
			„Това е важна книга за всички християни, които държат техните убеждения да са в крак със света, който ги заобикаля. Абортът е един от най-критичните проблеми на днешния ден и Р. Ч. Спроул го разглежда през призмата на богословието, фило­софията и разума. Книгата е свежо освободена от хипербола и все пак не прави компромис с истината.“

			Джим Дейли
президент на „Фоукъс он дъ фемили“ (Семейството на Фокус)
Колорадо Спрингс, щата Колорадо

			„Острата като рапира логика на Р. Ч. Спроул ще прогони търсещите рационални доводи защитници на аборта. Хората, които се разкъсват между противоположни твърдения за човечността на неродените, за ролята на държавата и правата на жените, ще намерят книгата за особено полезна.“

			Марвин Оласки
главен редактор на списание „Уърлд“,
Провост, „Дъ Кинг Колидж,“ Ню Йорк Сити

			„Когато преди двадесет години прочетох книгата на Р. Ч. Спроул за аборта, бях все още пастир. Спомням си колко бях благодарен, че един уважаван богослов е говорил така ясно по критичния въпрос на аборта. По онова време такива гласове бяха малко и редки, а много евангелски богослови сякаш мълчаха за ужасното положение на неродените деца. Логиката на Спроул е остра и режеща, а разчитането на библейския авторитет – освежаващо. Приложението, в което д-р Жером Льожен дава свидетелски показания в съдебната зала, е голям бонус. Щастлив съм да препоръчам преиздаването на книгата на д-р Спроул по тази тема от жизнено значение и се моля Бог да я използва, за да просветли много нови читатели.“

			Ранди Алкорн
основател и директор на „Итърнал пърспектив министрис“ 
(служение „Вечна перспектива“), Санди, щата Орегон, САЩ,
автор на ProLife Answers to ProChoice Arguments (Отговори „за живота“ на аргументи „за правото на избор“) и Why ProLife? (Защо „за живота“?)

			„Книгата на Спроул за аборта е класически текст в евангелското свидетелство срещу културата на смъртта. Моля се това юбилейно двадесетгодишно издание да събуди ново поколение християни за радостното задължение да пазят живота на „тези малките“, неродените братя и сестри на нашия Господ Исус.“

			Ръсел Д. Муур
ректор на Скуул ъф Теолоджи (Училище по богословие) към
„Дъ Садърн Баптист Теолоджикъл Семинари“ 
(Богословската семинария на южните баптисти)
Луисвил, щата Кентъки 

			„Р. Ч. Спроул обхваща проблемите откровено и обективно – без емоциите и демагогията, която толкова често просмуква дебата върху аборта. Вие сте съдебните заседатели, вие ще издадете присъдата.“

			Джон МакАртър
Пастир-учител, Грейс Къмюнити Чърч (църква „Общност на благодатта“)

			Сан Вели, щата Калифорния

			„Да се мълчи по въпроса за аборта не е вече вариант. Време е уважаваните и способните да заговорят и да го кажат направо. Не познавам друг, който да отговаря по-точно на описанието, от Р. Ч. Спроул.“

			Чък Суиндъл
главен пастир, Стоунбрайър Къмюнити Чърч (църква „Общност Стоунбрайър“)

			Фриско, щата Тексас

			„Класически Спроул! Логичен, ясен, откровен, опитва се да разбере възгледите за правото на избор, като през цялото време развива солидна, библейска апологетика в защита на живота, която се стреми както да убеди опонента, така и по практични начини да доведе до края на този североамерикански холокост. Към това прибавете и предговора на Джордж Грант и имате победител.“

			Питър Джоунс
изпълнителен директор, ТрутХчейндж (Истината променена)
Ескондидо, щата Калифорния

			„Възхитен съм да видя това двадесето юбилейно издание на Абортът – рационален поглед към емоционален въпрос. Книгата е била и продължава да бъде важен принос към движението за живота и към защитата на неприкосновеността на човешкия живот.“

			Джон Джеферсън Дейвис
преподавател по систематично богословие и християнска етика
Гордън-Конуел Теолоджикъл Семинари 
(Богословска семинария Гордън-Конуел)
Саут Хамилтън, щата Масачузетс

		


		
			Д-р Р. Ч. Спроул е написал тази книга с твърдото убеждение, че всяко човешко същество е създадено по Божия образ и подобие и заслужава защита от момента на неговото или нейното
зачеване. Това е свидетелството на Библията. Науката също потвърждава факта, че при оплождането се формира уникален човешки индивид. 

			Въпреки това неприкосновеността на живота се отхвърля от тези, които защитават абортите. Д-р Спроул се заема с изследването на тази етична дилема в конкретния контекст на решението Роу срещу Уейд на Върховния съд на САЩ, който легализира абортите в САЩ. Това решение е отменено през 2022 г., след години на молитви и дейност в подкрепа на живота.

			Абортът се насърчава по целия свят от множество влиятелни личности и в много държави има натиск за приемането му. Библейските и естественоправните аргументи срещу абортите, обяснени тук от д-р  Спроул, се приложими навсякъде и дават разбиране по този жизненоважен въпрос за читатели от всякакъв произход.

			Предговор

			През двадесетте години откакто тази книга-жалон беше издадена за първи път, в Белия дом живяха четирима различни президенти, във Върховния съд влязоха и излязоха седем съдии и Конгресът в Капитолия бе управляван от единадесет сесии.

			Тези федерални магистрати се изправиха пред икономически възходи и спадове. Преживяха терористични атаки и войни в чужбина. Станаха очевидци на края на Студената война и на появата на злото Ал Кайда. Спориха за корпоративни и здравни реформи. Издържаха протести под формата на чаени партита, скандали в кампании, лични позори и политически провали. Бяха тормозени от всички страни от нарастващи искания, провалени очаквания, намаляващи ресурси и спадане на престижа.

			Сред всичко изброено силата на темата за аборта да разделя остана постоянна. Многото и разнородни политически обрати в събитията през последните двадесет години не направиха нищо, за да смекчат разделението – още по-малко, да разрешат проблема. Ако не друго, разделението за аборта стана по-изговорено, по-язвително, по-непреодолимо. Докато се преодоляваше политическата безизходица по почти всеки друг проблем, на хоризонта по проблема с аборта не се вижда никакво сближаване.

			Естествено проблемите не получиха особена помощ поради факта, че закриляната от политиците международна индустрия на абортите израсна до мултимилиарден индустриален комплекс. Използвайки своето значително богатство, човешки ресурси и влияние тази индустрия се доказа годна да си пробие път буквално във всяка част на съвременния живот.1 Днес тя играе стратегическа роля в сферата на здравните и социални услуги.2 Упражнява основното влияние върху образованието, осигурявайки мнозинството от материалите и програмите за сексуално образование, както в държавните, така и в частните училища.3 Тя оказва значително политическо влияние чрез лобиране, кампании, застъпничество и съдебни процеси.4 Включена е в издателската дейност, производството и разпространение на телевизионни продукти, законодателната активност, връзки с обществеността, чуждестранна помощ, консултации на психологически изследвания, създаване на политики за околната среда, социологическо планиране, демографски проучвания, фармакологично развитие, разпространение и продажба на противозачатъчни средства, масова реклама и предоставяне на юридически услуги на обществеността.5

			„Планирано родителство,“ най-старият, най-многоброен и най-добре организиран доставчик на аборти и услуги за контролиране на раждаемостта в света се превърна във влиятелен играч по всичките големи социални и политически проблеми на деня.6 От своето жалко възникване някъде в началото на ХХ в., когато оскъдната й дейност се състои в незаконни протести на неясно как събрани разпалени активисти и анархисти на задната алея на клиника в дрипав район на Бруклин7, тя се разгръща драматично в конгломерат с програми и дейност в 134 страни на всички континенти.8

			Само в Съединените щати „Планирано родителство“ мобилизира над двадесет хиляди души персонал и доброволци на фронтовата линия на конфликтната и разяждаща битка за аборта. Днес тези миньони управляват над 150-те филиала на организацията и нейните почти хиляда клиники в почти всеки основен мегаполисен регион от източния до западния бряг на страната.9 Може да се похвали с национален офис в Ню Йорк, законодателен център във Вашингтон, регионални щабове в Атланта, Чикаго, Маями и Сан Франциско, филиали в 49 щата и окръг Колумбия и международни центрове в Лондон, Найроби, Банкок и Ню Делхи. С общ годишен бюджет – в това число на всичките си регионални, национални и международни филиали за услуги – от над един милиард долара, този фар на индустрията за аборти навярно е най-голямата и най-печеливша неправителствена организация в цялата история.10

			И сякаш това не е достатъчно, но и съвременната администрация на демократите във Вашингтон – подпомогната и облагодетелствана от контролирания от демократите Сенат и Камерата на представителите – е най-пламенният поддръжник на абортите в американската история.11 С поредица от директиви, срещи и промени в административните политики – да не споменаваме нейните 2 407 страници монолитно, партийно законодателство „за реформа в здравеопазването“, което премахна дългогодишната забрана на федералното финансиране на абортите в полза на далеч по-лесното прекатурване на правителствени постановления – индустрията за аборти регистрира повече печалби по време на краткото управление на тази администрация, отколкото през цялата си история взета заедно.12

			И така голямото разделение продължава. Въпреки очевидното си културно влияние, ненаситно дълбоките си корпоративни джобове и внимателно обмислените си усилия за връзки с обществеността, индустрията за аборти още не е надмогнала в битката за сърцата и умовете на повечето американци. Проведените през първата година от управлението на Обама проучвания на общественото мнение откриват, че по темата за аборта 51% от американците се определят „за живота“, докато само 42% твърдят, че са „за избора.“13 Освен това само за пет години броят на американците, които искат абортът да стане по-труден за извършване, се покачва с 6%. През 2005 г. 59% от отговорилите са съгласни, че би било добре да се намалят абортите. Днес 65% заемат тази позиция. Друга анкета също така открива, че по-малко американци и по-малко поддръжници на живота са готови да правят компромис с аборта в търсене на „среден път.“ Естествено, подкрепата за компромисен вариант във връзка с аборта спада с 12 пункта сред консервативните и с 6 пункта сред всички американци.14 А според друга анкета 58% от американците твърдят, че в повечето случаи абортът е морално погрешен. Само 25% не са съгласни, останалите нямат мнение. Проучването показва, че жените подкрепят по-силно живота от мъжете – 64% от жените заявяват, че повечето аборти са морално погрешни, възглед, споделян от 51% от мъжете. Междувременно друго социологическо проучване показва, че мнозинството американци, 52%, мислят, че в Америка е твърде лесно да направиш аборт. Този дял е със 7% по-висок от преди две години, когато така мислят 45% от анкетираните.15

			И така защо изглежда, че огромната като Голиат подкрепа на аборта започва да се топи тъкмо, когато нейната власт и ресурси са достигнали своя апогей? Поне част от причината може би се крие в самата същност на индустрията за аборти – наред с неизбежните последствия, който го съпътстват. Помислете:

			
					Макар провъзгласен от лобито на абортите за едновременно „безопасен и законен,“ вече е ясно, че абортът е само „законен.“ Усложненията след тази най-мащабно извършвана медицинска процедура в Америка днес, са цял легион. Те включват стерилитет – среща се при 25% от всички жени с аборти през втория триместър (между 13 и 28-ма гестационна седмица); кръвоизливи – при почти 10% от всички случаи се налага кръвопреливане; вирусен хепатит – среща се при 10% от всички получили кръвопреливане; емболия – получавана при 4% от всички случаи; разкъсване на шийката на матката; болест на възпаление на органите, разположени в таза; възпаление на половите органи; кардиореспираторен арест; остра бъбречна недостатъчност и съсиреци в амниотичната течност.16

					В резултат на тези странични усложнения жените в Америка наблюдават съществен ръст в разходите за здравни грижи. Докато средните разходи за нормалното поддържане на здравето при мъжете са нараснали с 12% през последните 15 години в резултат на инфлацията, средните разходи за жените се устремяват нагоре с цели 27%.17

					Порой от съдебни дела срещу медици за нескопосани аборти засили напрежението в индустрията, където и без това надвисва криза със застрахователната способност на сектора.18

					В същото време културното и политическо заклеймяване на доставчиците на аборти драстично намали броя на квалифицираните лекари, готови да работят за тях. В резултат много клиники са принудени да разчитат на не толкова добре подготвен персонал – практикуващи лекари и медицински сестри, най-често с неуспехи в частни кабинети и медицински институции.19

					Разкритията за умишлено потулени данни от изследвания на различни рискове при процедурата – особено във връзка с установената зависимост между аборта и рака на гърдата – повдигнаха нови въпроси за медицинската обективност и професионалната почтеност на индустрията.20

					Новите клинични данни, които разкриват сериозните опасности на другите форми на лечение, защитавани от индустрията – от вредните последствия на лекарството за аборт RU-486 и контрацептивната операция „Норплант“21 до присъщите рискове и усложнения при употребата на вътрематочни противозачатъчни средства – повдигат въпроса за „институционалното шарлатанство на едро.“22

					Сянката над ятрогенното безхаберие на индустрията бе допълнително помрачена от ентусиазираната защита на ужасяващата хирургична процедура през втория триместър „разширяване и изваждане“ – по-популярна като D&X или „аборт чрез частично раждане.“2324

					Освен това индустрията залага своята крехка репутация на терапевтичната полезност на две много опасни химични терапии – дългосрочната противозачатъчна инжекция Depo-Provera и абортиращата Methotrexate-Misoprostol. И двете лекарства представляват сериозна опасност за женското здраве според цяла поредица скорошни клинични изследвания.25

					Ужасяващи нови доказателства за варварското погазване на човешките права – в това число насилствени аборти, принудителни стерилизации и мъчително обезобразяване – изготвената от „Планирано родителство“ програма за населението в комунистически Китай хвърли злокобна сянка над безбройните и други международни дейности на индустрията, финансирани с държавни средства.26

					Не е изненадващо, че цензурирането на информация за жизнеспособни алтернативи на клиничните, образователни и хирургични услуги на индустрията за аборти, предизвика гнева на различни защитници на потребителите на здравни услуги.27

					Родителите, възмутени от насърчаващото безразборен секс съдържание на свързаните със сексуалното образование материали, кампаниите за запознаване със СПИН и проектите за защита на общността, изготвяни от индустрия за аборти, започнаха да организират усилия на обикновените хора за забрана на организации като „Планирано родителство“ в училищата, благотворителните мрежи и гражданските коалиции в общностите по цялата територия на Съединените щати.28

					Няколкото наказателни искове, заведени от индустрията за аборти – заведени в опит да се затворят агенции в защита на живота и кризисни центрове за бременни като алтернатива на аборта – започнаха да създават впечатлението, че организацията е по-загрижена за идеологическото налагане на своята програма, отколкото за здравето и доброто на своите клиенти.29

					Поредица от отрицателни пиар кампании, предприети от добре подкованото лоби за аборта – срещу консервативното общество като цяло и по-специално срещу консервативните християни – хвърли светлина върху нескромните цели на индустрията и установи стандарта за все по-яростната риторика и истеричен екстремизъм на движението за аборта.30

					Във Вашингтон започнаха да се формулират обвинения в конфликт на интереси във връзка с тесни връзки между определени федерални служители в миналото и настоящето и гласовити лобисти на индустрията на хълма Капитолия.31

					Отпорът срещу значително непопулярното законодателство за „здравна реформа,“ прокарано в началото на 2010-те не само доведе до подновена подкрепа за организациите, които защитават живота, кризисните центрове за бременни и за принципните политици, но и до нова подробна проверка на страховитата търговия с абортите. Новите призиви за прилагане на съществуващите закони и за въвеждане на по-строги такива не вещаят нищо хубаво за плановете за растеж и разширяване на индустрията.32

			

			Накратко казано, върху индустрията за аборти, нейния медицински персонал, дейци и изследователи, лобисти и администратори се стовариха скандал след скандал. В резултат нейната репутация на „тефлон“33 започва да се изхабява, а „голямата илюзия“ – да губи своя блясък.34

			В резултат проницателният анализ на д-р Спроул в тази книга е актуален и необходим днес, какъвто беше и през последното десетилетие на ХХ век. Естествено той изтъква пътя към единствено възможното разрешение на този така дълбоко емоционален въпрос.

			Някога в американската история беше изковано национално съгласие в защита на живота, бяха променени законите и животът беше опазен. Всъщност в началото на ХIХ век абортът е бил разрешен – макар и в незначителна степен – във всеки щат на Федерацията. До края на века навсякъде процедурата се криминализира.

			Повечето законодателни промени стават в относително краткия период от двадесет и една години – между 1860 до 1880.35 За по-малко от две десетилетия християните успяват да привлекат враждебно настроени журналисти, противоречиви лекари, резервирани политици и дори радикални феминисти към каузата на майките с кризисна бременност и техните неродени деца. Жънат поразителен успех въпреки огромното богатство, власт и политически удари от страна на покълващата индустрия за аборти. Във време, когато нацията е разединена заради конфликта във връзка с неподчинението на закрепостените роби, разпространението на абортите и предизвикването на най-основните принципи на американската свобода, християните показват на думи и на дело, че всяко човешко същество е създадено по образа на Бога и затова животът му е свещен.

			Популярната преса прави информацията за аборта достъпна за всеки средностатистически човек на улицата. Медицинските асоциации осведомяват лекарите за физическите рискове и моралните компромиси, присъщи на процедурата. Адвокати, политици и съдии изковават законовите ограничения, необходими за криминализиране на спекулата с абортите. Но именно църквата е катализатор и инициатор на изключително успешните усилия в защита на живота през ХIХ век.36

			Навярно не е учудващо, че силите на Америка през ХIХ в. в защита на живота казват не само „не“ на аборта; но и „да“ на жените в криза. Казват „да“ на бедните и отчаяните. Казват „да“ на обърканите и пострадалите. С една дума, те изпълняват дълга си да служат наред с дълга си да говорят.

			Спасява се живот, възстановяват се семейства и мъжете и жените, които се посвещават на каузата за неприкосновения човешки живот, поставят забележителна основа за свободата на бъдещите поколения. Най-накрая Америка сякаш е готова да изпълни своето обещание – да бъде земя на свободните и родина на смелите.

			Нека това да се случи отново. И нека Бог да благоволи да използва тази книга като средство да го осъществи – великото дело на църквата да стои твърдо за истината, справедливостта и милостта всред окаяния, грешен свят.

			Джордж Грант

			Франклин, щата Тенеси

			януари 2010 г.

			Предисловие

			Абортът е морален проблем, навярно основният морален проблем на ХХ и на започналия вече ХХI век. Като въпрос на етиката абортът не е морално неутрален; не попада в сивата зона на незначителните въпроси. Съществува широко несъгласие дали абортът по желание е правилен или погрешен, той обаче не може да бъде едновременно и двете.

			В тази книга се опитвам да изследвам моралните следствия от аборта. Разглеждам темата от гледна точка на библейския закон, природния закон и на положителния юридически закон.

			Въпреки, че на страниците, които следват, ще разглеждам аргументите и на двете страни по спора, съм убеден, че абортът по желание е зло. Ще се опитам да покажа, че абортът е против Божия закон, против законите на природата и против разума.

			Намерението ми е да направя кратко изложение срещу аборта. Читателят, който се бори с проблема, ще получи кратък обзор, за да успее да си изгради обективна позиция.

			С цел по-добро възприемане и използване на информацията в книгата в края на всяка глава има обобщения и въпроси за обсъждане. В края на самата книга е приложен и списък от агенции, които предоставят повече информация за организациите в защита на живота и осиновяването, както и библиография и приложения.

			На места използвам обобщено название за човешките същества, като хора или човечество, за стилистична краткост и за да избегна повторенията на „той“ и „тя.“ С това не целя да обидя никой, чувствителен по въпроса за назоваването на половете. То е особено критично, ако обсъжданите проблеми са свързани много здраво с по-широките етични въпроси на феминисткото движение. Мисля, че е задължително темата за аборта да се разграничава от темата за феминизма. Но тъй като загрижеността за жените е силно свързана с дебата за аборта, феминизмът и абортът не могат изцяло да се отделят. В името на яснотата обаче те трябва да се разграничат едно от друго.

			Много благодарности за книгата дължа на Морийн Бюкман, Гуен Уебър, на моята съпруга Веста и на сина ми Р. Ч. (Ар Чи). Също така съм благодарен на Джордж Грант за този изключително полезен предговор към изданието и за помощта да осъвременя книгата с оглед на промените през последните двадесет години.

		


		
			Част I

			АБОРТЪТ – МОРАЛНАТА ДИЛЕМА 
НА НАШЕТО ВРЕМЕ

		


		
			Глава първа

			Разделена нация

			Никога, никога няма да спрем, докато… не премахнем всяка следа от тази кървава търговия [робството], за която когато погледне назад към историята на тези просветителски времена на нашето потомство ще му е трудно да повярва, че е съществувала като толкова дълъг позор и срам за нашата родина.

			Уилиям Уилбърфорс

			реч пред Камарата на общините (долната камара на Парламента на Великобритания – бел. пр.), 1791 г.

			Рядко има въпрос, който да разделя американския народ. Въпросите от този вид се броят на пръсти и включват робството, движението за граждански права и войната във Виетнам. Но има друг въпрос, който вълнува настоящето, въпрос с величина, която заплашва солидарността в нашата страна. За много граждани той е на живот и смърт и може би най-сериозната морална дилема, пред която са се изправяли Съединените щати. Такъв е въпросът за аборта.

			Защо абортът – въпрос, който мнозина вярват, че би трябвало да касае само жената и нейния лекар – крие потенциал да раздира социалната тъкан на една от най-успешните нации в историята?

			Абортът провокира неуловими чувства в бойците и от двете страни на дебата, който се провежда с разгорещени емоции и настървеност. Поддръжниците на аборта и неговите противници се впускат в остра и възпламеняваща риторика, заплашителни протести и дори понякога в прояви на насилие от вандализъм до палежи и убийства. Политиците усещат пламъците. Проблемът с абортите стана толкова определящ, че никой кандидат за обществен пост не може да запази мълчание за своите възгледи в тази връзка. Политикът, който несигурно проверява с пръст откъде духа вятърът с надеждата да прецени посоката на общественото мнение за аборта, ще пострада от постоянно променящите се течения. И двете страни държат нетърпеливо под око здравословното състояние на настоящите съдии във Върховния съд на Съединените щати, понеже там е крехко равновесието на силите. Влизането само на един съдия с позиция против аборта в най-висшия съд на нацията може да ускори преобръщане на крайъгълния камък на решението Роу срещу Уейд37 – делото от 1973 г., което направи реалност в Съединените щати абортът по желание.

			Темата за аборта е не само непостоянна, но и сложна, защото касае пряко други проблеми и свързани популярни движения. Такъв пример е феминисткото движение. Жените, борили се десетилетия наред, за да постигнат за себе си равни права пред закона и справедливо отношение в света на бизнеса, се боят, че обратният ход в законодателството за аборта ще е сигнал за сериозна загуба на постигнатите придобивки.

			Абортът е свързан и със сексуалната революция, която помете страната през 1960-те. Хората, убедени, че възрастните имат правото на свободно сексуално изразяване по взаимно съгласие, се чувстват застрашени от вероятността законите да нахлуят в „уединението на спалнята им.“

			В конфликта относно аборта се надига и проблемът за разделението на църквата от държавата. Хората и от двете страни на дебата се страхуват, че в следствие на закон за аборта могат да изгубят конституционни права. Същата конституционна добавка, която забранява установяване на религия от страна на държавата, гарантира и свободното упражняване на религията. Няма съмнение, че мнозина, ако не и мнозинството, от хората против аборта, са водени от християнски убеждения. Религиозните институции – в това число римокатолическата и много протестантски църкви – са заели и продължават да стоят в опозиция на аборта. Хората без църковна принадлежност, както и привържениците на църкви без изрично написана позиция против аборта, се боят от незаконно вмешателство на църквата в обществената и политическа среда. Страхуват се от диктат на религията.

			Трети пък виждат връзки между аборта и поредица други проблеми: образованието, реформата в здравеопазването, климатичните промени, общественото благоденствие, икономическото развитие, правителствените наредби и чуждестранната помощ. Някои даже биха направили връзка между проблема с аборта и фундаменталното конституционно право на живот, което се издига над религиозните, политически и социални съображения. Имат ли неродените основни права, които трябва да се защитават от конституционния закон?

			Въпросът се усложнява от един допълнителен проблем – правото на свободен избор, което много американци считат за най-основно измежду всички демократични права. Навярно най-често заявяваното усещане на хората, оказали се посред дебат за аборта, е следното: „Лично аз не бих избрал да направя аборт, но не искам да налагам своето виждане на никой друг.“ Традиционно в Съединените щати се вярва, че правото на лично мнение е неприкосновено.

			Затова абортът не е единичен проблем с една-единствена страна. Той е многоъгълна, сложна тематика, която съдържа конфликт между неща, които се възприемат за права. Без значение как се разрешава проблемът за аборта, винаги ще бъдат застрашени нечии права – или поне възприеманото като права. Възможно ли е да се оправи тази мрежа от преплетени един в друг и противоречащи си проблеми?

			Същинският проблем

			В същината на проблема с аборта стои всеобхватният въпрос: Форма на убийство ли е абортът? С други думи, включва ли абортът съзнателно унищожаване на жив човек?

			Преди да обсъдим този въпрос трябва да се изложат твърдо и ясно няколко момента. Първо, огромното мнозинство, което защитава позициите за аборта и за правото на избор, не твърди, че правата на жените или свободата на избор на индивида съдържат в себе си правото на убийство. Убеден съм, че ако и най-пламенните феминисти смятаха, че абортът наистина е вид убийство, те биха се противопоставили на аборта така пламенно, както в момента се борят за равноправието на жените.

			Макар мнозина да вярват, че абортът е оправдан, когато развиващото се бебе е „нежелано“, много малко от тях биха одобрили унищожаване на детето, след като вече е родено. Привържениците на убийството на новородени са далеч по-малобройни от тези на аборта. Причината е ясна. В представите на поддръжниците на аборта нероденото бебе не е човешка личност. След раждането обаче се прилагат друг набор от правила. Дори в случая на късната абортна процедура от вида „раждане на части“ или D&X, всички освен най-закоравелите защитници на аборта твърдят, че детето остава нежизнеспособно и нечовек – и затова процедурата, колкото и ужасна, не стига ниво на убийство.

			С тези уточнения си правя труда да подчертая реалността, че поддръжниците на аборта и на правото на избор не основават своята позиция на някакъв вид твърдение за неотчуждаемото право да се убива. Убеден съм, че ако по някакъв начин би могло категорично да се докаже, че унищожаването на неродени бебета в действителност е съзнателно унищожаване на живи човешки същества, дебатът за аборта би приключил и законите на страната биха забранявали аборта така изрично, както забраняват всички останали форми на убийство. Дебатът за аборта не е дали да се узакони убийство или не, а дали абортът е вид убийство или не.

			Естествено от другата страна на дебата застават защитниците на живота. Логично те са и против аборта. Тази група е убедена, че абортът фактически е форма на убийство. Повечето от тях признават, че целта на привържениците на аборта вероятно не е убийство, но те неизменно твърдят, че независимо от всичко актът на аборта отнема живота на човешко същество.

			Има обаче нещо нередно дори в използването на думата убийство в това обсъждане. Сама по себе си думата носи висок заряд. Понякога се употребява действителния синоним хомоцид отнемане на човешки живот. В законодателството обаче се различават видове убийство. Имаме разлика между съзнателно отнемане на човешки живот или по непредпазливост. По-нататъшна категория е убийството, умишлено и непредумишлено. Законът ясно класифицира тези престъпления според степента на жестокост. Наказателните мерки за „убийство първа степен“ са по-големи от тези за „убийство втора степен“ и далеч по-сурови от случаите за непредумишлено отнемане на човешки живот. Всичките три понятия – отнемане на човешки живот, причиняване на смърт и убийство – се използват за убиване на човешките същества. Всичките се считат за сериозни провинения и престъпления против човечеството, но градацията при тях говори, че не се смятат за престъпления с една и съща сериозност. Рядко използваме думата убиец за човек, обвинен в отнемане на човешки живот по непредпазливост.

			Емоционалният заряд, придружаващ думата убийство се свързва с акта на убиване, с онова, което законът нарича убийство първа степен. В своето определение то предполага преднамереност. Включва зла умисъл. Така се има предвид не само самото действие на убиване на човешката личност, но до голяма степен се вземат предвид и мотивът и намерението.

			Предвид тази употреба на понятието убийство, трябва да сме внимателни, когато настояваме, че поддръжниците на аборта и правото на избор непременно защитават убийството. Те не одобряват предумишлено, съзнателно унищожаване на човешки същества със зла умисъл. Почти навсякъде поддръжниците на аборта се водят от убеждението, че това, което се абортира, е по-нисше от човешко същество.

			Човек ли е фетусът38?

			Да се заяви, че абортът не е убийство първа степен, защото отсъства предумишленото намерение, не е равносилно да се каже, че е редно да се извършва аборт. Вече видяхме, че и по-ниските степени убиване на човешки същества, са тежки и сериозни злини. Защо абортът не е включен в същата категория?

			Какво е фетус? Въпросът е обективен, а не субективен. Определянето на статуса на един фетус не е въпрос на личен, своеволен каприз. Фетусът е или жив, или не. Той или е човек, или не е. Фетусът или е личност, или не е. Това, което аз мисля, че е фетусът, не определя какво в действителност представлява той. Ако той е жив човек, но аз не вярвам и не го смятам за човек, мислите ми нямат никакво отношение към това, което всъщност представлява фетусът. Само с мислене или вярване аз не мога да превърна нещо, което е човек, в нечовек, нещо живо – в неживо или одушевено в неодушевено. По същия начин, ако фетусът не е човешка личност, тогава каквото и да вярвам, и да мисля, не мога да го превърна в такава.

			Преди да можем да определим дали фетусът е човешка личност, трябва да отговорим на въпроса: Кога започва животът? В кой момент от периода на човешкото развитие имаме жив човек? При зачатието ли започва животът? Или при раждането? Или започва в някакъв момент между тези два стълба в развитието, например при някакво оживяване или начало на жизнеспособност? Отговорът на този въпрос, който избира човек, често определя и неговата позиция за аборта.

			Понеже въпросът за момента на започване на човешкия живот е толкова определящ в дебата за аборта, ще посветя на него глава 4. А тук трябва да наблегнем на някои основополагащи въпроси.

			От спора за аборта е видно, че съществува широко разпространено несъгласие кога започва животът. Привържениците на аборта стигат до съвсем различни заключения от защитниците на живота. Двете страни са склонни да използват различни методи за намиране на отговорите на въпроса за началото на живота.

			Мнозина в лагера против аборта основават своите убеждения на изводи, извлечени от Библията и от доктриналните възгледи на своите църкви. Това създава очевиден проблем. Ако една група определя своята позиция главно въз основа на Библията и църковното учение, какъв е резултатът за хората, които не приемат авторитета на Библията и на църквата? На този етап веднага идва въпросът за религиозния диктат и за неправомерното вмешателство на църквата в сферата на държавата. С други думи кой има правото да определя кое е правилно и на каква основа?

			Моралната криза сред нацията

			Под разделението в обществото относно аборта се крие по-изначален проблем: Как човек решава кое е правилно? По ирония дебатът върху аборта в Съединените щати е борба за „права“ сред народ, който е крайно разделен по въпроса как се определя кое е правилното? В своята книга Заключването на американския разум (Alan Bloom, The Closing of the American Mind) Алан Блуум излага хрониката на епидемичното нарастване на моралния релативизъм, което свежда етиката до лични предпочитания вместо до обективни норми за правилно и грешно.

			През 1960-те години се появява лозунг, който представя изключително ясно гледната точка на моралния релативизъм: „Всеки има право да прави своето.“ Девизът е колкото груб, толкова и глупав. Ако всеки човек го следва неизменно, не би било възможно да съществува обществото. Не биха били защитени истинските права на никого, защото във всеки момент моите права могат да погазят твоите.

			В края на 1960-те години непосредствено се запознах с моралната лудост на това всеки да си прави своето. Работех като пастир в една църква. При мен дойде една разстроена майка, която плачеше подобно на Моника за своя отклонил се от пътя син, станал по-късно великия богослов Августин Блажени. Жената ми разказа как нейният син в студентска възраст бил отхвърлил християнската вяра и се бил нанесъл в студентски „апартамент,“ украсен с психоделични плакати и черни светлини. Синът искал да „прави своето“, тоест наркотици и удоволствия с непотискани сексуални връзки. Майката ме умоляваше да разговарям със сина й за погрешността на неговите пътища.

			Казах на жената, че ще разговарям със сина й, ако той има желание да говори с мен, но не й я насърчих особено. Колко отворен би бил един син за съвет от свещенослужител, изпратен от родител? За моя изненада момчето дойде на разговор с мен. Държеше се с открита враждебност. Попитах го защо е толкова разгневен. Той отговори: „Защото майка ми се опитва да ме натъпче с религия от главата до петите.“ Кимнах със съчувствие към явното му раздразнение спрямо властната му майка.

			„Каква алтернатива имаш вместо моралната система на християнството?“ попитах аз.

			„Вярвам, че всеки има право да прави, каквото поиска,“ отговори той.

			„Тогава какво лошо има в това, че майка ти иска всячески да ти натрапва религията?“ попитах аз.

			Не схвана веднага целта на моя въпрос. И се впусна в дълга остра критика на многобройните начини, по които неговата майка нарушавала неговото право да си прави, каквото поиска. Накрая, „Ами ако майка ти иска да тъпче хората с религия? Това, че тя го прави точно с теб, не бива да те притеснява. Трябва да се радваш, че майка ти се възползва от свободата си да прави, каквото си иска,“ казах аз.

			После му обясних, че ако беше дошъл при мен с възражение, основано на библейския морал, може би щях да подкрепя гледната му точка, поне отчасти. Библейският закон има какво да каже за безчувствените родители, които предизвикват своите деца.

			Младият мъж не беше премислил последиците от своя морал. Нямаше никакъв ход в случай, че неговото искане влезе в конфликт с чуждото искане. Точно затова се установяват закони, които да управляват обществото. Стремим се към закони с вътрешно присъща справедливост, закони, основани на обективни норми. В противен случай ставаме жертви на безпринципните предпочитания на другите.

			Една от главните функции на закона е да защитава правата на индивидите. Без съмнение всеки закон ограничава нечия свобода с цел да защити правата на други. Законите срещу кражбата ограничават свободата на крадците, като същевременно защитават правата на лична собственост на евентуалните им жертви. Законите срещу убийството ограничават свободата на убийците да правят каквото поискат.

			Смисълът на Конституцията на Съединените щати и Законът за правата се основава на политическата теория, че държавата е република, а не абсолютна демокрация. Разликата между двете е решаваща. Често се обобщава като разликата между управлението чрез закон и управлението чрез хора. В абсолютната демокрация мнозинството управлява с пълна власт. В републиката властта и свободата на мнозинството се ограничава от закона. Декретите на Конституцията са предназначени да защитават правата на всеки човек от властта на мнозинството. Например, ако мнозинството е от една раса и реши да въведе законодателство, което дискриминира малцинствена раса, малцинството може да отмени подобно законодателство в съда. В една република никой няма правото да си прави каквото поиска, ако то е в нарушение на закона.

			За да функционира една република е необходимо основополагащите закони да бъдат справедливи. Може да се стигне до диктатура на закона, така както имаме диктатура на един човек или група хора. Ето защо основателите на Съединените щати са силно загрижени да създадат справедливи закони. Но откъде знаем кои закони са справедливи и кои – не – в случая с абортите, например?

			Въпросът за справедливите и несправедливи закони е свързан с морала. Справедливите закони отразяват правилното. Самият въпрос за правата произлиза от областта на морала. Трябва внимателно да разграничаваме това, което наричаме морални права, и законните права. В човешките общества могат да се прокарат и несправедливи закони. Хората могат да получат законно право да вършат нещо нередно от морална гледна точка или да им бъде забранено чрез закон да правят нещо позволено и изисквано от морала. По такъв начин едно морално право може да се обяви за незаконно, а неморалните постъпки да се превърнат в законни.

			Кой решава кое е правилно?

			За да решим кое е правилно за аборта или за всяко друго нещо, трябва да погледнем отвъд законите на държавното управление. Макар мненията на закона да са полезни и да носят прозрение, те не представляват най-висшата инстанция, която определя морално правилното.

			При определяне на нашите най-основни права съставителите на Декларацията за независимост и на Конституцията ясно се позовават на норми отвъд човешкото законодателство и правните мнения. Природният закон е главно съображение и служи като удобно средно положение, удовлетворяващо както християните, така и нерелигиозните хора. Християнинът приема, че това, което Бог открива в природата, съответства и е в съгласие с това, което се открива и в Библията. Нерелигиозният е доволен да живее според природния закон, стига каноните на църквата да не са задължителни за държавата.

			Така основателите на Америка стигат до съгласие за общата основа, на която църквата и държавата могат безпрепятствено да функционират заедно. Това съгласие обаче беше дълбоко разединено. Днес се атакува не само библейския закон, но като основа за обществения закон е почти премахнат и природният закон. Въпросът за аборта е едно проявление на тази морална криза.

			Да се стигне до национално единомислие относно аборта ще е трудна, ако не и невъзможна задача. Голям дял от населението няма да търси моралните норми в Библията и много хора вярват, че природният закон е твърде неясен, за да ни направлява като морална основа. Нарастващият цинизъм спрямо правителството показва нежелание да се търси морална насока и там. Оставени сме на един вид свободен морал за всички, при което правилното се решава единствено въз основа на силата било физическа, или електорална.

			Макар кризата на моралния релативизъм да е действителна, нейното нахлуване в обществото още не е унищожило цялата надежда за установяване на справедливост върху обективна норма за морално правилното. Нашата Конституция все още е на мястото си. Макар релативизмът да подрони нейната благонадеждност като обективна норма, Конституцията все още функционира като обективна основа на законите.

			Но каквото и да се случва в Съединените щати, то няма да промени същността на истината. Въпреки че от поколение на поколение възприемането на реалността се променя, това не изменя самата реалност. Предишните поколения са приемали и вярвали, че земята се намира в центъра на Слънчевата система, без това да е оказало ни най-малко въздействие нито върху слънцето, нито върху земята. И Коперник не променя действителното положение на слънцето и земята чрез силата на своите теории.

			Каквото и да се случва с Конституцията и с морала на Америка, то няма да определи кога започва човешкият живот. За добро или за зло въпросът е обективен. Но преди да потърсим отговорите за началото на човешкия живот, трябва да разгледаме една още по-широка тема – за неприкосновеността на живота.

			Обобщение

			
					Темата за аборта разделя и е преплетена с други важни културни явления, в това число движението на жените и сексуалната революция.

					Ключовият въпрос в темата за аборта е: Дали абортът е форма на убийство?

					Много поддръжници на аборта и на правото на избор не вярват, че абортът е убийство, защото не смятат нероденото бебе за човешка личност.

					Човек ли е фетусът? Кога започва животът? Въпросите са фундаментални за всяко мнение по отношение на аборта.

					На съвременните американци им е трудно да са единодушни кое е правилно, защото основата на законите в държавата става все по-относителна и по-относителна.

			

			Въпроси за обсъждане

			
					Защо абортът разделя така силно хората?

					По какъв начин хората достигат до своите позиции, независимо дали са против аборта, за правото на избор или са за аборта?

					Кое е привлекателното в това да не избираш страна по спора чрез позицията за правото на избор?

					Щеше ли абсолютната демокрация да е лоша, ако имахме християнско мнозинство? Защо?

					Каква е разликата между моралното и законното право?

					Каква роля трябва да поеме църквата във връзка с обществената политика?

			

			

			
				
					37 Делото Роу срещу Уейд (1973 г.) е решение-повратна точка на Върховния съд, с което той постановява, че Конституцията на САЩ защитава свободата на бременната жена да реши да направи аборт и не бива да има крайни правителствени ограничения. Решението срива много федерални и щатски закони за аборта https://bit.ly/3KCt0KG (бел. пр.)

				

				
					38 Фетус (от латински ‚плод‘), е зародишът в утробата на майката от 9 гестационна седмица до самото раждане (бел.на.бог.ред.).

				

			

		


		
			Глава втора

			Неприкосновеността на живота

			Веднъж след като човек престане да признава безценната стойност на човешката душа.., тогава всичко, което ще признава е, че човекът е нещо за използване. Тогава обаче трябва да стигне още по-далеч и да заяви, че от някои хора вече няма полза и така да достигне до представата, че животът на някои хора няма никаква стойност.

			Хелмут Тилике

			Не мисля, че съм плод на случайността, прашинка във вселената, а някой очакван, предвиден. С една дума, създание, което единствено създател може да постави; и под тази представа за съзидателна ръка имам предвид Бога.

			Жан-Пол Сартр

			Всеки морален казус, който съдържа съдбовни изводи, ни заставя да разгледаме по-общата тема за неприкосновеността или свещеността на живота. Войната, смъртното наказание, евтаназията, отнемането на човешки живот, аборта и здравните грижи – всички те са теми за неприкосновеността на живота.

			Тъй като централен въпрос в дебата за аборта е в кой момент започва животът, помрачава ли се обсъждането от въвеждане на всеобщата неприкосновеност на живота? Ако, както вече бе обсъдено, поддръжниците на аборта и на правото на избор не смятат аборта за унищожаване на човешкия живот, може да ни се стори, че всички страни в спора заемат единното становище, че животът е свещен. В повечето случаи защитниците на аборта и на правото на избор не отричат, че животът е неприкосновен, просто твърдят, че развиващият се фетус не е човек.

			Като въвеждам темата за неприкосновеността на живота, целта ми не е да внеса безпорядък по въпроса кога започва животът. Неприкосновеността на живота засяга въпроса за аборта, когато някой има реални съмнения дали един фетус е човек. Ето моята логика: Ако в даден момент имаме съмнения дали при аборта имаме работа с човешки живот, всеобщият принцип за неприкосновеността на живота ни подтиква да мислим внимателно и да избягваме прибързаните отсъждания. Принципът, че животът е свещен, подчертава колко сериозен е въпросът кога започва човешкия живот.

			Макар да приемам, че мнозинството хора за аборта и за избора обявяват високо мнение за неприкосновеността на живота, е мъдро да се приема, че през ХХ век цялостното зачитане на неприкосновеността на живота е значително ерозирало.

			Навярно най-притискащият проблем във философията през последното столетие е въпросът за антропологията, за природата на човека. Песимистичната екзистенциална философия повдигна сериозните въпроси за ценността и достойнството на човека. Някога Жан-Пол Сартр описва човека като „безполезна страст.“ Б. Ф. Скинър39 се чуди на глас за илюзорния характер на човешката свобода. Фридрих Ницше размишлява за плашещите дълбини на нихилизма. Науката се присъединява към философията и стига до също толкова мрачни заключения. Ядреният физик Уинстън С. Дюк заявява: „Философията на разума ще дефинира човешкото същество като живот, който проявява самосъзнание, воля и разум. Оттук би трябвало да се заключава, че не всички хора са човешки същества… И да изглежда по-нехуманно да се убие възрастно шимпанзе, отколкото новородено бебе, понеже шимпанзето е с по-висока умствена осъзнатост.“40

			Почти всеки месец сме уведомявани за нови научни открития, които незабавно разширяват разбирането ни за размера и сложността на нашата вселена и като че ли омаловажават ролята на човека в тази огромна съвкупност от неща. Все повече и повече изглежда, че ние заемаме само един остров с размерите на точица в безбрежното море на космоса.

			Хората в древните времена често са оставали поразени, когато са се взирали в нощното небе. Необятността на това, което виждаме с просто око и съпоставянето му, сякаш превръща нашите мащаби в джудже. Преди хиляди години цар Давид казва:

			Господи, БОЖЕ наш, колко е величествено Името Ти по цялата земя

			– Ти, който си положил славата Си над небесата!

			От устата на деца и кърмачета си приготвил хвала

			заради противниците Си (да засрамиш противниците Си – РИ – бел. пр.),

			за да накараш врага и отмъстителя да замълчи.

			Когато гледам Твоите небеса, дело на Твоите пръсти,

			луната и звездите, които Ти си поставил, си мисля:

			Какво е човек, че да го помниш,

			и човешки син, че да го посещаваш?

			А Ти си го направил малко по-долен от ангели,

			със слава и великолепие си го увенчал. (Псалом 8:1-5)

			Щом Давид е възхитен от небесата, колко по-смаяни трябва да сме ние с нашето съвременно разбиране за космоса? Философът Едуард Карнел го обобщава по следния начин: „Съвременният човек изглежда като един пораснал микроб, седнал на някое зъбно колелце в огромния космически механизъм, който е орисан един ден да спре да се движи поради липсата на мощност.“41

			Това не е оптимистичен възглед за неприкосновеността на живота. Съвременният човек размишлява за ужаса, че може да избира да живее между двата полюса – на безсмислието и незначителността. 

			Ако нашата поява е плод на случайността и е без значение, ако нашата участ е да изчезнем, не е ли абсурдно да вярваме, че в промеждутъка между появата и изчезването си притежаваме някаква значимост?

			Натякващата заплаха за незначителност тласка някои хора към религията, други – към окултното, трети – към различни форми на бягство от реалността (ексейпизъм), а някои – към самоубийство. Но все пак повече от нас не сме готови да се откажем от ценността на човешкия живот. Всички наши усилия, борби, копнежи за значимост, мисли и мечти ни заставят да търсим доказателство за своето човешко достойнство.

			Години наред бях активна страна във взаимоотношения между работници и работодатели. Отново и отново се убеждавах, че лагерите не се разделят по икономически проблеми. Основният въпрос е човешкото достойнство. Много пъти съм питал най-различни групи: „Колко от вас искат да се отнасят към тях като към хора с достойнство? Колко от вас искат да бъдат оценявани като хора?“ Открил съм, че макар външно групите да са много различни, всеки иска да се отнасят към него с уважение. Дори да се затрудняваме да дадем точно определение за достойнство, всички ние разбираме какво означава, когато го изгубим.

			Какво тогава имаме предвид, когато казваме, че животът е свещен? Дали ако приемем неприкосновеността на едно нещо, това означава, че се налага да приемем и религия? Отговорът е и да, и не. Да възприемем нещо за свещено изисква първо да създадем категория за свещено. В основата на това убеждение е необходима някакъв вид религиозна рамка. Обаче светското общество може да използва думи с религиозен смисъл, в които той отдавна е изоставен. Днес когато хората говорят за неприкосновеността на живота, повечето от тях имат предвид само, че животът има специална ценност или стойност.

			Библията и неприкосновеността на живота

			По библейски казано неприкосновеността на живота изхожда и е основана в сътворението. Човечеството не се разглежда като космическа случайност, а като продукт на грижливо изпълнено сътворение от вечен Бог. Човешкото достойнство произлиза от Бога. На човека като едно ограничено, подчинено, зависимо създание е вложена висока ценност от неговия Създател.

			Разказът за сътворението в Битие ни предоставя рамката за човешкото достойнство. „И Бог каза: Да създадем човека по Нашия образ, по Наше подобие! И нека владеят над морските риби, над небесните птици, над добитъка, над цялата земя и над всички пълзящи, които пълзят по земята. И Бог създаде човека по Свой образ, по Божия образ го създаде; мъжки и женски пол ги създаде“ (Бит. 1:26-27).

			Създаването по Божия образ е това, което отличава хората от всички останали създания. Печатът на образа и подобието на Бога свързва Бога и хората по уникален начин. Макар да няма никакви библейски основания да възприемаме човека като богоподобен, уникалното взаимоотношение със Създателя говори за голямо достойнство.

			Често се изтъква, че каквото и достойнство да е вложено в хората при сътворението, то се изличава и премахва при грехопадението. Щом злото разваля морала на човешките създания, останал ли е непокътнат първоначалният образ?

			Заради грехопадението величието на човечеството е дълбоко опетнено. Затова сега трябва направим разграничение между Божия образ в неговия широк и тесен смисъл.

			Божият образ в тесен смисъл се свързва с моралната способност и поведение на хората. При сътворението човекът получава способността и отговорността да отразява и пресъздава святия характер на Бога. След грехопадението огледалото е опетнено от мръсотията на греха. Изгубили сме способността си да бъдем морално съвършени, но въпреки загубата на морал не сме изгубили човешката си същност.

			Може човекът да не е вече непорочен, но продължава да е човек. До степента, в която оставаме хора, ние запазваме Божия образ в широкия смисъл на думата. Продължаваме да сме скъпоценни създания. Може да не сме вече достойни, но още притежаваме стойност. Това отеква в библейското послание на изкуплението. Създанията, сътворени от Бога, са същите създания, които е подтикнат да изкупи.

			Дали след като говорят така неуморно за греха на човека, християните имат ниско мнение за хората? Разбира се, те имат ниско мнение за човешката добродетелност, но не и за стойността и значимостта на човека. Тъкмо защото Библията има такова високо мнение за човешкото достойнство, християните приемат греха на човека толкова сериозно. Ако един плъх открадне храната на друг плъх, ние не изпитваме морално възмущение. Но ако човек открадне храната на друг човек, тогава с основание сме засегнати.

			Библейското виждане показва, че кражбата на човек е далеч по-сериозна от тази на плъха, защото хората са по-висши създания. Както посочва псалмопевецът, ние сме създадени „малко по-долни от ангелите“ (Пс. 8:5). Тази йерархия на ценността е дълбоко вкоренена в собствената ни човешка същност. Например, ако бъде убит президентът на Съединените щати, не наричаме деянието просто отнемане на живот или убийство. Имаме си специални думи за него – покушение.

			По време на репортажите след съобщението за атентата срещу президента Кенеди репортерите сякаш изпитват затруднение да намерят достатъчно силни думи, които да съответстват и да предадат тяхното възмущение. Наричат покушението „дяволско,“ „зло,“ „нечовешко“ и други подобни епитети. Чудя се защо в този момент е трудно убийството на Кенеди да се опише просто като убийството на едно човешко същество от друго човешко същество. Убийство може да извърши не само дявол или демон. Човек не се лишава незабавно от човешкото в себе си в мига, когато убие себеподобно. Когато натиска спусъка в Далас, Лий Харви Осуалд е човешка личност.

			Следва ли тогава, че в йерархията по стойност президентът Кенеди е по-ценен като човек от полицай Типет, убит същия ден от същия човек? В никакъв случай! Убийството на полицая Типет е също такова покушение срещу достойнството му, колкото и убийството на Кенеди срещу неговото. Всеки един е човешка личност. Всеки е ценен като личност и има достойнство. Личност като Кенеди не притежава повече достойнство от Типет. Онова, което прави възмущението от смъртта на Кенеди по-голямо отколкото от смъртта на Типет, е в резултат от заемания от Кенеди пост. Той е президент на Съединените щати. Най-висшата публична личност в нашата страна.

			Подобна е и причината престъплението срещу човека да е по-оскърбително от това срещу плъха. И плъхът, и човекът са създания, сътворени от Бога. Но „постът“ на човека е значително по-висок от „поста“ на плъха. Човекът – не плъхът – е създаден по Божия образ. Човекът е този, който получава задължението да владее над земята. Човекът, не плъхът, е Божият заместник-управител над творението.

			Нарушава ли смъртната присъда неприкосновеността на живота?

			Принципът за специалната стойност на хората е преповторен по-нататък в книгата Битие при установяване на смъртното наказание: „Който пролее човешка кръв, и неговата кръв от човек ще се пролее; защото по Божия образ направи Бог човека“ (Бит. 9:6).

			Този текст не е пророчество. Той не казва само, че които живеят с меч, ще умрат от меч. По-скоро пасажът е божествена заповед за смъртно наказание в случай на убийство. Същественото е, че в Битие моралната основа за смъртното наказание е неприкосновеността на живота. Според библейската етика тъй като човекът е дарен с образа на Бога, неговият живот е дотолкова свещен, че всяко негово злонамерено унищожаване трябва да се накаже с екзекуция.

			Обърнете внимание, че стихът предполага, че нападението над човешкия живот се смята от Бога за нападение спрямо самия Него. Да убиеш човек значи да нападнеш носител на Божия образ. Бог смята причиняването на смърт за изричен опит за убийство на Бога.

			Неприкосновеността на живота се потвърждава и утвърждава отново в Десетте заповеди. „Не убивай“ четем в Изход 20:13. Библейската забрана на убийството е широко позната в нашето общество. Често се цитира като морална основа на смъртното наказание. Когато щатът Пенсилвания гласува за възстановяване на смъртното наказание за убийство, законът е спрян с вето от тогавашния губернатор Милтън Шап. Като основание за своето вето пред медиите Шап изтъква казаното „Не убивай“ в Десетте Божи заповеди.

			Губернатор Шап би трябвало да прочете и нататък. Ако отворим на една страница в Изход, ще видим какво изисква Божият закон, ако човек наруши забраната за убийство: „Който удари човек смъртоносно, непременно да се умъртви“ (Изх. 21:12). Наказателните мерки срещу убийството подчертават тежестта на престъплението именно заради скъпоценността на жертвата. Животът се смята за толкова свещен, че никога не бива да се унищожава без справедлива причина.

			Много изказвания в Стария завет говорят за достойнството на човешкия живот, понеже се основават на божественото сътворение, сред които и следните:

			„Духът на Бога ме е сътворил, дъхът на Всемогъщия 
живот ми дава.“ (Йов 33:4)

			„Познайте, че Господ – Той е Бог. Той ни е направил, 
а не ние; Негов народ сме и овцете на пасбището Му.“ 
(Псалом 100:3)

			„Горко на онзи, който спори със Създателя си!

			Калено гърненце сред земните гърненца!

			Ще каже ли калта на този, който я оформя: 
Какво правиш? –

			или изделието ти за теб: Няма ръце?

			Горко на онзи, който казва на баща си: Какво раждаш? –

			и на жена му: Защо си в родилни мъки?

			Така казва ГОСПОД, Светият Израилев 
и неговият Създател:

			Питайте ме за бъдещето; поверете ми синовете Ми 
и делото на ръцете Ми!

			Аз направих земята и създадох човека на нея – Аз.

			Моите ръце разпростряха небесата,

			Аз заповядах на цялото им войнство.“ (Ис. 45:9-12)

			„Но сега, ГОСПОДИ, Ти си наш Отец;

			ние сме глината, а Ти си Грънчарят ни

			и всички сме дело на Твоята ръка.“ (Ис. 64:8)

			Вижданията на Исус за неприкосновеността на живота

			Интересно е, че Исус Христос дава най-важното обяснение за старозаветния възглед за неприкосновеността на живота: „Чули сте, че е било казано на древните: „Не убивай;“ и: „Който убие, ще бъде виновен пред съда.“ А пък Аз ви казвам, че всеки, който се гневи на брат си (без причина), ще бъде виновен пред съда; и който каже на брат си: Рака, ще бъде виновен пред Синедриона; а който му каже: Смахнат безумецо, ще бъде виновен за огнения пъкъл“ (Мат. 5:21-22).

			Думите на Исус имат жизненоважно значение за нашето разбиране за неприкосновеността на живота. Тук Той разширява приложението на старозаветния закон. Говори на религиозните водачи, които имат ограничено и опростенческо схващане за Десетте заповеди. Легалистите от Неговото време са убедени, че ако изпълняват изрично изложените страни на закона, могат да си саморъкопляскат за голямата си добродетел. Те обаче не успяват да схванат по-широкото приложение. Според Исус онова, което законът не излага в подробности, се подразбира ясно в по-широкия му смисъл.

			Това качество на закона се вижда в начина, по който Исус разширява забраната за прелюбодейство: „Чули сте, че е било казано: „Не прелюбодействай.“ Но Аз ви казвам, че всеки, който гледа жена, за да я пожелае, вече е прелюбодействал с нея в сърцето си“ (Мат. 5:27-28). Тук Той обяснява, че човекът, който се въздържа от физическия акт на прелюбодейството, не е задължително да е покорен на целия закон. Законът за прелюбодейството е сложен, включва не само действителния сексуален акт, но и всичко, което лежи между пожелаването и самото прелюбодейство. Исус описва пожелаването като прелюбодейство в сърцето.

			Законът не само забранява определено отрицателно поведение и отношение, но и по подразбиране изисква определено положително поведение и отношение. Тоест, след като прелюбодейството е забранено, значи е заповядано целомъдрие и непорочност.

			Когато приложим моделите, изложени от Исус, към забраната за убийството, ясно разбираме, че от една страна трябва да се въздържаме от всичко, което се съдържа в широкото определение за убийство, а от друга – че на нас ни е заповядано да работим, за да спасяваме, подобряваме и за да се грижим за живота. Трябва да избягваме убийството във всичките му проявления и същевременно да правим всичко по силите си, за да съдействаме за живота.

			Според Исус както пожеланието е част от прелюбодейството, така и неоправданият гняв и хули са част от убийството. Както пожеланието е прелюбодейство в сърцето, така и гневът и хуленето са убийство в сърцето.

			Като разширява обхвата на Десетте заповеди, за да включи такива неща като пожеланието и хулата, Исус не иска да каже, че да пожелаеш някого е толкова лошо, колкото и да извършиш непозволения сексуален акт. По същия начин Той не казва, че обидата е зло, равносилно на убийство. Казва, че законът против убийството включва и закон против всичко, което неоправдано наранява другия човек.

			Как се отнася всичко това към въпроса за аборта? В учението на Исус виждаме друго силно утвърждаване на неприкосновеността на живота. Убийството в сърцето, като хуленето може да се опише като „потенциално“ убийство. То е потенциално, защото гневът и хулите, например, имат потенциала да водят към самия акт на физическото убийство. Естествено, те не винаги довеждат до подобен изход. Гневът и хулата са забранени не толкова заради онова, до което могат да доведат, а заради реалните вреди, които нанасят на качеството на живот.

			Връзката между неприкосновеността на живота и аборта

			Когато свържем дискусията за неприкосновеността на живота с аборта, стигаме до тънка, но уместна връзка. Дори да не може да се докаже, че фетусът е реално жива човешка личност, без съмнение той е потенциално жив човек. С други думи, фетусът е развиващ се човек. Възможността да стане човек не е замразена. Фетусът преминава през динамичен процес – без външна намеса и непредвидено бедствие той със сигурност ще стане напълно истински жив човек.

			Исус Христос разбира закона срещу убийството като закон, който включва в себе си не само действителния акт на убийството, но и действия на потенциално убийство. Той учи, че е незаконно да се извършва потенциално убийство на реален живот. Какви тогава са последствията при действително унищожаване на потенциален живот?

			Действителното унищожаване на потенциален живот не е същото като потенциалното унищожаване на действителен живот. Двата случаи не са идентични, но са достатъчно близки, за да ни накарат да поспрем и внимателно да обмислим възможните последствия преди да унищожим един потенциален живот.

			Ако тази страна на закона не поставя напълно и решително аборта в рамките на широката и сложна забрана на убийството, вторият аспект със сигурност го обхваща.

			Както заявих по-рано, отрицателните забрани на закона предполагат положително отношение и действия. Например, библейският закон срещу прелюбодейството изисква и целомъдрие и чистота. По същия начин когато един закон е изложен в положителна форма, се подразбира, че неговата отрицателна противоположност е забранена. Например, след като Бог заповядва да бъдем добри настойници на своите пари, безспорно ние не трябва да харчим безогледно. Положителната заповед да се трудим старателно носи косвена отрицателна забрана да мързелуваме на работното място.

			Отрицателната забрана срещу действително и потенциалното убийство съдържа по подразбиране положителна заповед да се работи за закрила и поддържане на живота. Да се противопоставяш на убийството означава да съдействаш за живота. Каквото и да прави, абортът не спомага за живота на нероденото дете. Въпреки, че някои хора ще спорят, че абортът подпомага качеството на живот на тези, които не желаят дете, той не подпомага живота на въпросния субект – развиващото се неродено дете.

			Библията е последователно твърда в своята подкрепа на изключително високата цена на всеки човешки живот. Бедните, потиснатите, овдовелите, осиротелите и хората с увреждания – всички са високо ценени в Библията. По такъв начин всяко разглеждане на проблема за аборта в крайна сметка трябва да се пребори с тази ключова тема на Писанието. Когато унищожаването или отстраняването дори на потенциален човешки живот се прави евтино и лесно, пада сянка върху целия пейзаж на неприкосновеността на живота и човешката ценност.

			Неприкосновеността на живота обаче не е просто въпрос на богословски или християнски закон. Той се докосва сериозно до въпроси на природния и положителния закон, които са теми на следващата глава.

			Обобщение

			
					Въпросът за неприкосновеността на живота е важен, защото подчертава сериозността на дебата в кой момент започва животът.

					Съвременните хора не са сигурни в своята висша ценност и значимост.

					Библията има високо мнение за значимостта на хората.

					Неприкосновеността на живота е представена в Стария завет и нейната важност като тема по-късно е разработена от Исус Христос.

					Тъй като Библията е толкова категорична в своята подкрепа на неприкосновеността на живота и човешкото достойнство, всеки, който обмисля аборт, трябва да се запита: „Дали потенциално моите постъпки ще се съгласят или ще влязат в конфликт с библейското учение?“

			

			Въпроси за обсъждане

			
					Какви влияния са довели до отслабване на усещането за неприкосновеността на живота в западното общество?

					Защо искате да се държат с вас като с достойни и ценни хора?

					Ако всеки се съгласява с неприкосновеността на живота, защо продължават споровете за аборта?

					Какви героични опити за закрила, защита и подпомагане на живота са влезли в новините напоследък?

					Защо да се екзекутират убийците? Няма ли противоречие в подобно действие?

			Глава трета

			Неприкосновеността на живота и законът на природата

			Не виждам никаква причина да се приписва на човека значимост по-различна от тази на бабуна и песъчинката.

			Оливър Уендел Холмс

			Мнението (Роу срещу Уейд) не успява да засегне онова, което според мен, е най-непреодолимият интерес на държавата да забрани абортите – интересът да поддържа зачитането на висшата неприкосновеност на човешкия живот, която винаги е била в центъра на Западната цивилизация.

			Арчибалд Кокс

			Високото зачитане на човешкия живот не е наследено единствено от християнството и другите религии. В естествения закон, който присъства в много култури, системи от убеждения и в самата природа, откриваме неизменно посвещение на неприкосновеността на живота.

			Естественият закон е дълбоко вкоренен в различни източници. Един от тях е законодателството на народите. Когато се проучат законите, забраните и разпоредбите на различните култури през различните епохи, веднага се забелязват повтарящите се модели. Например, буквално в почти всяка култура от писаната история се срещат доказателства за закони срещу убийството. Има общества и групи в рамките на дадено общество, които опрощават и препоръчват убийството (например част от култовете, които се покланят на Сатана или войнствено настроените терористични братства), но дори всред подобни групи убийството се оправдава доста избирателно. Одобрява се убиването на врагове, но не и на членове на самата група. Тук наблюдаваме един вид „почтеност между престъпниците.“

			Втори източник на естествения закон е онова, което философите наричат „изначални принципи“ или ясни и отчетливи представи. Държавните документи на Съединените щати наричат тези представи „очевидни“ истини. Неуместността на акта на убийство е такава очевидна истина. Убийството нарушава онова, което Имануел Кант определя като „категоричен императив“, включващ определено всеобщо усещане за дълг и „нравственост.“ Формулировката на Кант до голяма степен прилича на Златното правило, изразено с по-философски понятия. Златното правило, просто казано, е „Прави на другите това, което искаш другите да правят на теб.“ Когато го приложим към неприкосновеността на живота, значи „Трябва да се въздържам от убийство, ако искам другите да се въздържат да не ме убият.“

			Трети и изключително важен източник на естествения закон е всеобщия биологичен закон за самосъхранението. В сложните системи на природата живите организми полагат херкулесови усилия да оцелеят и да се размножават. Две от предположенията, основни за Дарвиновата еволюция, са стремежът за оцеляване и за размножаване, с които е свързана идеята за естествения подбор.

			Тимъти Ферис в Появата на времето в Млечния път (Timothy Ferris, Coming of Age in the Milky Way), дава пример с молци, които живеят в една гора в Англия. Съкрушителното мнозинство сред молците са бели. Откриват се съвсем малък брой черни молци. После нещо в жизнената среда на молците коренно се променя. Накрая на града близо до гората построяват фабрика. Всекидневно от нейните комини бълва черен дим, който образува слой сажди по кората на дърветата. След няколко години популацията на молците се променя драматично. Черните молци стават доминантната разновидност, докато белите почти изчезват. Почернелите от сажди стволове на дърветата предлагат отлично прикритие за черните молци, позволявайки им да живеят достатъчно дълго, за да се размножат, докато белите молци се забелязват лесно от техните естествени врагове и започват да измират преди да успеят да се размножат. Доминантният вид стават молците, спечелили битката за оцеляване,.

			Помислете за случая с обикновеното глухарче. Едно глухарче на поляната не е повод за никакво притеснение. Но както всеки собственик на морава знае там, където има едно глухарче, скоро ще има много повече. С узряването си глухарчето образува пухената си главичка, която децата обичат да издухват. И най-лекият вятър разпилява мъничките семенца с парашутчета. Някои падат на алеята и загиват, но много се приземяват на плодородна почва, покълват и създават море в жълто.

			Защо глухарчето не дава само едно-две семенца? Глухарчетата не се поддават на теорията на „Планирано родителство,“ че идеалното семейство включва максимум две деца. Безбройните семена на глухарчето, разпращани във въздуха, е начинът на природата да осигури оцеляване на видовете. Лотарията на глухарчето е измислена така, че да спечели.

			При размножаването на човека силата на природата е още по-изумителна. Жената в полова зрялост отделя по една яйцеклетка всеки месец. Сам по себе си този факт не прилича на плодородно число, замислено да послужи за оцеляване на видовете. Но по време на половия акт при хората в една-единствена еякулация на мъжа (в зависимост от неговата възраст и зрялост) към яйцеклетката-мишена се устремяват между тридесет и шестдесет милиона сперматозоиди. Когато един сперматозоид проникне в яйцеклетката, става оплождане. Прилича почти на престараване. По отношение на човешкото възпроизводство природата оставя малко място на случайността. Мъжките сперматозоиди подлагат на бомбардировка женската яйцеклетка, за да се увеличат шанса за оплождане.

			Веднъж оплодена яйцеклетката преминава през няколко критични етапа преди да се достигне до раждане на дете. Първо, оплодената яйцеклетка трябва да се закрепи успешно в матката. Значителен процент оплодени яйцеклетки не успяват да се загнездят. Друга част от закрепилите се не успяват да се развият до раждане и се изгубват при помятане или естествен аборт. Преминали целия гестационен процес, някои от фетусите не успяват да оцелеят в процеса на раждане и се раждат мъртви. А от всички живородени бебета някои умират още в ранно детство.

			Виждаме, че появата на здраво и живо бебе е едно от най-изумителните постижения на природата. Каква е вероятността един-единствен сперматозоид да допринесе за раждане на човек? И все пак се случва.

			Можем да погледнем коефициента на вероятност за възпроизвеждане на човека от различни гледни точки. Да предположим, например, че една двойка има голямо желание за дете и решава да полага съгласувани усилия, за да предизвика забременяване. Да предположим, че имат полово сношение всеки ден в продължение на тридесет дни. През тези тридесет дни вероятността даден сперматозоид да оплоди зрялата яйцеклетка ще е милиард към едно. Прибавете факторите за неуспешно загнездване, спонтанен аборт и така нататък и приблизителната вероятност от един сперматозоид да се получи живо бебе нараства на два милиарда към едно – ако се получи забременяване в този тридесетдневен опит. Много семейства опитват сериозно не само един месец, а години наред преди да постигнат желаната бременност.

			Когато разгледаме вероятността по такъв начин, възпроизводството на човека като че ли се оказва мисия почти невъзможна. Така е, защото разсъждаваме от гледна точка на един-единствен сперматозоид. Но природата предоставя милиони, даже милиарди сперматозоиди или „генетични куршуми,“ за да осигури уцелване на яйцеклетката-мишена. Тя движи система за възпроизводство на човека, която осигурява оцеляването на видовете.

			Абортът и природата

			Абортът – каквото и да е друго – е деяние против природата. След като целият сложен процес е успял първо да стигне до оплождане и загнездване на яйцеклетката в матката, после до развитие на човешкия ембрион, съзнателното действие на човешко същество прекъсва и нарушава естественият ход на нещата. В този случай най-големият враг на хората в цикъла на природата за самосъхранение и оцеляване на човечеството са самите хора.

			Естественият закон за самосъхранението се наблюдава не само при възпроизводството на човека, но и в борбата между хората да преодолеят болестите, злополуките и другите бедствия. Ярък пример за такова усилие е енергията, вложена за спасяване на живота на малката Джесика, паднала в един кладенец в щата Тексас. Дни наред американците следят телевизионните репортажи за съдбата на детето. За спасяване на живота на Джесика няма твърде високи разходи, няма твърде голямо усилие. Нейната спасителна операция не е просто необикновен алтруизъм, но и белег на дълбоко заложената у хората решимост да не се жалят усилия, когато се касае за спасяване на човешки живот, особено за живота на дете.

			Всеки път в критична ситуация първо сме загрижени за хората в нея. Какво се е случило? Добре ли са всички? Има ли ранени? Дошла ли е помощта навреме? Има ли с какво да помогнем? Всъщност няма значение дали е природно бедствие или терористична атака. Не е особено важно дали е инцидент или престъпление. Няма съществена разлика дали става дума за национално бедствие или лична трагедия. Първата ни мисъл винаги е за хората.

			Хората са скъпоценни. Техният живот е с неоценима стойност. Той е дар. Животът никога не бива да се приема за даденост. Вещите могат да се набавят отново – но никой не може да замени майка, баща, сестра, брат, леля, чичо, приятел или съсед. Гражданските общества винаги признават този жизненоважен принцип и градят върху него културните си институции. Правят всичко, което е по силите им, за да закрилят достойнството, целостта и неприкосновеността на живота. Понеже хора за изхвърляне няма, няма и хора за еднократна употреба, всеки човешки живот заслужава да се уважава, закриля и спасява. В основата си върховенството на закона зависи от абсолютното зачитане на ценността на хората.

			Защо проявяваме такава загриженост за живите хора, а множеството неродени, които умират всеки ден, се превръщат в обикновена статистика? Навярно причината е, че хората излезли от утробата не са безименни, абстрактни статистически данни. В случая с малката Джесика видяхме снимки на лицето й. Научихме името й. Чухме интервюта с разстроената майка и баща. С помощта на телевизията се запознахме лично с тях. Мнозина въобще не считат фетусите за хора или поне не са сигурни дали са такива. Неродените остават анонимни „неща,“ които се бракуват. Фетусите нямат име. Нямат лична биография. Тенденцията е да се представят пред общественото мислене като абстрактни единици. На дебати за аборта съм чувал да ги наричат „необособени купчинки протоплазма,“ „биологични паразити“ и „твърде много битов отпадък“.

			Трудно е хората да се загрижат за съдбата на купчинки протоплазма или на битовите отпадъци. След като се роди бебето, никой вече не се интересува от съдбата на плацентата. Навярно това показва защо филмът Тихият писък (The Silent Scream) предизвика такава врява. В него зрителите надникват в утробата като през прозорец, който образно рисува какво всъщност се случва при един аборт. Поддръжниците на аборта заклеймиха филма като емоционално провокативен и подстрекателски. Несъмнено бяха прави в преценката си. Филмът наистина провокираше емоции, именно защото ясно се вижда укриваното на този момент от човешкото око.

			В Тихият писък виждаме наподобяващо на човешко същество, което преминава през явна болка и страдание, опитвайки се да избегне смъртоносните инструменти на акушера. Лицето се изкривява в нещо, подобно на агонизираща човешка болка. Устата се отваря като при човешки писък. Всички тези фактори наистина са емоционално провокативни. Драмата на екрана не прилича на просто отстраняване на „тумор“ или „паразит“ от тялото на човека.

			Фактът, че хората се вълнуват от въпроса за аборта има рационално обяснение. Емоцията не е своеволие или каприз. Тя е вкоренена в дълбокото човешко съзнание за неприкосновеността на живота. Това е емоционална загриженост за доброто на хората – на живите хора. Въпреки това мнозина остават неубедени, че фетусът е човешко същество. Но ако фетусът е човек или само се възприема за такъв, то емоционалната реакция не бива да се смята за нелогична.

			Неприкосновеността на живота в американската история

			Основополагащите документи в системата за управление на Съединените щати дават красноречиво свидетелство за неприкосновеността на човешкия живот. Декларацията за независимост утвърждава, че е „видно от само себе си,“ че нашият Създател ни е дарил с „някои неотчуждаеми права,“ сред които са правото на „живот, свобода и стремеж към щастие.“42 Правото на живот на всеки човек се разбира като основно за всички останали човешки права. Очевидно, ако правото на живот не е първостепенно, тогава нито едно друго право няма да означава кой знае колко.

			Утвърждаваното от Декларацията за независимост е заложено в Конституцията на Съединените американски щати. Петата поправка на Конституцията гласи:

			Никое лице не може да бъде подведено под отговорност за тежко или друго позорно престъпление освен на основание на повдигнато обвинение или издаден обвинителен акт на Голямото жури, с изключение на случаите на подвеждане под отговорност в сухопътните или морски въоръжени сили или в народното опълчение, действащи по време на война или на застрашаваща обществото опасност. Никое лице не може да отговаря два пъти с живота си или с телесно наказание за едно и също престъпление, нито може да бъде принуждавано да свидетелствува срещу себе си в наказателно дело, нито да бъде лишавано от живот, свобода или имущество без надлежен съдебен процес, нито може частна собственост да се изземва за обществено ползване без справедливо обезщетение.43

			Основното предназначение на тази поправка е надлежният съдебен процес, но тя показва загриженост за живота, свободата и частната собственост. Понеже е посветена на неприкосновеността на живота, по такъв начин Конституцията защитава личната свобода и собственост.

			Важно е да се отбележи, че заради решението на Върховния съд по делото Роу срещу Уейд44 чрез тази конституционна поправка –  и чрез никоя друга поправка – не се предоставя закрила на развиващите се фетуси, защото те не са смятани за хора, докато не достигнат точката на жизнеспособност (т.е. докато не са способни да оцелеят извън утробата). Макар законът на Съединените щати да утвърждава принципа за неприкосновеност на човешкия живот, в днешно време този принцип не включва и не обхваща неродените, защото неродените не се смятат за живи.

			Историята на аборта

			През вековете законодателствата на различните народи силно застъпват неприкосновеността на човешкия живот. По въпроса за аборта обаче се наблюдава несъответствие. Макар някои нации да включват неродените под санкциите, които закрилят човешкия живот, много страни не го правят. В смисъл, че по този въпрос позицията на Съединените щати се е променила най-малко два пъти45 – може да се промени отново – тази страна е микрокосмос от несъответствия по въпроса и те съществуват през цялата история на света.

			Древният свят е разделен по отношение на аборта. Гърците обсъждат въпроса усилено и се смятат за пионери в узаконения аборт. Майкъл Дж. Гордън отбелязва: „Гърците се радват на съмнителния принос да са първите [в древния Близък Изток и оттам в Западния свят] да препоръчват и дори да изискват аборт в определени случаи.“46 Платон препоръчва както аборт, така и убийство на невръстни деца, когато напредъкът и интересите на държавата го налагат. Обаче макар като че ли гръцките философи да подкрепят аборта, медицинската общност е склонна да му се противопоставя. Абортът е изрично споменат в прочутата Хипократова клетва, която гласи следното:

			Кълна се в името на Аполон Лечителя, на Асклепий, на Хигия, на Панацея и в името на всички богове и богини, които вземам за свидетели, че ще изпълнявам според моята способност и преценка тази клетва и договор… Ще използвам лечение, за да помагам на болните според своята способност и преценка, но никога с цел да нараня или навредя. Никога няма да предписвам отрова на този, който ме помоли, нито ще препоръчвам отрова за курс на лечение. Също така не ще дам на жена песар47 за унищожаване на плода.48

			Римското право в по-голямата си част не визира аборта като незаконен, тъй като фетусът не се смята за човек. Някои философи като Цицерон възразяват срещу това, но римските закони остават непроменени.

			При юдеите няма санкции за аборта. Ранното християнско общество е недвусмислено по въпроса. Най-ранните изрични изводи за аборта в християнската литература се срещат в Дидахе и Посланието на Варнава. Дидахе е наръчник по църковно дисциплиниране и кодекс на християнската нравственост. Наречена е обобщение на апостолското учение. Тя прави контраст между два начина или стила на живот. Единият е наречен пътят на живота, а другият – пътят на смъртта. Във втората заповед на учението четем следното увещание: „Не убивай, не прелюбодействай; не покварявай момчета; не блудствай; не кради; не практикувай магии; не участвай във викане на духове; не убивай дете чрез аборт или новородено.“49

			По същия начин Посланието на Варнава заявява: „Не убивай дете чрез аборт.“50

			Струва си да се отбележи, че в древните култури, където абортът е законен, законно е и убиването на невръстни бебета. Юдейските и християнските общности обявяват и двете извън закона.51 Безспорно историята разкрива, че където върху държавната политика се чувства юдейското и християнското влияние, има тенденция неродените да се включват в общото понятие за неприкосновеност на живота.

			Пак да кажа, ясно е, че всеобхватният въпрос е кога започва човешкият живот. Макар неприкосновеността на живота като цяло да се разглежда като неразделна част от националното законодателство, въпросът за началото на живота не е уреден от закона.

			Обобщение

			
					Неприкосновеността на живота се утвърждава от законите на народите, очевидните истини и естествената наука.

					Размножителната система на човека показва изключителен уклон в полза на живота.

					Разумно е да се гледа на аборта като на емоционален проблем.

					Съдебното решение Роу срещу Уейд лишава от закрила нежизнеспособното неродено според Петата поправка на Конституцията на Съединените щати.

					В древния свят гърците и римляните подкрепят аборта и избиването на невръстни бебета, докато юдейската и християнската общност не го подкрепят.

			

			Въпроси за обсъждане

			
					След като Библията ясно показва високо зачитане на неприкосновеността на живота, нужно ли ни е да разбираме какво гласи естественият закон?

					Кой аргумент за неприкосновеността на живота е най-силен за един християнин? А кой би бил най-убедителен за невярващия?

					Къде в съдебни решения и законодателни актове сте видели да се издига принципът за неприкосновеност на човешкия живот?

					Защо защитниците на аборта говорят за „необособена купчина протоплазма“ или за „биологичен отпадък“? Защо хората се засягат от филма Тихият писък?

			Глава четвърта

			Кога започва животът?

			Всеки от нас в утробата на майка си е бил Палечко, а жените винаги са знаели, че съществува нещо като подземна страна, нещо като подземно убежище с нещо като червена светлина и любопитен шум, където живеят множество мънички хора и водят много любопитен и чудесен живот. Това е приказката за Малечко Палечко.

			д-р по медицина, д-р по философия Жером Льожен

			Въпросът кога започва животът е здраво свързан с тайната на самия живот. 

			Мой братовчед е лекар, работил като завеждащ отделение в голяма болница. Веднъж го изпитвах за търсенето на лек срещу рака. „При всичките напреднали технологии на наше разположение и като използваме компютрите в изследванията, защо не напредваме по-бързо в своето търсене на лек против рака?“ Запитах аз. Моят братовчед обясни, че за да се открие тайната на рака е необходимо да се разбере тайната на живота, понеже ракът е форма на живот. Наистина уродлив живот, но въпреки всичко живот.

			Да се разбули тайната на живота е трудно, но също толкова трудно е и да се даде определение за него. От древността понятията човек, жив и личност са обект на много обсъждания и анализи. Платон отчаяно търси описание на нещо, което ясно да разграничи хората от всички останали видове животни. Накрая избира за работно определение „двуного без пера.“ То е валидно, само докато един от учениците на Платон не прехвърля през стената на неговата школа едно оскубано пиле и бележка с надпис: „човекът на Платон.“

			Когато се обърнем към Библията, откриваме, че тя не твърди изрично в кой момент започва животът или че съществува живот преди рождението. Писанието обаче приема, че животът след раждането е продължение на живота преди мига на раждане. И за двата етапа се използват едни и същи изразни средства и едни и същи лични местоимения. Освен това участието на Бога в живота на човека се простира назад чак до времето на зачатие (и дори преди него). Тази мисъл се подкрепя от следния текст:

			Защото Ти си образувал вътрешностите ми,

			създал си ме в утробата на майка ми.

			Ще Те славя, защото съм страшно и чудно направен,

			чудни са делата Ти и душата ми много добре знае това.

			Костите ми не бяха скрити от Теб,

			когато бях направен в тайно и изкусно изработен 
в дълбините на земята.

			Очите Ти видяха необразуваното ми вещество

			и в книгата Ти бяха записани всичките –

			дните, които се образуваха,

			когато ни един от тях не беше. (Пс. 139:13-16)

			Псалмопевецът признава, че Бог го е образувал в утробата. Също така използва личното местоимение ми, за да определи себе си преди да се е родил. Струва си да се отбележи, че еврейската дума, преведена като „необразувано вещество,“ е дума за „ембрион“ на еврейски и в Библията тя се среща единствено в този текст.

			Друг пасаж, който говори за Божието участие в живота в утробата, се намира в Исая:

			Слушайте ме, острови,

			и внимавайте, далечни племена!

			ГОСПОД ме призова още от утробата,

			от скута на майка ми оповести името ми.

			Направи устата ми като остър меч,

			скри ме под сянката на ръката Си

			и ме направи излъскана стрела,

			скри ме в колчана Си.

			И ми каза: Ти си Мой служител,

			Израил, в когото ще се прославя.

			А аз казах: Напразно съм се трудил,

			напусто и за нищо съм изтощавал силата си.

			Но наистина правото ми е у ГОСПОДА

			и наградата ми е у моя Бог.

			И сега, казва ГОСПОД, който ме образува 
от утробата за Свой служител,

			за да върна при Него Яков и да се събере 
при Него Израил –

			защото съм почитан в очите на ГОСПОДА 
и моят Бог е силата ми. (Исая 49:1-5)

			Този пасаж показва не само, че нероденото бебе е отделно от майката и че приема уникална човешка самоличност, но и че неговото образуване в утробата е дело на Бога.

			Подобно разглеждане излага пророк Йеремия:

			И словото на ГОСПОДА беше към мен и каза:

			Преди да те образувам в корема, те познах

			и преди да излезеш от утробата, те осветих;

			поставих те за пророк на народите. (Еремия 1:4-5)

			Бог казва на Еремия, че го е познавал преди да се роди; лично е познавал самия Еремия, преди човекът Еремия да се е родил. Това показва, че Бог се отнася към Еремия лично и като към личност преди раждането му. Също така е важно, че Бог „е отделил“ или осветил Еремия още преди рождението му. Несъмнено Бог простира принципа за неприкосновеността на живота и в утробата.

			Дори тези, които не са съгласни, че животът започва преди раждането, приемат, че съществува приемственост между заченатото и роденото дете. Всяко дете преди раждането си има минало. Въпросът е следният: личностно или безличностно е това минало, чак при раждането ли се появява индивидуалността? Ясно е, че Писанието счита, че индивидуалността започва преди раждането. Както казва Давид: „Ето, родих се в нечестие и в грях ме зачена майка ми“ (Пс. 51:5).

			В книгата си Медицинска етика (John Frame, Medical Ethics) професор Джон Фрейм прави следното наблюдение върху Псалом 51:5:

			Приемствеността на личността се простира назад до момента на зачатието. Псалом 51:5 ясно и поразително набляга именно на тази приемственост. В пасажа Давид разсъждава за греха в сърцето си, наскоро приел формата на прелюбодейство и убийство. Признава, че грехът в сърцето му сам по себе не е новопородило се явление, а води началото си от момента на неговото зачеване в утробата на майка му… Личностната приемственост между вътреутробния период на Давид и неговия живот като възрастен започва още от зачатието и се простира чак до моралната му връзка с Бога.52

			В Псалом 51 Давид отбелязва, че личната му нравствена история започва от зачеването. Безличното същество, „купчината протоплазма“ не може да е нравствен посредник. След като нравствената история на Давид започва от зачатието, тогава в същия момент трябва да започва и историята му като човек. От зачеването води началото си не само биологичният материал на Давид, но и неговото нравствено предразположение.

			Новият завет предоставя забележителен текст, който има отношение към въпроса за живота преди раждането:

			[Мария] влезе в къщата на Захария и поздрави Елисавета. А когато Елисавета чу поздрава на Мария, бебето в утробата ѝ заигра; и Елисавета се изпълни със Светия Дух, и като извика със силен глас, каза: Благословена си ти между жените и благословен е плодът на твоята утроба! И откъде ми е това – да дойде при мен майката на моя Господ? Защото ето, щом стигна гласът на твоя поздрав до ушите ми, бебето заигра радостно в утробата ми.  (Лука 1:40-44)

			Този пасаж описва срещата между майката на Исус Христос Мария и нейната братовчедка Елисавета, бременна с Йоан Кръстител. При тяхната среща Йоан, който още е в утробата на майка си, подскача от радост. Това поведение съответства на определената пророческа роля на Йоан, призован от Бога „да оповести“ Месията. В този пример Йоан изпълнява пророческото си задължение преди още да са се родили и двамата с Исус. Стиховете показват, че още преди рождението си Йоан проявява съзнание и емоции. Подскача, защото изпитва радост. Радостта е породена от осъзнаване на присъствието на Месията.

			Някои хора може да отрекат уместността на текста, защото (1) авторът говори поетично и хиперболично; (2) пасажът не казва нищо за живота след зачатието, а само за живота преди раждането; или (3) случаят представлява специално чудо и не доказва, че останалите бебета биха могли да притежават същите пренатални (т.е. „предшестващи раждането“) способности.

			В отговор на първото възражение, погрешно е да се отхвърля пасажа под предлог, че е поетичен и хиперболичен. Категорично литературният жанр в тази част от Евангелието на Лука е историческо повествование, а не поезия. Освен това, хиперболата е преувеличено твърдение за реалността. Ако тази среща е представена чрез хипербола, тогава Йоан просто не е заиграл чак толкова силно от радост, колкото внушава текста.

			Второто възражение, че пасажът не казва нищо за зачеването като начален момент на живота, е правилно. Той обаче ясно твърди, че преди да се е родил Йоан притежава човешки способности да разпознава и да изпитва емоции (белези на индивидуалността).

			Третото възражение, че този случай е специално чудо, има по-голяма тежест. Освен ако не твърдим, че обикновеният фетус има способност да разпознава близостта на друг фетус в утробата на друга жена, трябва да заключим, че в тази среща се наблюдава нещо необикновено или чудодейно. Възможно е Бог по чуден начин да дава способност за необикновени познавателни сили на неродения Йоан, каквито обикновеното неродено дете не притежава. Но, ако приемем, че случилото се е чудо, пред нас пак остава трудният въпрос: Дали чудото е дело на засилване на обикновените способности отвъд обичайните им предели или е дело на създаване на нови способности? Има ли нероденият Йоан Кръстител естествени способности за познаване и емоция, способности засилени от чудото, или те са сили на познание и емоция, създадени в този момент от Бога? На този въпрос няма начин да се отговори категорично.

			Преди обаче да приключим с пасажа в Лука, трябва да направим две наблюдения. В много други библейски препратки виждаме, че Бог разширява сили и способности, които вече съществуват. Например, в IV Царе 6:17-18 Бог отваря очите на слугата на Елисей, за да види множеството от ангели. Първоначално на Бог не се налага да даде чудодейна способност за виждане. По-скоро Той разширява предела на естественото му зрение. По същия начин, за да може Йоан да разпознае Исус Христос, докато и двамата са още в утробата, не е задължително Бог да му придаде напълно нова способност за разпознаване и емоции.

			Второто наблюдение е, че както и да анализираме тази случка, едно е сигурно: Йоан Кръстител е неродено дете, което проявява разпознаване и радост.

			А сега да се спрем на най-противоречивата библейска препратка по въпроса за аборта, която се намира в Изход 21:22-25:

			Ако мъже се бият и ударят бременна жена, така че пометне, но не последва друга повреда, тогава онзи, който я е ударил, непременно да бъде глобен, както мъжът би му наложил, и да плати, както определят съдиите. Но ако последва повреда, тогава да дадеш живот за живот, око за око, зъб за зъб, ръка за ръка, крак за крак, изгаряне за изгаряне, рана за рана, удар за удар. 
(Изход 21:22-25)

			В текста има сложна неяснота, свързана с думата „повреда.“ Повреда за кого? Някои хора вярват, че според текста ако по време на схватка между двама мъже, бъде наранена жена и тя пометне, може да се наложи глоба като обезщетение за загубата на детето, а ако жената бъде сериозно наранена или убита, наказанието трябва да съответства на причиненото й нараняване. Други тълкуват текста в смисъл, че нероденото бебе има по-малка ценност от жената пред закона и затова е по-малко човек.

			Ако второто тълкуване на текста е правилно, трябва да отбележим, че въпреки всичко законът защитава плода. Неговото унищожаване заслужава някакво наказание – макар и не смъртно – и то има съответна ценност. Освен това, след като помятането при инцидент се приема за сериозно деяние, преднамереното унищожаване на плода би било още по-сериозно престъпление. В случая, разгледан в книгата Изход, очевидно намерението на майката не е да абортира бебето. Тя трябва да се обезщети за загубата на детето, което не е искала да изгуби. (Не се казва нищо за обезщетение или наказание в случай на умишлен аборт.)

			Трето основно тълкуване на текста гласи, че тук не става дума за смъртта или загубата на бебето, а за предизвикано преждевременно раждане. Идеята е следната: Ако двама мъже се бият и в боричкането наранят бременна жена дотолкова, че тя започне да ражда и роди преждевременно, без сериозни последствия за детето, тогава майката и бащата трябва да получат някаква сума като обезщетение за претърпяното неудобство. Но ако преждевременно роденото бебе претърпи повреда, тогава се прилага целия закон: „живот за живот, око за око, зъб за зъб“ и т.н. Това значи, че ако бебето умре, престъплението е углавно.

			По-изчерпателно разглеждане на текста има в Медицинска етика. Фрейм изтъква, че последното, по-широко тълкуване на текста не съдейства за каузата на абортите. Той предлага грижлива екзегетика на еврейските понятия, за да покаже, че по-точно е по-тясното разбиране.53

			Библията ясно указва, че неродените бебета се смятат за живи хора, още преди да се родят. Тежестта на библейското доказателство е, че животът започва в момента на зачеването.

			Как се развива човешкият живот

			Развитието на човешкото същество е процес, който започва при зачеването и продължава до смъртта. Никой не би оспорил, че човешкото развитие започва при раждането.

			При зачеването се съчетават четиридесет и шест гени – двадесет и три от майката и двадесет и три от бащата – така че да започне процес на личностно човешко развитие на един уникален индивид. Две седмици по-късно се долавя отчетлив сърдечен ритъм. Сърцето на ембриона изпомпва кръв, която не е на майката, а е произведена от самото неродено бебе.

			Шест седмици по-късно ембрионът още е не по-голям от три сантиметра, но е преминал през значително развитие. Оформени са пръстите на ръцете. На четиридесет и три дни се отчитат мозъчните вълни на нероденото. След 6 седмици и половина ембрионът се движи; но поради съвсем мъничкият размер на нероденото и дебелината на коремната стена на майката, майката ще почувства „първите“ движения чак след няколко седмици.

			В края на деветата седмица плодът е с уникални пръстови отпечатъци. Дотогава вече са се появили половите органи на момчетата, което позволява определянето на пола на нероденото бебе. Оформени са и вече функционират и бъбреците.54

			В края на десетата седмица заработва жлъчният мехур. Всички органи в тялото започват да функционират до края на дванадесетата седмица и бебето вече може да плаче. Всичко това се случва през първите три месеца от бременността.

			При възрастните сърдечният ритъм и мозъчната дейност обикновено се третират като белези на „жизнеспособност.“ След като и мозъчните вълни, и сърдечният ритъм са спрели от известно време, пациентът официално се обявява за мъртъв. Белезите за жизненост са проява на живот. След като те присъстват в развитието на ембриона, защо хората така неохотно признават пренаталния живот? Ембрионът или фетусът още не е самостоятелен човек, но това не означава, че не е жив човек. Ако самостоятелността е критичният фактор за разграничаване на живите хора от живите нехора, тогава трябва да признаем (както с готовност правят някои), че даже раждането не води до жив човек. При раждането бебето се отделя физически от майката – и в този смисъл става независимо – но новороденото все така зависи изцяло от външната помощ, за да оцелее. В повечето случаи новороденото може да диша самостоятелно, но не е в състояние да се храни само.

			Какво показва смъртта за живота

			В нашето търсене да проумеем присъствието на живота е полезно да имаме разбиране за смъртта. Понеже е прекратяване на живота, тя ни дава отговори за съществените елементи на самия живот.

			Един проблем с нашите определения за живота и смъртта се наблюдава в случая с мъртвородените бебета. Какви са мъртвородените бебета – „мъртви бебета“ или „бебета, които никога не са били живи“? За лекарите е обичайно да говорят за мъртвородените като за бебета, които са починали.

			Дъщеря ми роди мъртвородено бебе. Ще споделя нейното преживяване, за да представя как нехристиянското общество се справя с такова събитие. В деветия месец на своята бременност моята дъщеря забеляза, че цял ден не усеща движенията на плода. Обадила се на лекаря, който незабавно я прегледал. Думите му бяха неумолими: „Съжалявам, но вашето бебе е умряло,“ каза той на дъщеря ми. Лекарят използва думата смърт, за да опише случилото се.

			На следващия ден дъщеря ми беше приета в болница, където предизвикаха раждане. Тя понесе всички родилни болки, знаейки предварително, че ражда мъртво. След като се роди бебето – момиченце, сестрите почистиха телцето и направиха снимки. После донесоха мъртвото дете в стаята на дъщеря ми – като дадоха възможност на нея, на нейния съпруг, на моята жена и на мен да подържим бебето. Преживяването беше необичайно и малко зловещо, но напълно обичайна практика. Медицинските сестри обясниха, че възможността родителите да прегърнат мъртвороденото си дете и да му кажат „сбогом“ облекчава болката в процеса на скръбта по изгубеното дете.

			Да прегърна мъртвороденото бебе на моята дъщеря беше дълбоко преживяване за мен. Въпреки, че вече бях убеден, че неродените бебета са живи хора, дори да имах и сянка от съмнение, тя моментално щеше да изчезне. Докато държах детето, се питах как може някой да мисли, че тогава или два дни по-рано бебето не е било човешко същество.

			Имаме един израз: „Ако изглежда като патица и върви като патица, най-вероятно е патица.“ В случай с човешките фетуси определено не става дума за патици. Плодът изглежда като жив човек. Държи се като жив човек. Ембрионът носи генетичната структура на човек. Притежава жизнените белези на жива човешка личност. Има пол и движения. Често смуче палеца си, реагира на музика и рита с крачета. С натрупването на тези доводи изглежда е необходимо убедително доказателство в противното, за да се направи извода, че нероденото бебе не е живо човешко същество. Защо хората не приемат това заключение?

			Отговорът е от предубеждение. Несъмнено предубеждението е огромен фактор в дебата за аборта. Ако смятаме ембрионът или фетусът за жив човек, тогава моралните изводи за убиването на този човек преди раждането са огромни. А докато можем да убедим сами себе си, че до раждането фетусът не е човек, ще сме освободени от такива трудности.

			Дори да стигнем до заключението, че до раждането ембрионът е живо човешко същество, все още не сме установили, че животът започва при зачатието. Всичко, до което ще сме стигнали е, че първият миг от живота е преди раждането. Най-ясните разделителни линии в цялостния процес на зачеване и раждане са самото зачеване и раждане. Ако приемем, че фетусът е жив човек само пет минути или дори пет секунди преди раждането, тогава животът не започва в момента на раждането.

			По моя преценка доказателствата, че плодът е жив човек преди раждането, въз основа на науката са толкова убедителни, колкото и заключенията, основани на Библията. Тогава ние трябва да поставим началото на този живот или в момента на зачеване, или в някакъв момент между зачеването и раждането.

			Позицията на закона по въпроса 
кога започва човешкият живот

			При своето решение по делото Роу срещу Уейд от 1973 г. Върховният съд постанови, че държавата няма право да контролира абортите през първия триместър на бременността и трябва да остави решението на жената и нейния лекар. Във втория триместър държавата може да реши да има контрол над абортите, но само за да запази здравето на бременната. В третия триместър държавата може да избере да регулира или да забрани аборта с изключение, когато е необходимо да запази здравето или живота на жената. В обобщение съдът постановява, че макар държавата да има важен и законосъобразен интерес да закриля потенциалния живот, не се налага да се намесва, докато плодът не стане жизнеспособен.

			В решението Роу срещу Уейд съдът сякаш счита, че до момента на жизнеспособност нероденото притежава само „потенциален“ живот. В тази връзка съдията от Върховния съд Дей О’Конър повдига въпроса:

			Трудното в този анализ е очевидно: През първите седмици на бременността потенциалният живот е толкова потенциален, колкото и жизнеспособността след това… Изборът на жизнеспособността за моментът, в който започва да се налага интересът на държавата спрямо потенциалния живот, е не по-малко произволен от избирането на някакъв момент преди жизнеспособността или на друг по-късен етап. Затова аз вярвам, че интересът на държавата за закрила на потенциалния човешки живот съществува през цялата бременност.55

			Съдия О’Конър посочва рязко проблема в решението на съда. Разглеждайки въпрос за живота и смъртта съдът се произнася без да се основе на никакви принципи. Така наречената точка на жизнеспособността е страшно нестабилен отправен момент. В годините след решението по делото Роу срещу Уейд моментът на жизнеспособност се измести няколко седмици по-рано и продължава да се измества, тъй като медицинските технологии повишават процента на оцеляване на преждевременно родените бебета.

			Дори още по-проблемно, решението Роу срещу Уейд се базира до голяма степен на възприеманото за конституционно право за гарантирана поверителност в Деветата и Четиринадесетата поправка. Робърт Борк обяснява, че това „право“ е учредено с обикновен юридически указ. Когато записва мнението на мнозинството по делото Роу срещу Уейд съдия Хари Блакмън почти признава този момент: „Правото на поверителност, независимо дали се намира в идеята на Четиринадесетата поправка за личната свобода и ограничаването на действията на държавата, както го чувстваме, или както се е произнесъл Окръжния съд в опазването на правата на хората в Деветата поправка, е достатъчно широко, за да включва и решението на жената да прекъсне или да продължи своята бременност.“56

			Борк заключава: „Това е. Това е трудното на мнението. Съдът дори не се е чувствал задължен да уреди въпроса дали правото на поверителност или допълнителното право на аборт да е прикрепено към конституционен текст. Становището изглежда смята, че това е формалност, която няма значение, и тя наистина няма значение, понеже правото не произтича от Конституцията, а е умишлено наложено в нея.“57

			Изглежда, че дебатът за аборта на законодателния и юридически фронт, е обречен да продължи. Позицията „против“ по делото Роу срещу Уейд, изготвено от съдия Байрон Уайт, отразява нестихващата загриженост:

			Не намирам нищо в терминологията и историята на Конституцията, което да подкрепя решението на Съда. Той просто изработва и оповестява ново конституционно право за бременната майка и без почти никаква причина и овластеност за своето действие го облича в достатъчно съдържание, за да стъпче повечето съществуващи щатски разпоредби за аборта. Резултатът е, че хората и законодателите в 50-те щата са лишени конституционно от възможността да претеглят относителната значимост от продълженото съществуване и развитие на фетуса, от една страна, спрямо спектъра от възможни последствия за майката, от друга. Като упражняване на груба юридическа сила Съдът навярно има власт да прави това, което прави днес; но по мое мнение неговата преценка е непредвидливо и прекалено голямо упражняване на властта за съдебно разглеждане, което Конституцията вменява на този Съд.58

			Тъй като дебата за законността на абортите продължава, главният въпрос ще е кога започва човешкият живот. Залогът е толкова голям, че трябва да запитаме: „Какво би трябвало да направим, ако оставаме несигурни в отговора?“

			Обобщение

			
					Отговорът на въпроса кога започва животът се усложнява, защото е здраво свързан със смисъла на самия живот.

					Писанието не предлага изрично изказване кой момент е началото на живота. Косвено то подкрепя представата, че животът започва при зачеването.

					Науката предлага неоспорими доказателства за ранното личностно развитие на детето в утробата.

					Решението на Висшия съд по делото Роу срещу Уейд произволно определя „жизнеспособността“ като момент, след който държавата има важни и неоспорими причини да защитава човешкия живот.

			

			Въпроси за обсъждане

			
					Защо проблемът кога започва животът е толкова критичен?

					Какво влияние оказва върху нашата позиция разбирането за ранното развитие на плода?

					Колко ясно говори Библията за това кога започва животът? Колко ясно се произнася науката?

					Ще приключи ли битката за аборта, ако всеки се убеди, че животът започва в момента на зачеването?

			Глава пета

			Ами ако не сте сигурни 
за аборта?

			Хората, които се тревожат за моралната опасност от аборта, са водени от убеждението, че фетусът е човешко същество, от което следва, че премахването на плода е равносилно на убийство. Дали фетусът е човешко същество е въпрос на определение, а не на факт и ние можем да го дефинираме както си поискаме. 

			Гарет Хардин

			Никога няма да остана безучастен, когато пряко или косвено се оправдава убиването на безпомощните. За осигуряване на всеки мир от първа необходимост е да се гарантира най-елементарното право на всеки човек – правото на собствен живот. Убийството не подлежи да обсъждане.

			Теодор Рузвелт

			Макар двата лагера, подкрепящият аборта и подкрепящият живота, да са непреклонни и да имат голяма доза сигурност във възгледите си, мнозина продължават да търсят собствени заключения по темата за аборта. Дори сред хората, стигнали до заключение, често в най-добрия случай то е временно. Остава пространство, в което могат да бъдат убедени в друг възглед. Фактът, че мненията по този проблем се променят, може да се забележи в удивителното движение в общественото мнение относно аборта от 1973 г. насам.

			Мисля, че е основателно да се приеме, че преди делото Роу срещу Уейд обществената позиция беше съкрушително против аборта. През 1970-те и 1980-те години социалните нагласи се преместиха към далеч по-толерантна позиция. От 1990-те до днес кривата се върна леко назад, така че сега против неограничавания аборт по желание има крехко мнозинство американци. Защо?

			Без съмнение днес е времето на най-често и най-задълбочено обсъждане на проблема в цялата световна история. Този фактор може да предвещава песимизъм за позицията за живота. Дали не значи, че след като засиленото обсъждане не спомогна за съществено спиране на вълната на общественото мнение, позицията против аборта е слаба и че колкото повече защитаваме живота, толкова повече подкрепа губим? Съмнявам се. Друг фактор може да е обратната реакция срещу насилието, използвано от някои ревностни защитници на живота. Все пак трета причина може да е, че в развоя на обсъждането, когато сложностите на проблема стават все по-явни, все повече и повече хора търсят „безопасната“ позиция на правото на избор на жената, понеже им липсва достатъчна сигурност да изберат или за, или против аборта.

			Въпреки че всичко изброено може да са допринасящи фактори, твърдя, че най-голямата причина за промяната в общественото мнение е решението на Върховния съд по делото Роу срещу Уейд. Хората във всяка страна са много склонни да възприемат посоката на морално правилното, стъпвайки на онова, което позволява законът или одобрява обществото. Негласно твърдение е, че ако е законно, значи е морално. За съжаление, този извод не отразява сериозно трезво мислене, нито нравствено анализиране и въпреки всичко същият синдром се повтаря ту в една, ту в друга култура. Все още се питаме как хората в Германия можаха дотолкова да се заблудят, че да подкрепят програмите на Адолф Хитлер, но исторически факт е, че те се заблудиха. След като в една страна решение вземе най-висшата съдебна инстанция, последващото въздействие на същото това решение за оформяне на общественото мнение е огромно. Тази болезнена истина разбрахме през годините след прословутото решение на Висшия съд по делото Дред Скот срещу Сандфорд (1857 г.), увековечило робството в Съединените щати.

			Съединените щати промениха мнението си за робството, запрещението, расовата дискриминация, възраженията по съвест във връзка с войните, смъртното наказание и други проблемни въпроси на етиката и справедливостта. Някои хора смятат, че тези промени в обществената политика отразяват динамичния характер на социалните нрави и морал. Скептичните относно възможността да се открият абсолюти в областта на правото и етиката гледат на промените като на част от процеса на социологическата еволюция. По такъв начин стандартите на съвременното общество се превръщат в най-висшата съдебна инстанция, върховна норма за справедливост и морал.

			Приемането, че установеното със закон е правилно, води до някои сериозни капани. Първата уловка се състои в една заблуда. Определя се като argumentum ad populum59 – засукан начин да кажеш, че истината се определя от бройката носове (или бюлетини на изборите). Тази заблуда приема, че ако мнозинството се съгласи, че дадено нещо е истина, тогава то трябва да е истина. Древните астрономи забравят да споделят този вид аргумент с Коперник, Кеплер и Галилей.

			Въпреки че хората не бива безкритично да приемат всичко, което правителството обявява за законно, остава фактът, че много хора го правят. Затова не можем да го подминем като фактор на въздействие, който обяснява масовата промяна в общественото мнение за аборта през последните десетилетия.

			Морал, съвест и аборт

			В ранната история на Съединените щати един национален герой, станал конгресмен, се бори с вземането на морални решения. Някога Дейви Крокет60 обявява: „Увери се, че си прав и после давай напред.“ Този девиз е едновременно благоразумен и опасен. Благоразумен, защото звучи като библейски принцип, който ни насочва, когато ни липсва морална сигурност. В своето Послание към римляните апостол Павел дава на християните изчерпателен съвет при подобни дилеми. Проблемът е законно ли е християните да ядат месо, принасяно на идоли в езически ритуали. Някои вярващи са убедени, че такова ядене е грях, докато други са убедени, че е приемливо. Павел дава следния съвет:

			Зная и съм уверен в Господ Иисус, че нищо не е само по себе си нечисто; само за този, който счита нещо за нечисто, за него то е нечисто. Защото, ако брат ти се наскърби поради това, което ядеш, ти вече не ходиш според любовта. Не погубвай с яденето си онзи, за когото е умрял Христос. И така, не оставяйте да се хули вашето добро. Защото Божието царство не е ядене и пиене, а правда и мир, и радост в Светия Дух. Понеже, който така служи на Христос, е угоден на Бога и одобрен от хората. И така, нека търсим това, което служи за мир и за взаимно изграждане. Не унищожавай Божието дело заради ядене. Всичко наистина е чисто, но е зло за човека, който яде със съблазън. Добре е да не ядеш месо, нито да пиеш вино, нито да направиш нещо, чрез което брат ти се спъва (или се съблазнява, подвежда към грях, отслабва). Имаш ли вяра? Имай я за себе си пред Бога. Блажен онзи, който не осъжда себе си в това, което одобрява. А онзи, който се съмнява, когато яде, е осъден, защото не яде от вяра; а всичко, което не става от вяра, е грях (Римл. 14:14-23).

			Яденето на месо, принесено на идоли, само по себе си не е от такова голямо значение. То е нравствено неутрално и в тази област християните са свободни да упражнят своята християнска свобода. Това обаче се превръща в морален проблем, когато човек вярва, че такова ядене е грях.

			Какво става когато човек извърши нещо, за което вярва, че е неправилно, макар в действителност то да не е? В такъв случай Павел определя постъпката като неправилна. Защо? Неправилна е, защото действам не от лично убеждение или против съвестта си. Този основен принцип се намира в стих 23: „Всичко, което не става от вяра, е грях.“

			Например, да кажем, че Бог не смята танцуването за грях, но аз съм израснал в субкултура, която учи, че да се танцува е грях. В резултат аз съм убеден, че танцуването е грях. Ако танцувам с подобно убеждение, аз съгрешавам. Защото съзнателно правя нещо, което смятам за противно на Божия закон.

			В този случай аз съм убеден, че постъпвам грешно. От друга страна, ако съм убеден, че съм прав, преди да пристъпя към дадено действие, тогава не действам без убеждение. Върша нещо, за което вярвам, че е правилно.

			Остава въпросът: Трябва ли да действам, ако не съм сигурен дали съм прав? Според Дейви Крокет като че ли не трябва. Съветът на апостол Павел е още по-категоричен: ако не е с вяра, е грях.

			Със сигурност има случаи, когато след внимателно премисляне на моралните принципи, отново не сме сигурни кое е правилното действие. Не разполагаме с време или сме изчерпали способността си да разсъждаваме, но трябва да вземем решение и да действаме. И двете възможности пред нас може да са греховни или правилни – и просто не можем да преценим коя да изберем. При такива мъчителни обстоятелства трябва да си спомним съвета на Мартин Лутер „да съгрешаваме смело.“ Лутер има предвид, че ако сме направили всичко по силите си, за да открием кое е правилното и е дошло време да се действа, тогава дори действията ни да се окажат грешни, трябва да действаме смело.

			Каква е връзката на тази концепция с въпроса за аборта? Ако една жена е сигурна, че абортът е зло и то е зло, ако участва в него, тя съгрешава. Ако е сигурна, че абортът е зло, а той не е грях, но тя участва в него, тя пак съгрешава.

			Да предположим обаче, че тя не е сигурна, че абортът е грях. Просто не знае дали той е възможност, оправдана от морална гледна точка. Какво да прави тогава? Първо трябва да обмисли възможностите пред себе си: да абортира плода или да му позволи да се развие. Да кажем, че види в първата възможност (аборта) нещо лошо и не вижда лошо във втората възможност (да продължи с бременността). Тогава за нея има един допустим от морална гледна точка вариант: да се откаже от аборт. Тук несигурността е само в една посока – в тази на аборта. При такива случаи библейската заповед изисква от нас да кажем „не“ на възможността, в която не сме сигурни.

			Да обобщим: Ако сме изправени пред две възможности, едната от които е явно законна, а другата е възможна, но не непременно лоша, трябва да се въздържим от втората иначе без да искаме ще станем виновни за грях. Практичното приложение е ясно: Преди да иска аборт, човек трябва да стои на безспорна морално основа, за да подкрепи решението си. Личните предпочитания, желанието да се избегнат неудобствата и общественото и юридическо одобрение на подобни практики не са библейски основания да се действа без вяра. Оттук следва, че тежестта на доказването в дебата за аборта пада върху хората, които настояват, че абортът е позволен от Бога. Ако има доказателства, че Бог го забранява, трябва да разполагаме с убедителни доказателства в противното, ако искаме да постъпваме с чиста съвест.

			В този случай съветът на Крокет е добър: „Увери се, че си прав и после давай напред.“ Ние обаче не бива да пренебрегваме разширеното звучене на максимата: „Ако не знаеш кое е правилно, не давай напред, особено ако имаш друга възможност, която е правилна.“

			Трябва ли да ви води съвестта?

			Кое е опасното в съвета на Крокет? Ако човек е сигурен, че е прав, няма гаранция, че е прав. Можем да съгрешаваме сериозно, мислейки си, че постъпваме абсолютно добродетелно.

			Макар да е опасно да постъпваме против съвестта си, трябва да не забравяме, че нашата съвест не е най-висшата норма за преценяване на морала. Една съвест може да е неосведомена, закърняла, притъпяла или изкривена.

			От решаващо значение е как е осведомена съвестта ни. На събранието във Вормс Лутер е приканен от църквата и държавата да се отрече от своите възгледи. Той заявява: „Докато не бъда убеден от Писанието и от здравия разум – не приемам авторитета на папи и църковни синоди… съвестта ми е в плен на Божието слово. Не мога да отхвърля нищо, защото да тръгна против съвестта си не е нито правилно, нито безопасно.“61 На практика Лутер казва: „Докажете ми чрез учението на Библията или чрез здравия разум, иначе няма да си променя позицията.“ Той не е готов да върви по определена пътека, защото е утъпкана или приета от обществото. Стреми се към ясна и сигурна основа за своето поведение.

			Във всяка морална криза и двете страни на спора са защитавани пламенно и красноречиво. Понякога аргументите и от двете страни са по-скоро емоционални, отколкото рационални. В началото на своята кариера, когато бях преподавател по философия в колежа, преминах през сериозна морална борба. Много от моите студенти имаха вътрешни борби правилно ли е да служиш във въоръжените сили по време на Виетнамската война. Някои от тях се обърнаха към мен за съвет. Не бях сигурен дали участието на Съединените щати във Виетнам е справедливо или не. Не бях пацифист, не бях и войнолюбец. Вярвах в класическата теория за справедливата война, според която макар всички войни да са зло, не всяко участие във война е грях.

			Заради своята несигурност за виетнамския конфликт и за да си изградя свои убеждения, четях всичко, което можех да намеря и слушах дебати. Дебатите бяха емоционални и остри, понеже нацията ни беше разделена на ястреби и гълъби. Това, което най-много ме разтревожи, бяха слабите и често зле построени аргументи и на двата лагера. Проблемът беше сложен, но публичните дебати бяха твърде опростени. Чувах ястребите да казват: „За моята родина, без значение права или не!“ Беше ужасно оправдание за въоръжен конфликт. Гълъбите крещяха: „По-добре червени, отколкото мъртви!“ – слаб аргумент за неучастието в една справедлива въоръжена борба.

			На един симпозиум преподавател по етика направи наблюдение, което много приличаше на максимата на Крокет: „Преди да грабнем оръжие, за да убием друго човешко същество, трябва да сме напълно убедени, че постъпваме правилно.“ Този професор разбираше, че войната е въпрос на живот и смърт и в нея не бива да се участва без ясно морално оправдание.

			Аналогията с дебата за аборта е ясна. Преди да грабнем хирургичния инструмент, за да унищожим развиващ се човешки фетус, трябва да сме напълно убедени, че постъпваме правилно.

			Какво ви казва съвестта за аборта?

			На този етап трябва да попитам: „Какво казва вашата съвест за аборта? Защо заемате позицията, която заемате? Как стигнахте до тези изводи?“ Залогът по въпроса е твърде голям, за да се подхожда без трезво мислене и дълбоко размишление.

			Лутер заявява, че да се постъпва против съвестта не е нито правилно, нито безопасно. Разбрахме защо да постъпваш против съвестта си не е правилно. Но защо Лутер добавя, че не е и безопасно? Без съмнение има някакво богословско съображение предвид. Той е човек, който изпитва голям страх от божествения съд. Лутер вярва в Бога и е убеден, че Бог ще го държи отговорен за всичките му действия в този живот.

			Във връзка с аборта страхът от божествено наказание направлява и моите действия. Като богослов съм твърдо убеден, че Бог мрази аборта и ще го съди навсякъде. Също така съзнавам, че не всеки споделя моя възглед за Божиите мнения и намерения.

			Ако има Бог и ако сме убедени, че доказателствата за Неговото съществуване са неоспорими, тогава без съмнение сме отговорни за действията си пред Него. Преди да решим да участваме в аборт, трябва сериозно да помислим какви може да са Божиите възгледи по въпроса. Да пренебрегнем това, значи да пренебрегнем призива на съвестта и сами да се поставим в опасно положение. Ако постъпката против съвестта е постъпка против Бога, тогава лесно можем да видим колко опасно е подобно действие.

			Тази книга е насочена най-вече към хората, които не са сигурни морален ли е абортът. Ако още сте несигурни, приканвам ви да не се въвличате в аборт, докато не бъдете абсолютно убедени в ясните и здрави причини (каквито не са ми известни), че абортът е морално оправдано действие. За вас се прилага простата поговорка на общоприетата мъдрост: „Ако се съмняваш, не го прави.“

			Обобщение

			
					Общественото мнение по въпроса за аборта се промени в посоката за правото на избор и в подкрепа на аборта. Основната причина за случилото се е, че с решението по делото Роу срещу Уейд Върховният съд узакони аборта.

					Новият завет учи, че при вземането на морални решения съвестта не бива да се принуждава.

					Добър съвет при всеки морален избор и особено с решение във връзка с аборта е следното: „Ако се съмняваш, не го прави.“

			

			Въпроси за обсъждане

			
					Защо толкова много хора не са сигурни какво е мнението им за аборта?

					По какъв начин се отразяват законите на нашите морални възгледи?

					Какво има предвид апостол Павел под „Всичко, което не става от вяра, е грях?“ Какво бихте казали на една християнка, която казва, че Бог я води да направи аборт?

					Защо някои хора вярват на твърде опростени лозунги? Как би трябвало да реагираме на подобни лозунги?

					Как достигнахте до своите заключения за аборта?

					Как нашето разбиране за Божията справедливост се отразява на възгледа ни за аборта?

			

			

			
				
					59 От лат. позоваване на мнозинството – грешен аргумент, който заключава, че след като много или повечето хора смятат, че е вярно, тогава даденото предложение трябва да е вярно (бел. пр.).

				

				
					60 Дейвид Крокет (1786 – 1836) – американски национален герой, войник и политик. Представлява щата Тенеси в Камарата на представителите и служи в Тексаската революция. Става прочут с героичните си подвизи, популяризирани в театрални пиеси и алманаси, а по-късно чрез телевизията и киното 
https://bit.ly/41fO9S4 – (бел. пр.).

				

				
					61 Roland Bainton, Here I Stand: A Life of Martin Luther (Nashville: Abingdon Press, 1978), 144

				

			

		


		
			Глава шеста

			Ролята на правителството
 за аборта

			Конституцията е това, което съдиите казват, че е.

			Чарлз Еванс Хюз

			Кой казва, че религията и политиката не бива да се смесват? Коя Библия четат тези хора?

			Архиепископ Дезмънд Туту

			Тези въпроси са в центъра на дебата за аборта: дали абортът е личен морален проблем или попада в областта на държавното регулиране и контрол? До каква степен трябва да се намесва правителството? Начинът, по който отговаряме на тези въпроси, до голяма степен се определя от това как разбираме основната роля и същност на правителството.

			Здраво свързана с правилната функция на правителството е все по-променливата връзка на църквата и държавата. Тъй като голяма част от съпротивата срещу узаконяването на аборта идва от институционалната църква и нейните членове, въпросът за църквата и държавата придоби кризисни мащаби.

			Темата се усложнява и от факта, че много църковни членове имат богословски ориентирано схващане за същността и функцията на правителството. Понеже Библията не мълчи, нека разгледаме библейското и богословско разбиране за правителството.

			През IV в. Августин Блажени, епископ на Хипон в Северна Африка, пише класически труд, който хвърля светлина върху конфликта между властите на този свят и управлението на Божието царство. В Божият град Августин описва напрежението, което преживяват християните, живеейки едновременно в двете царства.

			Вземайки репликата си от Писанието, Августин твърди, че правителството не бива да се възприема като необходимо зло, а по-скоро като необходимост заради злото. Поради греха хората нараняват, убиват, ограбват и упражняват насилие над другите по най-различни начини. Затова ролята на правителството е да ограничава злото така, че хората да могат да живеят един с друг в мир и безопасност.

			Библейският възглед настоява, че правителството е установено от Бога. В Божиите очи то е дар. Неговите институции правят възможни живота и обществото.

			За първата поява на управление на земята четем в първите глави на книгата Битие: „И изгони човека; и постави на изток от Едемската градина херувимите и пламенния меч, който се въртеше, за да пазят пътя към дървото на живота“ (Бит. 3:24).

			Този стих се намира след библейския разказ за грехопадението на човека. След като проявяват непокорство и ядат от плода на забраненото дърво, Адам и Ева са изгонени от Едемската градина. На входа на градината е поставен страж, който да попречи на достъпа на хората в нея. Той е небесен ангел, но оръжието му е по-земно. Ангелският страж държи пламтящ меч.

			Пламтящият меч е първото оръжие, споменато в Библията. То е инструмент за принуда, така че тук виждаме появата на законната принуда. Бог издава заповед Адам и Ева да напуснат градината и да не се връщат в нея. Поставя стража с власт, за да се увери, че законът няма да бъде нарушен. Можем да приемем и, че това е първата военна част, създадена от Бога. Ангелът получава задача да пази границите на Едем от нахлуване на индивиди, на които не е разрешено. Той представлява правителството, институция, която е създадена да прилага закона. По необходимост тя е силова институция.

			Силата на принудата

			Навярно най-фундаменталното от всички права на държавата е справедливата употреба на сила. Цялата идея за държавното управление може да се сведе до законната или овластената сила. В своята неподправена форма правителството функционира като легитимен правоприлагащ орган, чрез който се организира и поддържа обществото.

			Веднъж бях на вечеря с добре известен американски сенатор. В хода на нашия разговор сенаторът направи коментар, който ме порази. „Не вярвам, че някое правителство има право да принуждава своите граждани да правят каквото и да било,“ каза той.

			„Тогава да не искате да кажете, че нито едно правителство няма право да управлява?“ попитах го аз. Сенаторът призна, че не бил отчел основното предназначение за съществуване на правителствата.

			Неговият пропуск не е за учудване. Живеем в среда, в която правителството е установена реалност, при това изключително сложна реалност. Не се намираме в период на изграждане на управлението, който да изисква анализ и обсъждане на основната роля и същност на правителството. Това се е случило през ХVIII в., когато държавите на Запад преминават през радикални преходи от монархии към нов модел на републики и демокрации.

			Ако, по думите на сенатора нито едно правителство няма право да налага на своите граждани да правят каквото и да било, по пътя на логиката следва, че нито едно правителство няма право да прилага своите закони. Тогава законите ще се свеждат до предложения и съвети. Без прилагане на законите ние безотговорно бихме нарушавали държавното законодателство. Ако не ни се иска да плащаме данъци, никой не би могъл да ни удържи пари. Ако решим да убием някого, никой не би могъл насила да ни арестува. В такива случаи правителството може да ни покани да отседнем за известно време в затвора, а поканата би вървяла с молба „Моля, отговорете,“ която бихме могли да пренебрегнем.

			След като помисли още, сенаторът осъзна, че трябва да промени първоначалното си твърдение. „Нито едно правителство няма право да принуждава своите граждани да правят нещо несправедливо.“ С тази формулировка той уцели същността на въпроса. Законността на правоприлагането предполага, че самите закони са справедливи. Всяко несправедливо използване на сила е зло. То е белег на диктатура.

			Често в демократично ориентираното общество се пренебрегва вероятността от поява на тоталитаризъм. Понеже провеждаме свободни избори, каквито най-очевидно тоталитаризмът забранява, мислим, че сме абсолютно застраховани срещу неговата поява. Всеки чернокож в Съединените щати е наясно колко глупаво е това предположение. Оценявайки американския „експеримент“ на демокрация Алексис дьо Токвил62 предупреждава за опасността от диктатура на мнозинството. Мнозинството може да приеме закони толкова несправедливи, колкото са и законите на един диктатор.

			Един кореспондиращ принцип е, че „всяка бюлетина е куршум“. Всеки път, когато пускаме бюлетина в полза на конкретно законодателство, избираме закон, който ще се поддържа с цялата власт на разположение на държавата. По закон правителството притежава силата и властта принудително да осигури подчинение на даден закон. С всеки закон се ограничава нечия свобода. За да бъде едно общество справедливо, неговите закони трябва да са справедливи. Ако се приеме и прилага несправедлив закон, принуденият да се подчини на закона става жертва на несправедливост.

			Ако възприемам бюлетината като потенциален куршум, ще внимавам повече за кого гласувам. Глаголът гласувам произхожда от латинската дума votum, което означава „воля.“ Когато давам своя вот, изразявам своята воля. Разбира се, ако моят глас е решаващ или е част от побеждаващото мнозинство, тогава аз не само изразявам своята воля, но и я налагам на другите.

			Мнозина смятат, че гласът е само средство да изразиш личните си предпочитания или да потърсиш лична изгода, обикновено за сметка на други. Напротив, за да сме морално изрядни при гласуването, трябва да гласуваме само за справедливото. Гласуването за установен интерес без справедлива кауза е упражняване на тоталитаризъм.

			Задълженията на правителството

			Ако основополагащото право на държавата е да управлява чрез сила, тогава основополагаща отговорност на правителството е да упражнява властта справедливо. Никое правителство няма моралното право да бъде несправедливо. Вижте най-важното библейско учение за същността на държавното управление, което се намира в Павловото послание към римляните:

			Всеки човек да се подчинява на властите, които са над него; защото няма власт, която да не е от Бога, и колкото власти има, те са определени от Бога. Затова, който се съпротивлява на властта, се съпротивлява на Божията наредба; а които се съпротивляват, ще навлекат осъждане на себе си. Защото владетелите не са страшни за доброто дело, а за злото. А ти искаш ли да не се боиш от властта? Върши добро, и ще бъдеш похвален от нея, понеже тя е Божия служителка за твое добро. Но ако вършиш зло, да се боиш, защото тя не носи напразно меча, понеже е служителка на Бога, отмъстителка за наказание на този, който върши зло. Затова е необходимо да се покорявате не само поради страх от гнева, но и заради съвестта. Понеже затова плащате и данъци; защото са Божии служители тези, които са постоянно заети с тази длъжност. И така, отдавайте на всички дължимото: на когото се дължи данък – данъка, на когото мито – митото, на когото страх – страха, на когото почит – почитта.

			Не дължете на никого нищо освен взаимна любов; защото, който люби другия, е изпълнил закона. Понеже заповедите: „Не прелюбодействай; не убивай; не кради; не пожелавай“; и коя да било друга заповед се обобщават в тези думи: „Да възлюбиш ближния си както себе си.“ Любовта не върши зло на ближния, следователно, любовта е изпълнение на закона. (Римл. 13:1-10)

			Пасажът започва със заповед за подчинение на гражданското управление. Въпреки, че най-висшият дълг и отдаденост на християнина трябва да са към самия Бог, върховният магистрат, най-висшата власт и несъмнено създателят на всяка друга власт му заповядва да се покорява на гражданската власт. Библията не подкрепя отношението, което заявява: „Ще се покорявам на Бога, а на държавата няма да обръщам внимание.“ Християните получават сериозната заповед да показват покорство като граждани. (Разбира се, християните не само могат, но и трябва да упражняват гражданско неподчинение, когато гражданските власти заповядват нещо, което Бог забранява или забраняват това, което Бог заповядва.)

			Причината апостол Павел да увещава към подчинение на гражданската власт е, че властта и силата на държавата се основава на властта и силата на Бога. Правителството съществува, защото е божествено създадена институция, земно управление, постановено от Бога. Да се противопоставяш на държавата значи да се противопоставяш на Бога.

			Фактът, че всяка власт е постановена от Бога, не значи, че всяко управление е угодно на Бога. Подобно на хората правителствата също могат да въстават срещу Бога и да се превръщат в инструменти на злото. По ирония Павел пише на християните, които живеят в Рим и им казва да бъдат покорни граждани, а по-късно управлението на Римската империя несправедливо екзекутира самия апостол.

			Държавата трябва да е на страната на доброто, а не на злото. Понеже гражданската власт е установена от Бога, отговаря и се отчита пред Него, тя е длъжна винаги да постъпва справедливо. Когато действа несправедливо, едно правителство започва да всява ужас в добрите и онези, които следват правдата, имат всяко основание да се боят от страшната му власт.

			Дори сред покварата в Рим съществува посвещение на справедливостта и добродетелите. Общоприета истина е, че праведните и добродетелните се смятат за достойни да бъдат похвалени от римската държава. Например, Рим не наказва бизнесмените, които използват точни мерки и теглилки и изпълняват договорите си. Доколкото системата на Рим е справедлива, тя има Божието одобрение.

			Павел нарича гражданските власти Божии слуги или служители. Може да ни е странно да мислим за политиците като за „служители,“ но на английски думата все още внушава тази идея. Например, във Великобритания и в много други държави главният пост, получаван чрез избори, е този на министър-председателя – „prime minister“ – букв. от англ. „главен служител„ (бел. пр.). Дори американските политици определят себе си като „служители на обществото.“ Избираните управляващи трябва да слугуват и служат на хората, които представляват. До известна степен Павел ги разглежда като „ръкоположени служители.“

			В Римляни 13:4 се обявява, че гражданската власт „не носи напразно меча.“ Както в случая с Битие 3 виждаме, че част от ролята на правителството е да използва сила, за да прилага закона. В Римляни 13, както и в Битие, мечът е символ на дадените правомощия за изпълнение на закона. Властта на правителството да използва меча не е само символична, а реална. Държавата разполага с най-голямата власт и нищо по-малко.

			Павел обяснява защо трябва да плащаме данъци: на държавата са необходими средства, за да изпълнява законните си задачи. На християнина е заповядано не само да плаща данъци, но и да уважава държавата. В няколко текста Библията изисква християните да се молят за хората на високопоставени длъжности.

			Във втората част от пасажа – съдържащ заповеди срещу неща като прелюбодейството – сякаш апостолът сменя темата. Включил съм тези стихове заради тяхното ударение на любовта, особено на любовта към ближните. Не е задължително да променя фокуса, Павел просто разширява разглеждането на ролята на правителството в областта на закона на любовта. В стих 10 той казва, че „любовта е изпълнение на закона.

			Връзката между любовта и закона се свързва с нашето разбиране за управлението. Правителството е постановено от Бога като израз на Неговата любов към нас, израз на Неговата благодат и милост към грешното човечество. Когато Августин казва, че държавата е необходима заради злото, явно разбира, че онова, което поражда необходимостта от държавно управление, е любовта. Ако Бог ни обича и ние обичаме другите, ще искаме да се установява справедливост. Несправедливостта е противоположното на любовта; несправедливостта нарушава любовта.

			Най-основният израз на любов е грижата, загрижеността и защитата на човешкия живот. Основното задължение на всяко правителство е да закриля, подкрепя и поддържа човешкия живот. Това е причината да съществува гражданско управление.

			Обхватът или сферата на участие и дейност на правителството е въпрос на постоянен дебат. Трябва ли правителството да притежава пощенските услуги? Трябва ли да субсидира частния бизнес? Трябва ли да помага на финансови институции, да създава стимулиращи пакети за потребители или да спасява неплатежоспособни ипотеки? Относно намесата на правителството има обаче един въпрос, който не подлежи на преговори: държавата трябва да работи, за да предпазва хората от убийство. Защитата на човешкия живот е в основата на задачата на управлението.

			Отделяне на църквата от държавата

			След решенията на Върховния съд по делото Роу срещу Уейд и Браун срещу Борда за образование63 дебатът за отделяне на църквата от държавата ескалира. Водиха се съдебни битки за преподаването на сътворението в държавните училища, излагането на християнски символи върху обществени сгради, молитва преди мачовете по американски футбол и редица други въпроси в отношенията църква-държава. Със сигурност протестите на религиозните институции и християните срещу узаконяване на аборта са разпалили отново пламъците на този спор.

			Отделянето на църквата от държавата не означава непременно отделяне на държавата от Бога. Макар че не всички от основателите на Съединените щати са християни, те признават съществуването на Бога. Нито Декларацията за независимост, нито Конституцията претендира за независимост и висша суверенност на държавата. Главната предпоставка на американското правителство е, че държавата получава от Създателя своите правомощия да управлява. Съединените щати с основание са създадени като държава под властта на Бога, не над Него или независимо от Него. Като се признава съществуването на Създателя Бог, непряко се признава Неговата суверенна власт и собственост над всичко, което е създал. Да си „под Бога“ значи да се намираш под Неговата власт и сила.

			Въпреки, че Съединените щати поставят върху валутата си думите “На Бога уповаваме,“ по закон държавата трябва да се въздържа от всяка конкретна религия. В Съединените щати нямаме държавна църква. В Първата поправка на Конституцията е записано: „Конгресът няма да приема закон за установяване на определена религия, забраняване на свободното й упражняване, за ограничаване свободата на словото или на пресата; или правото на хората мирно да се събират и да подават петиция пред правителството да поправи определени неправди.“

			Разпоредбата забранява на държавата да издига една религия в привилегировано или покровителствано положение. Ако дадена сграда, издържана с обществените данъци, се използва за разпространение на християнството, всеки юдеин, мюсюлманин или друг има правото да протестира. Същевременно законът гарантира свободното упражняване на религията. Това се отнася за всяка и за всички религии.

			В общи линии отделянето на църквата от държавата означава, че двете институции изпълняват специфични и отделни функции. Задачата на църквата не е да осигурява защита на държавата или да носи оръжие. Обратното, държавата няма за задача да отслужва тайнствата и да проповядва благовестието. Всяка институция има за цел да изпълнява характерна роля. В идеалния случай ролите трябва да се изпълняват във взаимно уважение и сътрудничество. Държавата трябва да подсигури на църквата свободата да изпълнява своята мисия, а църквата трябва да е полезна на държавата в изпълнението на нейната мисия. Това разделение никога не е имало за цел да преминава в съперничество за власт и контрол.

			Има случаи, когато двете институции трябва да си взаимодействат. Например, ако църквата е виновна в противозаконно присвояване на средства, държавата има право и задължение да се намеси. По същия начин, ако държавата участва в незаконни действия, църквата има право и задължение да упражни пророческата си критика спрямо държавата.

			Всеки привърженик на дадена религия участва и в двете сфери. Понеже е християнин, юдеин или мюсюлманин, човек не бива автоматично да се отстранява от държавното управление. Естествено, дори да е ръкоположен в духовен сан, човек също има право да заема обществен пост. Но един религиозен човек няма моралното право да използва политическата арена, за да узаконява своите интереси, когато те са несправедливи.

			Как тогава да постъпят правилно хората и църквите, които искат да оспорят законите за аборта? Когато църквата призовава държавата да забрани абортите, от държавата не се иска да установи определена религия. Нито пък се иска тя да заеме мястото на църквата. Църквата просто иска държавата да бъде държава. Ако задачата на държавата е да защитава, подкрепя и поддържа човешкия живот, и ако убеждението на църквата е, че абортът е унищожаване на човешки живот, следва, че църквата има правото да призовава държавата да постави аборта извън закона. Църквата не иска от държавата да кръщава хора, а да опази живота на неродените хора.

			От богословска гледна точка абортът е проблем на „общата благодат;“ засяга общото благополучие на човечеството. Когато църквата насърчава държавата да помогне на пострадалите от природно бедствие, например, ураган или земетресение, църквата моли държавата да помага в общата кауза за посрещане на човешки нужди. Въпреки, че понякога някои християни и църкви прекрачват границите и неправилно налагат на обществения сектор своята религиозна загриженост, не мисля, че случаят с аборта е такъв. Няма по-голяма арена на общата благодат и общата загриженост от човешкия живот.

			Ясно е, че мнозина смятат аборта единствено за проблем на морала. Точно това е довело до преобладаващото мнение, че противопоставянето на аборта предполага неоправдано вмешателство на църквата в обществената сфера.

			Узаконяване на морала

			Един често чуван лозунг е „Не можете да узаконите морала.“ Значението на този израз е преминало през странна еволюция. Първоначално означава, че поведението на човека не може да се промени само чрез приемане на закони; законодателството не спира хората да направят това, което са решили. Съвременният смисъл на израза обаче е, че е погрешно и неправилно да се коват закони, които ограничават моралното поведение.

			Идеята е смехотворна. Ако правилото беше прилагано системно, правителството щеше да прокарва малък брой закони. Навярно Конгресът щеше да си прекарва времето в обсъждане на цветовете на националния флаг или в наименуване на официална национална птица. Буквално всички държавни закони имат морални последствия. Въпрос на морал е дали на хората е позволено да крадат частната собственост на другите. Убийството е морален въпрос. Начинът, по който човек шофира на магистралата има морални последствия, защото безразсъдното шофиране представлява чиста и реална заплаха за доброто на другите хора. Екологичните съображения в законодателството имат морален принос. Списъкът може да се продължи почти до безкрай. Да се твърди, че държавата не бива да узаконява моралното поведение е глупаво и необмислено.

			Навярно замисълът на „не можеш да узакониш нравствеността“ е, че държавата не бива да се намесва във въпросите на личния морал за разлика от сферата на обществения морал. Чуваме язвителни призиви, че правителството трябва да игнорира частното поведение на възрастните хора. Но в момента, когато възрастните хора включат някой друг в делата си, въпросът престава да е личен и по дефиниция става социален. Тъй като въпросът за аборта включва съдбата най-малко на едно бъдещо човешко същество освен тази на възрастния човек, проблематиката вече е социална и публична.

			Фундаментална цел на закона е да закриля слабите от силните и властните. Слабостта се вижда ясно в пълната безпомощност на нероденото бебе. То няма избирателни права, нито физическата сила да избегне своето унищожаване. Ако трябва да се обслужват и защитават техните интереси, то трябва да се прави по принцип от възрастните и по-специално от държавата. Върховният съд е решил, че до неговата жизнеспособност (раждане) държавата няма интерес от съществуването на фетуса. (Човек може да се запита в кой момент фетусът има интерес от съществуването на държавата.) Като отрича основното право на живот на нероденото, държавата се отказва от своето важно задължение.

			Решението Роу срещу Уейд предизвика най-сериозната морална криза в историята на Съединените щати. То е крайният упадък в американската съдебна практика, моментът на най-големият провал на държавата да бъде държава.

			Обобщение

			
					Правителството е божествен дар. Неговата роля е да ограничава злото, така че хората да могат да живеят в мир и безопасност.

					Най-главното правомощие на държавата е справедливата употреба на сила.

					Според Писанието властта и силата на държавата се основават на властта и силата на Бога.

					Защитата на човешкия живот е на преден план в правилните цели на държавата.

					Основната предпоставка на американското правителство е, че държавата получава от Създателя правото да управлява.

					Отделянето на църквата от държавата означава, че двете единици изпълняват отличителна и отделна функция. Това отделяне не означава непременно отделяне на държавата от Бога.

					Понеже моралните въпроси са в основата на всички човешки начинания, правителството неизбежно участва в „узаконяване на морала.“

			

			Въпроси за обсъждане

			
					Защо някои в обществото смятат, че църквата не бива да се произнася по политически проблеми? Защо някои в църквата мислят, че църквата трябва да избягва политическите и законодателни дела?

					Каква е отговорността на държавата в дебата за аборта? Каква е отговорността на църквата?

					От какво се страхувате най-много, когато вие или вашата църква се ангажирате с държавни и законодателни инициативи?

					Кога християните трябва да не се подчиняват на държавната власт?

					Коя е възможно най-добрата връзка между църквата и държавата?

					Въпрос на лично морално решение ли е абортът? Защо?

			

			

			
				
					62 Алексис дьо Токвил (1805 – 1859) – френски политически мислител и историк, изучава държавата в западните общества и последиците върху отделния човек. Известен с книгите „Демокрацията в Америка“ (1835 г.) и „Старият режим и революцията“ – http://bit.ly/3MF5WgL (бел. пр.)

				

				
					63 Делото Браун срещу Борда за образование в Топика, щата Канзас, от 1954 г. е жалон на решенията на Върховния съд, в което съдиите отсъждат единодушно, че расовата сегрегация на децата в държавните училища е противоконституционна. То е един от крайъгълните камъни на движението за граждански права и помага да се установи прецедента, че образованието и другите услуги от вида „разделени, но равни“ в действителност не дава равни права (бел. пр.)

				

			

		


		
			Част II

			АНАЛИЗ НА АРГУМЕНТИТЕ 
В ПОДКРЕПА НА АБОРТА 
И НА ПРАВОТО НА ИЗБОР

		


		
			Глава седма

			Правото на жената 
над нейното тяло

			Всеки човек… е цел сам по себе си, той съществува заради себе си и постигането на собственото му щастие е неговото най-висше морално предназначение.

			Айн Ранд

			Феминистите трябва да се запитат защо „сексистката“ върхушка подкрепя аборта. Навярно абортът разширява свободата на мъжа да се възползва, спестявайки му притесненията на бащинството.

			Бил Кроуз

			Един от най-често чуваните аргументи в полза на легалния аборт е, че жената има право над собственото си тяло. Какво значи това?

			Съвременният спор не е дали жената в Съединените щати има законно право над своето тяло във връзка с аборта. От решението по делото Роу срещу Уейд насам тя има такова право. Трябва ли обаче тя да го притежава?

			Правото на неприкосновеност на личния живот

			Най-близкото, до което стига Конституцията, за да утвърди правото на жената над нейното тяло, е определено като „правото на неприкосновеност на личния живот.“ За да изкаже това твърдение, делото Роу срещу Уейд се възползва от Деветата и Четиринадесетата поправка. Привържениците на аборта имат силното усещане, че законите за аборта неправилно се намесват в правото на личен живот на хората и семействата. Просто казано, те твърдят, че не е работа на държавата дали жената ще прекъсне бременността си или ще избере да я износи до термина.

			Споменатите текстове от Конституцията на Съединените щати е както следва:

			Изброяването в Конституцията на определени права не може да се тълкува като отричане или омаловажаване на други, запазени от народа. (Девета поправка, 1791 г.)

			Раздел 1. Всички лица, родени или натурализирани в Съединените щати и подчинени на тяхната юрисдикция, са граждани на Съединените щати и на щата, в който пребивават. Никой щат не може да издава или прилага закон, който да ограничава привилегиите или имунитета на гражданите на Съединените щати; никой щат не може да лишава никого от живот, свобода или собственост без надлежен съдебен процес; нито да отказва на което и да е лице, намиращо се под нейна юрисдикция, равна защита на законите. (Четиринадесетата поправка, 1868 г.)

			Даже с бегъл прочит на тези поправки незабавно се вижда, че няма и една изрична дума за правото на неприкосновеност на личния живот. Концепцията за такава неприкосновеност, на която стъпва узаконяването на аборта, не се споменава изрично никъде в Конституцията. Без анализ мнозинството съдии по делото Роу срещу Уейд решава проблема с просто твърдение: „Независимо дали се намира в идеята на Четиринадесетата поправка за личната свобода и ограничаване на действията на държавата, както го чувстваме, или както се е произнесъл Окръжния съд, в Деветата поправка, която запазва правата на хората, правото на неприкосновеност на личния живот е достатъчно широко, за да включва и решението на жената да прекъсне или да продължи своята бременност.“64

			Върховният съд не бива да бъде упрекван, че ревностно защитава правото на личен живот на гражданите от необоснованото нахлуване и намеса на държавата. Малцина от нас имат желание да живеят във формат на „Биг брадър,“ където се наблюдава всяко действие и се подслушва всяка дума. Призракът на подобно общество е отвратителен. Би трябвало да сме благодарни, че разполагаме с ключалки на спалните си. Остава обаче въпросът: има ли етично и морално основание правото на аборт да се постави в широката категория на правото на неприкосновеност на личния живот?

			От морална гледна точка трябва да повдигнем въпроса: Абсолютно ли е правото на неприкосновеност на личния живот? Дава ли ни Бог правото, например, да богохулстваме, стига да не е на всеослушание? Имам ли аз правото да убия човек или да съсипя неговото имущество, стига да не е публично? Очевидно, не. Съществуват морални ограничения за правото на неприкосновеност на личния живот. До къде се простират те?

			Дебатът още веднъж се връща към въпроса кога започва животът. Ако съдиите от Върховния съд бяха убедени, че плодът е живо човешко същество, би било малко вероятно да включат унищожаването на плода в рамките на правото на неприкосновеност на личния живот. Безспорно правото на неприкосновеност на личния живот не е по-висше или по-голямо от правото на живот. В противен случай бих имал моралното право да отнема живота на всеки, който нахлува в личното ми пространство.

			Тъй като говоря в национален ефир и имам служение с национално радио, съм изгубил значителна част от неприкосновеността на личния си живот. Макар че не ме преследват както филмовите звезди и прочутите спортисти, все пак знам какво е да ми прекъснат вечерята в ресторант с молба за автограф върху книга. Подобни прекъсвания не са чести и са поносими, но все пак са реални. Всеки, който работи пред погледа на обществото, познава усещането да изгубиш неприкосновеността на личния си живот. Рядко съзнаваме колко ни е важна неприкосновеността, докато един ден не изгубим част от нея.

			Разбираме раздразнението на звездата, когато я обезпокояват на публично място, но едва ли ще твърдим, че в подобни случаи тази знаменитост има правото да убие своя почитател или телевизионния репортер. Разбираме, че правото на живот стои над правото на лична неприкосновеност. Ако плодът представлява човешки живот, тогава Върховният съд греши, като допуска неговото унищожаване под предлог, че защитава правото на неприкосновеност на личния живот.

			Моралните права на жената над нейното тяло

			Голямата част от хората се съгласяват, че жената със сигурност има редица права над своето тяло. Има право да не бъде обект на изнасилване или на злонамерено физическо нараняване, например. Но абсолютно ли е правото на жената над нейното тяло? В допълнение на законното право, свързано с аборта, има ли жената моралното право да прави с тялото си всичко, което пожелае? Например, може ли една жена да използва тялото си, за да стане камикадзе и да нарани други хора? Има ли морално право да продава тялото си за проституция? Има ли правото да обезобрази или да унищожи тялото си чрез самоубийство? Тези въпроси разкриват, че проблемът с правото на жената над нейното тяло е по-сложен, отколкото изглежда в началото.

			Моралните права на жената над нейното тяло би трябвало да се основават на някаква норма; в противен случай претенциите стават произволни. От къде произлиза моралното право над нечие тяло във връзка с аборта? Дадено ли е от Бога? Това би било изключително трудно за доказване. Или произлиза от друга етична норма? Ако е така, каква?

			Жената има известни права над своето тяло. Въпреки това не е очевидно, че тя притежава абсолютно право върху тялото си. Правото на аборт, основано на право над собственото тяло, изисква обосновка, а не голо твърдение.

			Плодът част от тялото на жената ли е?

			В аргумента за правата на жената над нейното тяло се съдържа предположение – че плодът е част от тялото на жената – което трябва да се оспори. Плодът се намира в тялото на жената и е свързан с него, но оттук не следва, че той е част от тялото на майката. По-точно е да се каже, че макар плодът да споделя едно и също географско положение с тялото на жената, по същество не е част от нейното тяло. Можем да направим разлика между естеството на тялото на жената и естеството на плода. Като вземем предвид процеса на бременността, плодът не е нито продукт само на майчиното тяло същностно и органично, нито е постоянно приспособление в женското тяло. Оставено на естествения ход, нероденото бебе ще напусне майчиното тяло, за да заживее собствен живот. Като такъв плодът е способен да е същностно отделен от същността на майката. Плодът има мозък, сърце и пръстови отпечатъци – уникална самоличност не само в личностно, но и във физическо отношение. Биологичната структура и същност на плода не съвпада изцяло с биологичната структура и същност на майката.

			Откриването на генетичния отпечатък прибавя важна информация към нашето обсъждане. В началото на 1980-те години в процеса на картографиране на човешките гени британският генетик Алек Джефрис прави изненадващо откритие. Джефрис извлича от кръвни клетки молекули на ДНК и чрез прибавяне на ензими ги нарязва на неравномерни части. Парчетата са поставени в гел, където чрез електрично поле по-големите фрагменти се отделят от по-малките. Моделът с частите от ДНК е прехвърлен върху найлонова мембрана. След това Джефрис прибавя други части на ДНК, малкирани радиоактивно, които да послужат като маркери. После мембраната е подложена на рентгенов анализ. Рентгеновата плака разкрива огромен брой генетични маркери, които проявяват невероятна степен на индивидуална специфика.

			По-нататъшните експерименти – както в Англия, така и в САЩ – потвърждават, че с изключение на еднояйчните близнаци всеки човек има генетично уникален отпечатък. През 1985 г. Джефрис обявява: „Ще ви се наложи да търсите един на милион милион милион милион милион преди да откриете двама души с еднакъв генетичен отпечатък, а при условие, че населението на света е пет милиарда, може категорично да се твърди, че генетичният отпечатък е специфичен за всеки и че като изключим еднояйчните близнаци, няма модел, който да принадлежи и на друг човек, който е живял или някога ще живее по лицето на планетата.“65

			Ако се анализира една единствена клетка от тялото на жената, ще се открие нейната същностна биологична структура, всяка и всички клетки имат един и същи генетичен отпечатък. Същият анализ на клетките на плода ще определи, че всяка клетка има същия генетичен отпечатък – който е различен от този на майката. Това показва, че на физико-биологично ниво, между тялото на плода и тялото на майката има ясна разделителна линия. В тялото на бременната жена пребивават два различни набора човешка тъкан.

			Какво да кажем за бащата? Има ли той някакви права, свързани с плода? Макар да не носи плода в тялото си, бащата внася половината от субстанцията, станала генетична структура на плода. В случай на аборт дял в решението на жената за „нейното тяло“ имат най-малко трима души (без да споменаваме бабите и дядовците и другите предци, допринесли за уникалната генетична структура на плода).

			Нима аргументът за правото на някого над собственото му тяло без солидно обосноваване не е просто друг начин да постигнеш личните си предпочитания? Най-неблагоприятно е тълкуването, че това е зле прикрита тактика да спечелиш правото да правиш каквото пожелаеш.

			Не искам да внушавам, че зад аргументирането на правото на жената върху нейното тяло като единствена причина стои себелюбието. Важно е обаче хората, които развиват този аргумент да разяснят внимателно точния си замисъл. Заради най-различните възможни тълкувания и техните вътрешно присъщи слабости, аргументът, който е така често и просто формулиран, е недостатъчна основа за оправдаване на аборта.

			Обобщение

			
					С решението на Върховния съд по делото Роу срещу Уейд на жените е предоставено законно право на собственост върху телата им по отношение на абортите. Съдът постановява, че правото се основава на Деветата и Четиринадесетата поправка в Конституцията.

					Правото на живот е по-висше от правото на неприкосновеност на личния живот.

					Няма хора, в това число и жените, с абсолютното право да правят с телата си, каквото пожелаят.

					Въпреки че споделя едно и също географско пространство в тялото на жената и е свързан с нея, плодът има отделен генетичен отпечатък и по същество е отделна единица, а не част от женското тяло.

			

			Въпроси за обсъждане

			
					Защо изглежда толкова лесно хората в медиите да се измъкнат с необосновани аргументи? Защо такъв голям брой хора така лесно не забелязват логическите грешки в недействителните аргументи?

					Как са ограничени нашите права над телата ни (виж I Коринтяни 6:9-10)?

					Какво право имат предвид повечето хора, когато става дума за „право над собственото тяло“? Откъде произхожда то?

					Част от тялото на жената ли е плодът? Защо?

					Имаме ли някакво право на неприкосновеност на личния живот? Как бихте го формулирали, ако съставяхте конституция?

					Как има право да избира една жена по отношение на бременността?

			

			

			
				
					64 Цитирано в Bork, The Tempting of America, 114

				

				
					65 Цитирано в Joseph Wambaugh, The Blooding (New York: Bantam Books, 1989), 94

				

			

		


		
			Глава осма

			Три често срещани твърдения

			Задължението е наше, а последствията – от Бога.

			ген. Томас „Стоунуол“ Джаксън

			Днес хората вече не се обединяват от идеи, а от интереси.

			Алексис дьо Токвил

			Поддръжниците на правото на аборт и на избор често разчитат на три основни аргумент:

			
					Ако абортът стане незаконен, жените ще прибягват до рисковани криминални аборти.

					Ако си едновременно против аборта и за смъртното наказание, не си последователен.

					Мъжете не трябва да говорят за аборта, защото той е проблем на жените.

			

			На всеки от тях може да се отговори без колебание и извинение.

			Ако абортът стане незаконен, жените ще прибягват до рисковани криминални аборти

			Защитниците на аборта прогнозират, че ако се променят съществуващите закони за аборта, ще започне човешка касапница. Доколко валиден е този аргумент, който в крайна сметка се основава на принципа „за по-малката от двете злини“? Мисленето е, че макар да не е изцяло желателен, узаконеният аборт е по-добър от другата алтернатива. Казва се, че ако абортът е забранен от закона, жените ще се принуждават да поверяват живота си в ръцете на неквалифицирани и безскрупулни касапи в задната стаичка.

			Този довод приема, че ако абортите са незаконни, голям брой жени ще продължат да ги правят. Вместо от квалифицирани лекари в стерилна среда, абортите ще се извършват в нечиста, криминална обстановка и от аматьори, въоръжени със закачалки за дрехи. Макар да изглежда прекалено драматичен, този сценарий има исторически прецедент и затова е реалистичен.

			Аргументът почива на сравнително здрава предпоставка. По всяка вероятност, ако законът забранява абортите, някои жени все пак ще ги търсят и може да ги правят дори при опасни обстоятелства. Някои жени могат да станат жертви на гинекологична касапница. Немалък ужас, като си помисли човек.

			В Съединените щати от аборти са починали повече жени след легализирането им, отколкото в предишните времена, когато абортът е бил забранен. Това не се дължи на некомпетентността на лекарите, а на огромното нарастване на броя на извършваните аборти. Защитниците на каузата за живота са склонни да допускат, че забрани ли се пак абортът, броят на жените, които умират или остават трайно увредени след манипулацията, ще нарасне драстично до нивата от преди делото Роу срещу Уейд. Предположението като че ли прави огромен скок на вяра. Ако се отмени решението по делото Роу срещу Уейд, е малко вероятно броят на смъртните случаи да се върне до предишните нива.

			Нашето общество премина през почти четири десетилетия законни аборти. Те са вече широка практика и навярно големите социални табута, възпирали абортите до решението по Роу срещу Уейд, няма да се завърнат бързо и сигурно. Независимо дали ни харесва или не, абортът по желание е част от нормалния съвременен живот. Тук виждаме доказателството за първоначалния смисъл на израза „не можеш да узакониш морала.“ А това превръща практичните последствия от забраната на аборта в много сериозен проблем. Независимо дали абортът ще остане законен или ще се обяви за незаконен, жените ще продължат да правят аборти – и така да рискуват смъртта си.

			Етичният проблем на дневен ред, обаче не са само жените, които умират или могат да умрат, но и неродените бебета, избивани всяка година – милион и половина само в Съединените щати. Тази точка остава фокусът на дебата. За хората, убедени, че абортът представлява убиване на живи човешки същества, неговото практикуване с цел защита на онези, които правят аборти, е морално неприемливо. Загубата на живота на жена при аборт е трагична, но ако абортът е зло, тогава се губи живота на виновната страна. Унищожаването на нероденото бебе обаче е загуба на невинната страна. В идеалния случай трябва по принцип да се въздържаме от аборти, защото така няма да умира нито жената, нито бебето.

			Ако правенето на аборти е несправедливо, то защитата на хората, които участват в тази практика, не е задължение на държавата. Несъмнено църквата е длъжна да проявява загриженост за тях, но защитата на престъпника в момента на престъплението не е отговорност на правителството.

			И пак, аргументът, основан на загриженост за вредите, които могат да произтекат за жени с криминални аборти, предполага, че абортирането на неродени бебета е законна практика. По всяка вероятност, ако защитниците на аборта, които използват този довод, бъдат убедени, че неродените са живи хора, аргументът на практичната целесъобразност би се изпарил пред лицето на по-голямото зло – унищожаването на бебета.

			Ако си едновременно против аборта и за смъртното наказание, не си последователен.

			Поддръжниците на аборта постоянно обвиняват защитниците на живота в лицемерна непоследователност. Доводът е, че след като хората, които защитават правото на живот, така силно се вълнуват от загубата на живота на неродени бебета, защо не са също толкова загрижени за съдбата на мъжете и жените, екзекутирани от системата за наказателното правосъдие? Дори прочутият водещ Лари Кинг отправи такова обвинение, казвайки че не би се доверил на защитниците на живота, докато не станат по-последователни в двете си позиции.

			Има два отговора. Първият е свързан с логиката в оплакването на Кинг. Даже поддръжниците на живота да не са прави във виждането си за смъртното наказание и да са напълно непоследователни във възгледите си по двата въпроса, това не лишава от основания възраженията им против аборта. Човек може да има несъгласувани виждания по два проблема и пак да е прав по един от тях. Кинг трябва логически да допуска възможността за щастлива непоследователност. Никой не е прав във всичките си убеждения и всеки човек е непоследователен в едно или друго нещо. Това обаче не лишава от сила всичко, в което вярваме.

			Второ, наистина ли няма последователност в позициите против аборта и за смъртното наказание? Библейският възглед за всеобщата неприкосновеност на живота е същият, който води хората както против аборта, така и за смъртното наказание. Библейската причина за установяване на смъртното наказание е, че убийството е недопустимо нарушаване на неприкосновеността на живота. Убиецът, който съзнателно и злонамерено, отнема живот, губи правото си на собствен живот.

			Независимо дали Кинг и други са съгласни с тази позиция, нейната слабост не е непоследователността. Защитниците на смъртното наказание не могат с основание да бъдат обвинени, че поддържат несправедлив принцип. Ако един убиец бъде убит, защото е убил човек, наказанието е напълно справедливо. Може наказанието да не е милостиво, но не е и несправедливо. За убиеца несправедливо би било ако неговото наказание е по-сурово от извършеното от него престъпление.

			Мъжете не трябва да говорят за аборта, защото той е проблем на жените

			Да се каже, че мъжете не бива да говорят за аборта, понеже той е проблем на жените, е несъстоятелен аргумент. Някои хора го използват, за да разширят аргумента за правото на жената на неприкосновеност на личния живот. Тоест тъй като раждат единствено жените, то мъжете нямат право да разглеждат морални проблеми, свързани с него. Твърдение от рода „Ако мъжете можеха да износват бебетата, закони против аборта нямаше да има“ отразява този радикален възглед.

			Веднъж получих писмо от християнка, която ме упрекваше точно за това. Тя твърдеше, че аз нямам право да говоря и пиша за аборта, понеже съм мъж. Тъй като тя изповядваше християнската вяра, се запитах какво би казала, ако се явеше Господ Исус Христос и започнеше да говори за аборта. Дали щеше да го лиши от правото да говори, само въз основа на факта, че е мъж?

			Този аргумент е груба форма на женски сексизъм и шовинизъм. Той не е достоен да бъде част от феминистката позиция, освен това е клевета за мъжете и е несериозен в своята концепция. Ако последваме този принцип до неговото логическо заключение, трябва да отстраним от обсъждането Моисей, Павел, Сократ, Платон, Конфуций и всеки друг морален учител от мъжки пол. В крайна сметка би трябвало да отстраним седем от понастоящем девет съдии във Върховния съд, оставяйки съдия Рут Бейдър Гинсбърг и Соня Сотомайер да решат проблема сами.

			Още по-трезво, важно е да се осъзнава, че сегашното разделение за аборта не е просто разделение между мъже и жени. Жените са на предния фронт на движението за правото на живот и безчет мъже стоят в редиците за правото на избор. Разпространена тактика в дебата и обсъждането е да се атакува силата на аргумента чрез нападане на личността, която стои зад него. Ако абортът е справедлив, тогава няма значение кой го защитава – мъж или жена, черен или бял, азиатец или европеец. Аргументът трябва да се преценява по същество, а не въз основа на личностите, участващи в спора.

			Обобщение

			
					Най-вероятно абортът ще продължи да бъде търсена манипулация, дори да стане незаконен.

					Въпреки, че смъртта на жена при всякакъв аборт – законен или незаконен – е трагична, фокусът на дебата на аборта трябва да остане нероденото дете.

					Позициите против аборта и за смъртното наказание не са библейски непоследователни. Основното и при двете е високото зачитане на неприкосновеността на човешкия живот.

					Абортът не е проблем само на жените. След като бащата допринася за половината от генетичната структура на плода, мъжете също трябва да участват в обсъждането за аборта.

			

			Въпроси за обсъждане

			
					По-малката от двете злини ли е легалният аборт?

					Какви неизречени предположения са част от аргументите за „аборти в задната стаичка“?

					Ако абортът беше нелегален, какво би могло да се направи, за да се сведе до минимум броя на криминалните аборти?

					Каква е отговорността на правителството по отношение на безопасността на закононарушителите?

					Трябва ли хората, които са за живота на неродените, да бъдат и против смъртното наказание, за да бъдат последователни в позициите си?

					Ако на мъжете бъде забранено да се занимават с въпроса за абортите, от кой проблем би трябвало да се изключат жените?

					По какъв начин защитниците на живота могат да покажат последователност в разсъжденията и загрижеността?

			

		


		
			Глава девета

			Позицията за правото на избор

			Ако не знаем, тогава не е ли по- морално да изберем страната на живота? Ако се натъкнете на неподвижно тяло и сами не можете да определите дали е живо или мъртво, мисля, че ще го считате за живо, докато някой не ви докаже, че е мъртво. Няма веднага да грабнете лопатата, за да го заровите. Смятам, че и по отношение на аборта би трябвало да направите същото.

			Президентът Роналд Рейгън

			В продължаващия дебат за аборта позицията в подкрепа на избора стана ключова за общественото мнение. През последните четири десетилетия проучване след проучване показваше, че някъде между половината и три-четвърти от всички американци са съгласни с изречението: „Лично аз смятам, че абортът е морално погрешен, но също така мисля, че самата жена трябва да вземе решение дали да направи аборт или не.“

			Защо позицията за избора е така привлекателна и решително бранена? За да разберем защо първо е важно да си припомним миналото на стратегията на войнстващите групи в подкрепа на абортите.

			В началото на 1970-те години, преди делото Роу срещу Уейд, войнстващите защитници за легализиране на аборта се срещат, за да съставят и приемат стратегия за промяна в климата по отношение на аборта в Съединените щати. По-късно тяхната стратегия е изнесена публично от дезертьори, чието мислене за аборта се променило. Д-р Бернард Нейтънсън, лекар, който до този момент е извършил хиляди легални аборти, напълно се убеждава, че е унищожавал човешки живот и прави публично достояние първоначалния план в подкрепа на аборта.

			Стратегията е колкото стара, толкова и ефективна – класически план „разделяй и владей.“ Защитниците на аборта първо си задават въпроса „Откъде ще дойде най-яростната съпротива срещу аборта?“ И правилно заключават, че това ще е от римокатолическата църква. За да се противостоят на силното влияние, те се опитват да получат подкрепата на основни протестантски деноминации. Активистите не искат от тези деноминации открито да защитават позицията в подкрепа на аборта; по-скоро им предлагат една не толкова нападателна средна позиция, наречена „в подкрепа на избора.“ Позовават се на чувството за достоен отпор за преодоляване на възприеманото като потисничество от страна на Рим.

			В същото време много от основните църкви се ангажират в спорове по жизненоважни въпроси, свързани с феминизма. Срутват се преградите пред ръкополагането на жени, които започват да придобиват безпрецедентни постове в църковното управление и власт. Тези мащабни постижения са извоювани на висока цена, но много жени се боят, че постигнатото не е сигурно. Като свързват позицията за избора с тази на правата на жените, стратегията на поддръжниците на аборта успява да спечели широко одобрение за каузата на избора измежду протестантските деноминации. Фаталното е, че в църквите позицията за избора яхва каузата за правата на жените. Хората, които се борят за обединяване по въпроса за правата на жените в църквата, решават, че е от решаващо значение да подкрепят правото на избор, за да не се отслаби активността в посока за другите права.

			Извън църквата светското общество е насърчено да възприеме възгледите за избора заради връзката между феминизма и скъпоценния принцип за свободата на избора. Правото на избор е нещо типично американско, подобно на бейзбола и ябълковия пай.

			Ударението в стратегията за аборта не е да привлича хора към ясната позиция за аборта, а по-скоро да ги накара да държат на неотменимото право на всеки да избира без намеса и принуда от страна на правителството. Ето стандартното твърдение: „Лично аз не подкрепям аборта, но не искам да налагам виждането си на другите. Това е въпрос на индивидуална свобода и лична съвест.“

			Докато стратегията за аборта насочва вниманието върху достойнството и правата на жените, индивидуалната свобода, личните въпроси на съвестта и правото на държавата да пренебрегне морала на църквата, кардиналният проблем на аборта – правата на неродените – отстъпват на заден план, постепенно замъглявани от странични въпроси.

			Позициите в подкрепа на аборта и на правото на избор – правни съюзници

			Онова, което стратезите в подкрепа на аборта ясно разбират, не се възприема така ясно от стоящите „в златната среда“ в подкрепа на избора. Позицията за избора може да изглежда безопасна от културна, социална и морална гледна точка, но на законодателния фронт тя не стои по средата. Това е брилянтният ход в стратегията за аборта: от гледна точка на законодателството гласът „за“ избора е глас „за“ аборта. Разликата между двете позиции е несъществена и от юридическа гледна точка двете са съюзници от един и същи лагер.

			Това е така, защото сегашните закони не забраняват, а позволяват аборта. Докато не забранява аборта, законът служи на каузата и на лагера в подкрепа на аборта, и на лагера за правото на избор. Когато отделните хора гласуват „за“ избора, те гласуват за разрешаване на аборта, каквато е именно целта на войнстващите поддръжници на аборта.

			Активистите в подкрепа на аборта вливат малкия си брой в националното мнозинство на общественото мнение, като печелят за свой съюзник мълчанието на мнозинството. Въпреки, че привържениците на аборта тогава (и сега) са далеч по-малко на брой от хората против аборта и за живота, те успяват сериозно да увеличат редиците си, събирайки всички, които подкрепят правото на избор. В хода на дебата се състои и сериозна промяна в използваната терминология: защитниците на аборта възприемат за себе си названието „за“ избора. Времето ще покаже дали това ще предизвика отдръпване измежду средната класа защитници на избора, които може да се възпротивят, ако позицията за избора недвусмислено се приравни с тази в подкрепа на аборта. Естествено, последните дебати за реформата в здравеопазването и субсидиите от данъкоплатците за абортите вече започнаха да подронват коалицията в подкрепа на избора и аборта.

			Всеки, който съзнателно стои в подкрепа на правото на избор, трябва да разбира, че съзнателно или не е правен съюзник на позицията за аборта. Ако ти, читателю, си заел позицията за правото на избор, за да избегнеш двата крайни лагера, трябва да погледнеш открито реалността, че от законодателна гледна точка, всъщност си избрал лагера за аборта.

			Смисълът на „за“ избора

			Каква е същността на позицията в подкрепа на избора? Ако една жена твърди, че лично тя не би направила аборт, но не иска да отхвърля правото на никого да го направи, на каква основа същата тази жена би се поколебала сама да направи аборт? Навярно просто иска да има колкото се може повече деца и мисли, че никога няма да се изправи пред нежелана бременност. Може би си мисли, че плодът е живо човешко същество или не е сигурна за състоянието на плода. Или пък вярва, че плодът е жив човек, но не иска да налага виждането си на другите. Тук стигаме до същността на проблема в позицията за правото на избор. Дали правото на избор е абсолютно право? Имаме ли моралното право да изберем нещо морално погрешно? Да зададеш такъв въпрос означава да му отговориш.

			И пак, всеки закон поставя граници или ограничава нечий избор. Такава е самата същност на закона. Ако не желаем да ограничаваме избора на други хора чрез законодателството, трябва да престанем да приемаме закони и да гласуваме. Мисля, че повечето хора ще се съгласят, че свободата на избора не е абсолютна. Никой не е абсолютен закон за себе си. Ако не сме готови да възприемем етиката на чистия релативизъм, при която законът и обществото стават невъзможни, трябва да бягаме като от огън от тезата, че индивидът е независим.

			Когато преминем от абстрактното към конкретното, се питам дали защитниците на избора са против законите, които защитават техните права на собственост? Крадецът, влязъл с взлом в даден дом, за да открадне нечий телевизор, има ли неотчуждаемото право да взема подобно решение? Има ли право един мъж да реши дали да изнасили жена? Тези крайни примери показват очевидното, че свободата на избора не може да се счита за абсолютно право.

			До къде достига свободата на избора? Вярвам, че тя приключва там, където моята свобода на избор настъпва нечии неотчуждаеми права на живот и свобода. Никое неродено бебе не е имало правото да избере или да отхвърли своето унищожение. Разбира се, както други са казали, в Съединените щати най-опасното място за човека е утробата на жена. За милиони неродени утробата се е превърнала в килия на осъден на смърт. Затворникът в нея се екзекутира по бързата процедура без възможност за съдебен процес и защита. Екзекуцията представлява буквално разчленяване крайник по крайник. Дали описанието е твърде графично? Или прекалено емоционално провокативно? Не. Би било само ако не беше вярно.

			Колкото и свещено да е, правото да се избира не носи със себе си произволното право да се унищожава човешки живот. И прилича на „спонтанен аборт“ на правосъдието.

			Кое прави свободата на избора толкова ценна? Какво предизвика Патрик Хенри да извика: „Дайте ми свобода или смърт?“ Несъмнено ние желаем известно самоопределение и се отвращаваме от идеята да живеем под външна принуда. Ние сме мислещи същества и ценим свободата да вземаме решения. За повечето от нас би било омразно да живеем в затвор, но даже при най-строгия тъмничен режим човек не е изцяло лишен от правото да избира.

			Именно този принцип на самоопределение – да имаш думата за собственото си състояние и бъдеще – се отказва брутално на всяко неродено, абортирано дете. Аз съм нямал думата за решението на майка ми дали да направи аборт или да ме износи до термина. Целият ми живот е бил в нейните ръце. Ако беше избрала аборта, животът ми щеше да угасне, преди да се родя. Ние с вас сме реални човешки същества. Някога сме били безпомощни да упражним собственото си скъпоценно право да избираме. Зависели сме за съществуването си изцяло от решението на друг.

			Второ определящо измерение на правото на избор е въпросът кога да се направи моралния избор за живота на бебето. (Понеже тук става дума за сексуалния морал, темата е много непопулярна.) Времето за решение дали да имате бебе или не, не е след зачеването и началото на неговото развитие. С изключение на случаите на изнасилване, с или без предпазни средства сексуалният акт е избор. Решенията, които вземаме, независимо дали имат сексуален или несексуален характер, винаги носят последствия. В етиката и правото важи аксиомата, че ние сме отговорни за последствията от своите решения.

			При един сексуален акт може да нямаме намерение и желание да възпроизведем друг човешки живот. Но всички сме наясно, че сексуалният акт е начало на процеса на размножаване и може да възпроизведе дете. Неговото убиване едва ли е отговорен и морален начин за справяне с последствието.

			Позициите в подкрепа на избора и на правата на жените

			Вече беше обяснена близката връзка между позицията за избора и тази за правата на жените. Да си против аборта не е равносилно да си против жените. Напротив, убеден съм, че да си в подкрепа на живота е равносилно на това да си твърдо за жените. Жените имат стойност и достойнство поради факта, че са хора, а не защото са жени. Гласът в подкрепа на аборта е глас против неприкосновеността на живота – против неприкосновеността на живота както на жената, така и на мъжа. Абортът не е проблем на женския пол, а на човешкия живот.

			Феминисткото движение е водено от неуморния стремеж за защита на човешкото достойнство. Затова да се свързва феминизма с позициите в подкрепа на аборта и на избора, изглежда дълбоко изопачаване и груба непоследователност. Тези две позиции допринасят малко в името на достойнството на човека. Напротив, те уронват човешкото достойнство и по подразбиране достойнството на жените.

			Подкрепяте ли избора или се колебаете?

			В заключение, ако една жена лично избягва аборта, защото е убедена, че той отнема човешки живот, но не иска да нарушава ничие право да избира, тя допуска фатална етична грешка да издига правото на избор над по-фундаменталното право на живот. Ако изгубя правото си да живея, моето право да избирам става безпредметно. Правото на избор се основава на правото на живот. Затова ви умолявам, ако подкрепяте избора на такова основание, да промените гласа си в полза на живота.

			Съзнавам обаче, че мнозина, които подкрепят избора, всъщност са несигурни. Това е главната причина да напиша тази книга. Моята цел е да убедя колебаещите се, че възгледът в подкрепа на живота е правилната морална алтернатива. Вярвам в убедителността на доказателствата, че ембрионът и плодът са живо човешко същество.

			Но дори и след като претеглят доказателствата някои от вас пак ще се питат дали плодът е жив човек. Ако последното се отнася за вас, ви насърчавам да прочетете отново глава 5 какво да направите в случай на морална и етична несигурност. Разбираемо е, че когато не сте сигурни в мнението си, няма да желаете да го налагате на другите.

			Трябва отново категорично да заявя, че възгледът в подкрепа на избора не е неопределена или позиция по средата. Той подкрепя виждането, че свободата на избора включва свободата да избереш аборт. Намира се по-скоро от страната „за,“ отколкото „против“ абортите.

			Склонни ли сте да заемате позиция за правото на избор, водени от морална несигурност? Вярвам, че имате друга алтернатива, такава, която ще ви махне от нравствено съмнителната позиция. Защо просто не обявите, че не сте решили? Да се колебаеш значи да не гласуваш нито за аборта, нито за живота, нито за избора.

			Обобщение

			
					Сегашното положение с аборта в Съединените щати до известна степен е резултат от грижливо планирана и осъществена стратегия на групите в подкрепа на аборта.

					Средната алтернатива – „за избора“ подкрепя аборта от законодателна гледна точка.

					Правото на избор не е абсолютно право, което стои над по-фундаменталното право на живот.

					Легитимният морален и етичен избор да се създаде или не човешки живот се взема преди сексуалния акт.

					За онези, които не се чувстват удобно с позициите в подкрепа на живота, на аборта или на избора, има и друга възможност и тя е: „колебая се.“

			

			Въпроси за обсъждане

			
					На какво се позовава позицията в подкрепа на избора?

					Какъв вид стратегии използват поддръжниците на живота?

					Защо позициите в подкрепа на аборта и на избора биха се разглеждали в подкрепа на жените?

					Кое е погрешното в твърдението: „Лично аз не подкрепям аборта, но не искам да налагам на другите своето мнение“?

					Защо на практика позициите за аборта и за избора са против жените?

					С какъв избор разполага плодът?

			

		


		
			Глава десета

			Проблемът с нежеланите бременности

			Целият ни живот би протекъл в съответствие с природата, ако още в самото начало успявахме да обуздаем желанията си и да не премахваме с масла и жестоки методи човешкото потомство, давано по Божието провидение.

			Климент Александрийски

			Най-просто казано жената прави аборт, защото не иска бебето. Това решение се взема по много причини. Жената може да е забременяла, защото е жертва на нежелано събитие, например изнасилване или кръвосмешение. Предварителните медицински изследвания може да показват, че ако се остави да се развива до термина, плодът може да се роди увреден или да страда от сериозно медицинско заболяване. Навярно бъдещото раждане се очаква да донесе сериозни икономически затруднения за жената и евентуално за останалата част от семейството. Може би бъдещите родители искат момче, а не момиче, или обратното. Или просто майката, или и двамата родители може да не искат да имат деца. Безспорно една от най-честите ситуации е извънбрачната бременност. Общественият и семеен срам и травма може да изглеждат толкова огромни, че абортът предлага вид бягство. Това са само част от мотивите да се избере аборт.

			Общото във всичките изброени мотиви е, че раждането на детето се възприема като бъдеща болка. Абортът изглежда бързо и чисто, макар и радикално разрешение на предполагаемата бъдеща болка.

			Абортът и хедонизмът

			Някои са характеризирали културата в Съединените щати като нео-хедонизъм или като златната епоха на хедонизма. Хедонизмът често се определя като светогледът или начинът на живот, белязан от неистово преследване на удоволствията. По-точно, хедонизмът е морална философия, в която доброто се описва като максимално постигане на удоволствия с максимално избягване на болката. Тя е да се възползваш от всички удоволствия по възможност с най-малко притеснения и болка.

			Като философия хедонизмът отдавна има проблеми. Осъзнаването, че необузданото преследване на удоволствието може в последствие да доведе до изобилие от нежелана болка (например, след удоволствието на обилна употреба на алкохол може да последва пулсиращо главоболие), древните епикурейци се опитват да постигнат умерено и балансирано търсене на удоволствието. При хедонизма има един парадокс, защото ако не успеем да постигнем търсеното удоволствие, се разочароваме, а след като получим търсеното удоволствие, сме склонни да се отегчим. По такъв начин стремежът към удоволствие е обречен или на разочарование, или на скука.

			Като официална етика хедонизмът има малко сериозни поддръжници с изключение на хората от типа на Хю Хефнер, но на практично ниво ние всички сме повлияни от него. Освен ако не сме мазохисти, повечето от нас не обичат болката, затова нетърпеливо търсим начини да избягаме от нея или най-малкото да я намалим. Ето защо изкушението да се избере аборта е толкова силно. Той е начин на бягство.

			На повечето пастири и лекари им е трудно да съветват човек да предприеме действия, които са болезнени. Това навярно е най-взискателният призив на добродетелта. Едно е да знаеш кое е доброто; но съвсем друго е да имаш моралната смелост да се стремиш към доброто, изправяйки се пред някакъв вид лична болка или загуба. И все пак саможертвата е в основата на истинската добродетел: да понесеш болка, за да постъпиш правилно, е отличителната черта на добродетелния човек. Често да правиш това, което ти носи приятно усещане, е лесно. Да избираш доброто, не е никак лесно. Културните нрави стигат дъното, когато се прегръща морал от рода „Ако ти харесва, прави го.“ Подобни девизи се превръщат в надгробни надписи на поквареното общество.

			Не всеки стремеж за избягване на бъдещата болка е егоистичен. Там, където има голяма вероятност нероденото още дете да изпитва физическо страдание заради заболяване или увреждане, загрижеността може да е насочена към детето.

			Преди по-нататъшното разглеждане на конкретните мотиви за аборт, е важно да се изясни, че сегашният национален дебат не обсъжда аборта по медицински причини или в случай на изнасилване или кръвосмешение. Големият сблъсък се отнася за аборта по желание. Естествено, абортът по медицински причини и след изнасилване или кръвосмешение е важна тема, но тези особено сложни морални проблеми не бива да засенчват основния дебат. Абортите заради изнасилване или кръвосмешение са съвсем малък брой, както ще видим по-нататък в тази глава. По същия начин абортите, извършени, за да се спаси живота на бременната, са изключително редки. Истинският проблем е абортът заради удобството или просто защото детето е нежелано.

			Оправдаването на аборта, защото бебето е нежелано, е опасен ход. Ако този мотив пренебрегва правата на плода, тогава същите разсъждения могат да оправдаят убийствата на новородени или други форми на убийства. Не твърдя, че хората, които одобряват аборта при нежелано бебе, защитават и убиването на новородени и други видове убийства. Мисълта ми е, че ако нежелаността на жив плод е просто моралната основа за неговото унищожение, същият принцип може да се отнесе и за други живи човешки същества. С други думи, ако е несправедливо да се убие едно тригодишно или тридневно бебе, понеже е нежелано, по същия начин е несправедливо да се убие и жив човек преди раждането му. Изводът е, че нежелаността не е оправдана морална основа за убиване на човек.

			Често, когато една жена, която се бори с въпроса за аборта, реши да продължи бременността си, въпреки че не иска бебето, след раждането мисленето й коренно се променя. Когато една майка види и подържи своето дете, се създава връзка, която я кара да се пита как изобщо е мислила за аборт. Разбира се след аборта е твърде късно жената да промени решението си дали желае детето или не.

			Някои хора оправдават аборта, въпреки че развиващият се плод може да е жив или най-малкото да носи потенциален живот, понеже детето ще е обречено да живее в бедност или с друг вид социален недостатък. И казват, че е по-добре нероденото дете да се унищожи преди раждането.

			Безспорно през вековете мнозина са презирали деня, в който са се родили. Дори някои библейски герои проклинат деня на рождението си, като Йов и Еремия са класически примери за това (Йов 3:1-4, 11, 16; Ер. 20:18). В живота им се случва такава болка и мъка, че в тези кризисни моменти им се иска никога да не са се раждали. И все пак те се оказват хора с голяма историческа значимост. Друг пример за същото е вече слепия Лудвиг ван Бетовен, защото всеки, който гледа житейските перспективи пред него, никога не би предположил, че той ще има възможност да допринесе толкова за културата на човечеството.

			Самоубийството е друг показател за крайното разочарование от живота. Броят на самоубийствата в Съединените щати е нараснал особено сред тийнейджърите, сред които то е втората водеща причина за смъртност. Каквито и да са моралните последствията, самоубийството се различава рязко от аборта в един показателен аспект – жертвата на самоубийство взема лично решение дали да живее или да умре. Като живо човешко същество, не искам никой друг да определя дали качеството ми на живот е такова, че не би трябвало да живея.

			Възможността за осиновяване

			Както при всяка дискусия по проблем с висок заряд, така и в дебата за аборта често се срещат грешки в логиката. Една от тях е склонността на защитниците на аборта да съчиняват „недостоверната дилема,“ една грешка в аргументацията, която често се нарича „или/или.“ Просто казано, това е когато няколкото налични възможности неправилно се свеждат само до две. Естествено, някои въпроси явно се ограничават само до два варианта. Например, съществува Бог (или богове) или не съществува; Бог или съществува, или не съществува – средно положение няма. Но само защото някои проблеми имат само две възможности не означава, че има основание всички проблеми да се свеждат до две възможни разрешения.

			Грешката „или/или“ по темата за аборта често се свързва с друг погрешен принцип: по-малката от две злини. Той звучи така: „Въпреки, че по всеобщо признание абортът не е добър вариант, той е за предпочитане пред по-голямото зло да имаш нежелано дете или дете с нежелано качество на живот.“ Затова абортът е оправдан като по-малкото зло и фактът, че има и други алтернативи, се изгубва някъде по пътя.

			Най-очевидната алтернатива на аборта е да дадеш бебето за осиновяване. По този начин от бременната жена се премахва бремето, след като роди, да се грижи за нежелано дете. Тя може да се изправи пред неодобрението на родителите, публичен срам или скандал. Избирането на варианта осиновяване може да й струва много, но цената е достойна. Ще е постъпила правилно, без да допусне компромис с почтеността си.

			Внимателно съм подбрал думата почтеност. Да направиш аборт, за да избегнеш срама и скандала, не е почтена постъпка. В основата на този дебат стои именно почтеността. Да унищожиш жив плод показва липсата на лична почтеност.

			За съжаление възможността осиновяване понастоящем е свързана със сериозни социологични проблеми. От една страна, белите двойки са изправени пред отчайваща липса на бели бебета за осиновяване. Безброй бели семейства, които горещо желаят да осиновят, не могат да намерят бебета, докато не пожелаят да осиновят бебета със смесен произход или от малцинствата. И обратно, бебетата от малцинствата и със смесен произход, давани за осиновяване, са повече от семействата, готови да осиновят такива. Необходимо е не намаляване на броя на бебетата за осиновяване, а нарастване на търсенето. Хората, които подкрепят живота, трябва да дадат пример за готовност за осиновяване на деца от други раси.

			Семействата, които осиновяват деца, осигуряват модел за защитниците на живота. Хората, дълбоко загрижени за проблема с аборта, могат да постигнат нещо повече от протестите, преминавайки от протестите към любовта на дело в осиновяване на нежелани деца.

			Проблемите на изнасилването и кръвосмешението

			Абортите с цел прекъсване на бременност, започнала след изнасилване и кръвосмешение, са много малък брой и трябва да се разглеждат отделно от общата тема за легализираните аборти. Както във всички ситуации на човешка нужда и страдание и тук се изисква изключително съчувствие. За жертвата на изнасилване, която е забременяла, е малка утеха да знае, че представлява едно крехко малцинство. Нейният проблем е реален.

			През 2008 г. на властите в Съединените щати е съобщено за почти деветдесет хиляди изнасилвания с употреба на сила. Длъжностните лица изчисляват обаче, че действителният им брой е четири пъти по-голям от подадените жалби. Ако това е истината, значи всяка година в САЩ стават около триста и шестдесет хиляди изнасилвания.

			Проучванията показват, че процентът на забременяване при полов акт без предпазни средства между хора във фертилна възраст е около 3%. Ако отнесем този процент към броя на изнасилванията годишно, се оказва, че всяка година след изнасилване има приблизително десет хиляди бременности. Навярно обаче действителното число е далеч по-малко.

			Д-р Каролин Гершнер излага причините процентът на забременяване при изнасилване да е по-нисък: (1) често травмиращите ситуации веднага потискат овулацията; (2) яйцеклетката е фертилна само около двадесет и четири часа след овулация; (3) сперматозоидите остават жизнеспособни само в рамките на четиридесет и осем часа; (4) при самото изнасилване не се състои реално проникване; (5) дори и с проникване може да не се стига до еякулация; (6) възрастта на жертвите на изнасилване варира от детска до стогодишна възраст; не е известно колко от тях се намират във фертилитета от дванайсет до петдесет години; (7) някои от жертвите са нефертилни, стерилни или са с лигиране на маточните тръби (много жени използват някакъв вид предпазни средства и са предпазени от забременяване); и (8) изнасилвачът може да е стерилен или да е с вазектомия. По тези причини забременяването от изнасилвания, които остават нетретирани медицински, е рядко.66

			Искам да изтъкна, че подходящата медицинска намеса непосредствено след изнасилване носи висок процент успеваемост за предпазване от забременяване. Списанието на американската медицинска асоциация от октомври 1971 г. документира 4500 третирани медицински случая за период от 10 години в Минеаполис и Сейнт Пол, щата Минесота. Нито един от тях не е завършил с бременност.

			Трудно е да си представим по-тежка травма от рядко срещаната вероятност, когато жената забременява в резултат на изнасилване. Жертвата не е имала избор дали да забременее, а след това е оставена да реши във връзка с нежеланото дете. Ако жертвата беше собствената ми дъщеря или жена от моята църква, бих я съветвал да износи бременността на основата, че развиващото се вътре в нея бебе също е жертва на отвратителното престъпление на насилника. Да убиеш плода, без вина за престъплението, е като да сложиш още сол в раната. Бих преобърнал небето и земята, за да създам система на изключително силна подкрепа за всяка жена в подобно ужасно положение и да потърся обезщетение за нанесените й вреди.

			Аборти по медицински причини

			Аборти, извършвани за спасяване на живота на майката, почти няма, защото напредъкът в медицинската технология днес до голяма степен предотвратява подобни ситуации. Все пак е възможно да се стигне до подобна мъчителна дилема. Така стигаме до ужасния избор да се избира по-малкото зло. Да унищожим бебето, за да спасим майката, или да рискуваме живота на майката, за да спасим бебето?

			По принцип, аз избирам да спася бебето, но не настоявам убеждението ми да се формулира в национален закон. Проблемът е изключително труден. Ако изборът е между това да допуснем „природата“ да убие майката или „човекът“ да убие бебето, предпочитам пасивните действия, които евентуално ще доведат до смъртта на жената от естествени последствия вместо пряката намеса за убиване на нероденото дете. Мъчителното решение е между „пасивно“ и „активно“ убиване. Друга причина да избирам да не се убива детето е възможността Бог да опази живота на майката.

			Други сериозни и трудни медицински обстоятелства изискват сложни морални отговори. Разглеждането им не попада в обсега на настоящата книга. Главният проблем обаче не бива да се замъглява и затъмнява с крайни медицински казуси с особена сложност. Националният дебат не разглежда подобни случаи и не бива да го прави. Абортът по желание е проблемът на нацията. Дори в крайни случаи да се реши, че абортът е допустим от морална гледна точка, изключенията не бива да диктуват общото правило.

			Обобщение

			
					Някои от изтъкваните причини за аборт включват предвиждани икономически затруднения за новороденото дете, майката или членовете на семейството; възможни вродени увреждания и други медицински нарушения; нежелани извънбрачни деца и забременяване след изнасилване или кръвосмешение.

					Независимо от причината във всички случаи абортът се възприема като „бързо и чисто“ разрешение на очакваната болка.

					Заради бременност след изнасилване и кръвосмешение се извършват малък брой аборти. Абортите по медицински причини – с цел да се спаси живота на майката – също са голяма рядкост.

					Осиновяването е една алтернатива на аборта. Тъй като има свръхпредлагане на нежелани бебета със смесена раса и от малцинствата, привържениците на живота трябва сериозно да обмислят осиновяването на такива деца.

					Крайните случаи не бива да изместват фокуса в дебата за аборта, който е, че абортите по желание са национален проблем.

			

			Въпроси за обсъждане

			
					Ако абортът е вид убийство, можем ли изобщо да го позволим?

					Грешно ли е да търсиш удоволствия и да избягваш болката? Защо?

					Как можем да проявим съчувствие и да утвърждаваме правото на живот на нероденото в ситуации на проблемно забременяване?

					Защо защитниците на аборта неизменно градят своята аргументация на изключително редки случаи на забременяване?

					Кой трябва да реши дали си струва да се живее с увреждания?

					Дали като цяло хората с умствени или физически увреждания са принципно по-нещастни от останалите?

					Защо християнската общност не е готова да осиновява „трудни за настаняване“ бебета? Какво може да се направи, за да се промени това?

			

			

			
				
					66 Цитирано в Bosgra, Abortion, the Bible, and the Church, 14.

				

			

		


		
			Част III

			СЪПРИЧАСТИЕ И СТРАТЕГИЯ

		


		
			Глава единадесета

			Непростим грях ли е абортът?

			Жената на социални помощи, с шест деца, без съпруг, която иска аборт, няма непосредствената нужда да й се чете морал!... Безспорно тя се нуждае да разбере за помирителното дело на Христос и когато откликне на Неговата любов, Святият Дух ще я пробуди за моралните въпроси… Често служейки на физическите, осезаеми нужди, ние имаме привилегията да посрещнем и по-дълбоката духовна нужда.

			Бил Кроуз

			Християнската църква е единствената армия, която стреля по своите ранени.

			неизвестен

			Понеже Библията споменава непростимия грях, има много спекулации какво точно представлява той. Някои прибързано заключават, че абортът е непростим грях, защото убийството е един от най-гнусните грехове, а абортът се счита за вид убийство. Състоятелен ли е изводът във връзка с непростимия грях? Не.

			Без задълбаване в богословски технически подробности, нека заявя категорично, че не съществуват както библейски доказателства в подкрепа на идеята, така и съществени основания да се отрича, че абортът е непростим грях.

			Цар Давид е виновен за убийство – заради лична изгода той скроява план, който да доведе до убиването на Урия. Давид иска да се ожени за жената на Урия Витсавее. Разкаянието на Давид за греха му е модел за библейско покаяние. Неговата молитва на покаяние в Псалом 51 е класическа. Имаме всяко основание да вярваме, че дори след двойния грях на прелюбодейство и убийство, Давид получава прошка и възстановено общение с Бога. Няма по-малко основание да се вярва, че може да бъде простено и на хората, извършили аборт.

			Как Бог разрешава проблема с греха и вината

			Личната вина може да е причина някои хора да се тревожат, че абортът може да е непростим. Хората, предани на християнската вяра и посветени да следват етиката на Библията, се борят със същите грехове като всички други. Би било глупаво да приемаме, че аборти се правят само извън църквата. Не познавам конкретното поведение във всички църковни общности, но знам, че в кръговете на така наречените евангелски църкви, абортът не е само изолирано явление. Възможно е да достига и до епидемични нива. Понеже евангелските християни често се намират в първите редици на движението в подкрепа на живота, наблюдаваме пряко морално противоречие. С него нахлува сериозен морален конфликт и много неизяснена вина.

			Много ясно си спомням един тъжен епизод, когато ме повикаха край леглото на християнка, която умираше от рак на матката. Намираше се в последния стадий на болестта и беше помолила за тайнството на Господната вечеря. Отидох в болницата да я утеша и да отслужа тайнството. По време на нашата среща тя изрази силно емоционално притеснение и загриженост за душата си. Сподели, че от дълго време носи тайна вина за нещо, което не беше разказала дори на съпруга си – била направила аборт. Попита ме дали според мен нейният рак е наказание, изпратено от Бога поради греха й.

			В подобна ситуация един пастир често дава търпеливо и категорично уверение, че Бог никога не би постъпил така – да изпрати рак на някого като наказание за грях. Такива утешителни думи обаче не почиват на истината. Библията разкрива, че Бог може и понякога изпраща временно наказание за временна вина под формата на болест и дори на смърт. Бог изпраща на Мариам и цар Озия болест за греховете им. И двамата са поразени с проказа като акт на божествено наказание (Числа 12:1, 9-11; II Лет. 26:16, 19-21).

			От друга страна, Библията също така предупреждава да не приемаме, че дадено нещастие е знак за божествено наказание. Именно тази представа се пропъжда в цялата книга на Йов, както и учението на Исус в Йоан 9 във връзка със слепородения човек. (Написал съм книга на тази смущаваща тема със заглавие Изненадани от страданието – R. C. Sproul, Surprised by Sufferring .) Погрешно е да се прави извод, че страданието винаги е знак за божествено наказание. Също толкова ще сбъркаме, ако твърдим, че то никога не е белег на божествено наказание. Всичко, което може да се каже със сигурност е, че то може да е знак на божествено наказание.

			Обясних на умиращата жена, че не знам скритата Божия воля и не мога да кажа каква е Неговата цел за нейното нещастие. Със сигурност бих могъл да й кажа, че Бог прощава на всеки, който се покае. Споделих утешителното обещание от I Йоан 1:9: „Ако изповядаме греховете си, Той е верен и праведен да ни прости греховете и да ни очисти от всяка неправда.“ Тук Бог обещава да прости и очисти нашите грехове, ако ги изповядаме пред Него с разкаян дух.

			Този стих преповтаря подобни обещания в Библията:

			“Елате сега да разискваме, казва Господ.

			Ако греховете ви са като пурпур, 
ще станат бели като сняг;

			Ако са алени като червено, 
ще станат като бяла вълна.“ (Ис. 1:18).

			Сътвори ми чисто сърце, Боже, 
и непоклатим дух обновявай вътре в мен!

			Не ме отхвърляй от лицето Си 
и не отнемай Светия Си Дух от мен!

			Върни ми радостта на спасението Си 
и ме поддържай с дух свободен.

			Тогава ще науча отстъпници на Твоите пътища 
и грешници към Теб ще се обърнат.

			Избави ме от вината за кръвта, о, Боже,

			Боже на спасението ми,

			и езикът ми с радост ще пее за Твоята правда.

			Господи, отвори устните ми, 
и устата ми ще разгласят Твоята възхвала.

			Защото не желаеш жертва, иначе бих принесъл;

			всеизгаряне не Ти е угодно.

			Жертви, благоугодни на Бога, са дух съкрушен;

			съкрушено и разкаяно сърце, Боже, Ти няма да презреш. (Пс. 51:10-17)

			В пасажа от Исая Бог обещава да промени греховете на Своя народ от оцветени в пурпур и алено червено до белотата на снега и вълната. Това напомня за мъките заради вината, завладели лейди Макбет. Тя не успява да намери достатъчно силен сапун, за да премахне петното на вина от окървавените си ръце. Божията опрощаваща благодат обаче е в състояние да премахне изцяло такива петна.

			Давид разбира, че вината не се изчиства с принасяне на жертви или с опити да компенсира с добри дела, а че Бог иска съкрушено и разкаяно сърце. Бог не дава безусловна прошка. Често чуваме, че Бог приема и прощава без условия. Тази идея е напълно чужда на библейското учение за прощението. Бог поставя едно условие, което трябва да се изпълни. Той изисква горещо разкаяние и изповед като условие, при което Той ще прости напълно и безрезервно.

			Хиляди се борят с вината за аборт. Тя преследва жени, които са го направили, мъже, които са ги насърчили, и лекари, които са го извършили. В Ню Йорк таймс една лекарка разказва, че преди да извършва аборти трябвало да се подготвя емоционално и често прекарвала безсънни нощи: „За един гинеколог това е много трудно,“ казва тя. „Емоциите, които предизвиква са толкова силни…, че лекарите не разговарят помежду си за това.“ Веднъж същата лекарка дори припаднала на пода, завладяна от чувствата, след като е извършила аборт.67

			Вината е силна емоция; емоция, която е в състояние да причини жестока психологическа парализа у хората. Веднъж бях поканен да се присъединя към екипа на практикуващ психиатър. Той ми обясни, че голям брой от неговите пациенти страдат от проблеми, причинени от тежка вина. „Тези хора нямат нужда от лекар, а от свещеник,“ каза той. „Нуждаят се от човек, който да им каже, че им е простено.“

			Психиатърът не държеше на християнството; той просто беше загрижен за психичното здраве на своите пациенти. Разбираше опустошителната сила на неизяснената вина и признаваше, че отричането и оправдаването не са ефективни средства за справяне с реално съществуващата вина. Единственото ефективно лекарство за истинската вина е истинската прошка. Опитът да скрием петното по ръцете си е лошо разрешение, за разлика от премахването на петното.

			Получаване на Божието прощение

			За да изпита дълбокото освобождение на прощението, човек трябва просто за отиде при Бога и да изповяда греха си със смирено сърце и разкаян дух. Разкаянието предполага истинска и богобоязлива скръб заради непослушанието на Бога. То се различава от съжалението, което е фалшива форма на покаяние, продиктувана от страх от наказание. Съжалението е, когато детето вижда пръчката в ръката на майка си и съжалява, че е било хванато точно, когато е пъхнало ръка в буркана със сладки. Истинското покаяние признава реалността на вината и не се опитва да се оправдае. Всеки, който се приближи до Бога с истинско смирение, разкаяние и гореща решимост да не допуска греха отново, със сигурност ще получи прошка от Бога.

			Често чуваме въпроса: „Ако получиш възможност да изживееш живота си отново, какво би направил различно?“ Понякога хората отговарят, че биха изживели всичко по абсолютно същия начин. Много ми е трудно да го повярвам. Всички ние имаме неща в миналото, от които се срамуваме. В моя случай има неща, които съм казал и които ми се иска да не съм изрекъл. Но веднъж излязла от устата ми, не мога да върна думата назад. Тя е като стрела, пусната от лък. Мога да променя думите си или да се извиня, но веднъж изречени, думите не могат да се върнат. Стореното не може да се отмени. Вече е част от историята.

			Макар това, което съм направил, да не може да се върне, може да ми се прости. Прощението е едно от чудесата на Божията благодат. Неговата изцелителна сила е великолепна. Ако една жена е направила аборт, Бог не иска тя да прекара остатъка от живота си, вървейки с алената буква „А“ на гърдите си. Той иска жената да се покае за греха си и да дойде при Него, за да бъде очистена от прощението. Когато Бог ни прощава, значи ни е простено. Когато Бог ни очиства, ставаме чисти. Това е повод за голямо тържество.

			Обобщение

			
					Няма библейско доказателство в подкрепа на идеята, че абортът е непростим грях.

					Бог прощава на всеки, който смирено и разкаяно изповяда греха си – даже греха на аборта.

			

			Въпроси за обсъждане

			
					Как се справят с вината нехристияните?

					След като Бог ще прости, тогава защо християнинът да не може да направи аборт?

					Как реагират обикновено християните спрямо жените, които искат да направят или са направили аборт?

					Какви са психологическите ефекти след аборт? А за този, който извършва манипулацията?

					Каква уникална роля може да изпълнява християнската църква в проблема с абортите?

					Откъде може да знаем, че ни е простено?

			

			

			
				
					67 New York Times, January 8, 1990, B8.

				

			

		


		
			Глава дванадесета

			Стратегия в защита на живота

			Човек ще отговаря не само за всяка празна дума, но и за всяко празно мълчание.

			Амброзий Милански

			За да тържествува злото, е достатъчно просто добрите хора да не правят нищо.

			Едмънд Бърк

			Хората, които са обезпокоени от легализирания аборт и които са се посветили на каузата в подкрепа на живота, често питат: „Какво мога да направя?“ По този проблем работят отдадени на каузата хора и групи още от деня, в който Върховният съд узаконява аборта. Събужда се значителен обществен интерес, но абортът все така е разрешен. Има още много какво да се направи, ако искаме положението да се промени.

			Онези, които се борят за фундаменталното право на нероденото да живее, трябва да се вдъхновят от борбата на Уилиям Уилбърфорс за отменяне на робството в Британската империя. Разочароващо, година след година Парламентът разбива усилията му. Той е тормозен, злепоставян, осмиван и обиждан. Уилбърфорс е остро критикуван, че издига библейски възражения срещу търговията с роби. В един случай лорд Мелбърн заявява: „Нещата не водят към добро, щом като на християнството се позволява да нахлува в обществения живот.“68 Не ви ли звучи като цитат от днешните медии в Съединените щати?

			В разгара на борбата си против робството Уилбърфорс получава следното насърчително писмо от Джон Уесли:

			Скъпи ми господине,

			Освен ако Божествената сила не ви е издигнала като Атанасий contra mundum (лат. срещу света – бел. пр.), не виждам как бихте могли да преминете през Вашето славно начинание за противопоставяне на това отвратително злодеяние, което е скандал за християнството, Англия и човешката същност. Освен ако Бог не Ви е издигнал точно за това, Вие ще се изтощите от противоборството на хора и демони. Но ако Бог е откъм Вас, кой ще бъде против Вас? Нима всички те заедно са по-силни от Бога? О, не се изморявайте да правите добро. Вървете в името на Бога и в силата на Неговото могъщество, докато дори американското робство, най-противното, съществувало някога под слънцето, не изчезне пред него. Нека Онзи, който Ви води от младостта Ви, да продължи да Ви укрепва в това и във всички неща. Такава е молитвата на:

				Вашия любящ слуга,

				Джон Уесли69

			Уилбърфорс умира на 29 юли 1833 г. – три дни след като Камарата на общините приема на второ четене Законопроекта за премахване на робството, който слага неговия край. „Благодаря на Бога,“ прошепва той на смъртния си одър, „че доживях деня, в който Англия беше готова да даде двадесет милиона лири за премахване на робството.“70

			Примерът за упоритост на Уилбърфорс в продължение на над тридесет години е илюстрация не само за героична победа над неописуемо престъпление, но и за цената на подобна мисия. Болката, която той понася в борбата си против робството, е неизмерима.

			Съпротивата срещу несправедливи и нехуманни практики може да струва скъпо. Често хората, които се противопоставят на политиката на геноцид на Адолф Хитлер в Германия, заплащат с живота си. Пастирът, написал Цената на ученичеството, Дитрих Бонхофер (Dietrich Bonhoeffer, The Cost of Discipleship) е човек, който плаща такава цена. Светът все още се гърчи от ужас пред реалността на Холокоста в нацистка Германия. Въпреки това аз вярвам, че ние живеем в нов и по-лош холокост, при който всяка година само в Съединените щати се унищожават 1.5 милиона бебета. Тази ситуация извиква в ума думите на един германски пастир, хвърлен в затвора заради опозиция на Хитлер. Мартин Ниймюлер казва:

			В Германия дойдоха първо за комунистите, аз не говорих, защото не съм комунист. После дойдоха за евреите, не надигнах глас, защото не съм евреин. После дойдоха за профсъюзните дейци, тогава пак не говорих, защото не съм от тях. След това дойдоха за католиците и аз не говорих, защото съм протестант. Когато дойдоха за мен, вече нямаше кой да проговори в моя защита.71

			Ако сте загрижени за избиването на невинни, тогава заради Бога, говорете. Говорете на своето семейство. Говорете на близките си. Говорете на приятеля си. Говорете с лекаря си. Говорете с пастира си. Говорете с вашия конгресмен. Нека гласът ви се извиси в цял хор от протести. Вашият глас е само един, но е глас. Използвайте го.

			Стратегическа цел – 
привържениците на правото на избор

			В миналото цел номер едно на активистите против аборта бяха клиниките за аборт. Предимството на тази стратегия е, че набляга на проблема и насочва фокуса на общественото внимание там, където се извършва престъплението. Недостатъкът на целта е, че включва хора с твърди убеждения в подкрепа на аборта.

			Както всички видяхме, главната група за формиране на общественото мнение е групата в средата – в подкрепа на избора. Тя е най-плодородната почва да откриете хора, които биха преминали към позицията в подкрепа на живота. Винаги е добра стратегия да съсредоточиш усилията си сред хората с най-голяма вероятност да те чуят.

			Стратегическа цел – 
либералните църкви и либералите

			Въпреки съсредоточаването на много обществени протести около клиниките за аборт, пред църквите с пастири, заели позицията за правото на избор, имаше малко или нямаше протести. За нещастие, организираната църква – повече от всяка друга институция с изключение на Върховния съд – пренебрегва задължението си да информира публичното съзнание.

			Една причина църквите, подкрепящи правото на избор, да са оставени настрани, е заради възприеманото разцепление между консервативните и либерални християни. Разделението по проблема за аборта между консервативните и либералните църкви е странно явление. В миналото двете групи се разделят по въпроса кое е по-важно: програмите за изкупление на човека или за социалното служение. В случая с диспута за аборта консервативните църковни членове са на предните линии на движението за живота, докато либералните църкви са склонни да защитават правото на избор.

			Както разгледах в глава 9 до голяма степен това разделение се дължи на успешното прикрепяне на проблема за аборта към феминизма, постигнато от поддръжниците на аборта. Либералните църкви така пламенно подкрепят движението за свободите на жената, че приемат позицията за избора като част от целия пакет. Това доведе до почти странно противоречие при либералите.

			В миналото либералите стояха начело на борбата за човешки права. По традиция те се противопоставяха на робството и расовата дискриминация и бяха много ревностни за каузата на човешкото достойнство. Когато обаче се стига до ключовия проблем за достойнството на живота на неродените, незнайно защо либералната общност отсъства или стои на погрешната страна до голяма степен заради възприеманото като стратегическа връзка между аборта и проблемите на феминизма. В своята ревност да защитят правата на жените либералите жертват правата на неродените.

			Сериозен брой искрени либерали със силни убеждения за човешкото достойнство и за фундаменталните човешки права като че ли вече са готови да променят позицията си за аборта. Тези хора трябва да бъдат насърчени да разгледат по-дълбоко въпроса за човешкия живот, който е основен в дебата за аборта.

			Стратегическа цел – медицинската общност

			За разлика от древна Гърция, където лекарите водят обществения протест срещу аборта, медицинската общност в Съединените щати често или тактично подкрепя аборта, или необяснимо мълчи. Тя има най-големият финансов интерес от аборта, който в последните години стана бизнес поне за милиарди. Някога лекарите се радваха на висок процент уважение като герои-защитници на човешкия живот. Днес в някои квартали много лекари ги имат за безогледни печалбари, които унищожават човешки живот за пари.

			Лекарите, които редовно извършват аборти, получават известна реакция от страна на колегите си. Ню Йорк таймс публикува следното:

			Под обсадата на протестиращи и до голяма степен изолирани от своите колеги, лекарите, които извършват аборти, казват, че са тежко заклеймени и все по-малко и по-малко медици са готови да влязат в тази област. Съзнавайки обществените противоречия във връзка с аборта, много лекари и от двете страни на дебата намират абортите за емоционално трудни и неприятни.

			Изследване от 1985 г. сред 4000 от 29 000 члена на „Американския колеж на акушерите и гинеколозите“ сочи, че според 84% анкетирани абортите трябва да са легални и достъпни, но само една трета от лекарите, които са на страната на абортите, действително правят аборти, а две-трети от практикуващите аборти имат много малък брой манипулации.

			Около 4% от анкетираните извършвали 26 и повече аборти на месец. Организаторите на изследването не питали лекарите защо са направили или не са направили абортите. „Понятието абортионист (на български такова понятие няма – бел. пр.) продължава да е много тежко клеймо,“ казва д-р Къртис Е. Харис, акушер в Оклахома сити, председател на „Американската академия по медицинска етика (The American Academy of Medical Ethics),“ сдружение от 21 000 лекари, които се борят за сериозно ограничаване на достъпността на абортите.

			„Повечето гинеколози работят, за да може на бял свят да се появи здраво дете,“ казва д-р Харис, допълвайки че извършването на аборт „е реално противоречие.“

			Медицинските специалисти и проучванията сред лекарите сочат, че заради малкото мотиви да извършват аборти, голямата част от акушерите и гинеколозите ги избягват. Онези, които защитават правото на аборт, споделят, че недостигът на желаещи да практикуват лекари поставя затруднение пред жените, на които понякога се налага да пътуват стотици километри, за да намерят лекар, готов да абортира плода…

			Д-р Уорън Херн, който ръководи Клиника за аборти Боулдър в Колорадо, казва: „Медицинската общност третира лекарите по абортите като парий,“ допълвайки: „в най-добрия случай ни показват толерантност.“72

			За онези, които са категорично против абортите, това проучване е добра новина. Сред медицинската общност се води сериозна морална и професионална битка. На това ниво стратезите в подкрепа на живота трябва да наливат масло в огъня. Всеки защитник на живота трябва да си постави за цел да запита своя лекар дали извършва аборти и дали препраща пациенти към други лекари за същата манипулация. Ако отговорът и на двата въпроса е положителен, трябва да последва бойкот.

			Бойкотът може да е оправдан не само на основата против аборта, но и на здравия разум в областта на медицинските грижи. Макар Йозеф Менгеле от Третия райх да е бил брилянтен лекар-експериментатор, не бих поверил живота на жена си в неговите ръце. Макар навярно лекарите, извършващи аборти, да притежават висока степен на технически медицински умения, това, което практикуват, издава недостатъчно голямото им уважение към неприкосновеността на живота. Лично аз не бих рискувал моето тяло или тялото на някой от семейството си при човек, който оценява така ниско живота.

			Стратегическа цел – 
политици и държавни служители

			Защитниците на живота трябва да оказват натиск върху политиците, пряко отговорни за законодателството. Кандидатите за държавни постове трябва да ни чуят. Има дръзки и смели държавни служители на изборни постове, които страдат за каузата за правата на неродените. Те се нуждаят от нашето насърчение и подкрепа. По същия начин и президентът на Съединените щати има нужда от насърчение за това, че оглавява тази борба.

			Д-р К. Евърет Куп, бивш главен хирург на Съединените щати, проявява геройство, изказвайки се против абортите. Президентските администрации идват и си отиват, но откровено казано, президентите, които подкрепят аборта, са упражнили далеч повече влияние от онези, които са в подкрепа на живота.

			Стратегическа цел – родители и семейства

			Тъй като висок процент от абортите са на майки-тийнейджърки без брак, ролята на родителите в процеса за вземане на решение е много важна. В много случаи родителите не са включени, защото изобщо не подозират за ситуацията. Един мотив за аборт сред младите момичета е да скрият бременността си от родителите заради страх от наказание.

			В други случаи родителите настояват младите момичета да изберат аборта. Мотивите за подобен съвет са най-различни. Понякога целта е да се облекчи бремето от нежеланата бременност. Друг път обаче родителският съвет е воден от желание да се избегне скандала и срама в социалната среда на самите родители.

			Като пастир съм се срещал с родителски натиск за аборт в домове, където родителите изповядват, че са християни. Това говори за необходимостта родителите християни да се образоват за етиката на аборта и да учат децата си на библейската етика. Бог не само насърчава подобни наставления – Той ги заповядва (виж Вт. 6).

			Стратегията на гражданско неподчинение

			Опитите в клиниките за аборт да се спасят неродените от унищожение бяха широко отразени в медиите. Стратегията включва съзнателно нарушаване на законите за навлизане в чужда собственост, за да се блокира достъпа до входовете на клиниките за аборт. Хиляди американци бяха арестувани за участие в такива спасителни акции, в това число и моя син, който бе вкаран в затвор в Мисисипи. Тази практика – на съзнателно гражданско неподчинение – е горещо обсъждана дори сред самите активисти, подкрепящи живота.

			Законна форма на гражданско неподчинение ли е подобна дейност? Някои защитници на живота се опитват да я оправдаят въз основа на понятието „крайна необходимост.“ Те твърдят, че ако някой влезе в горяща сграда, за да спаси човек в капана на огъня, не може да бъде обвинен за нахлуване в чужда собственост. Проблемът с този аргумент е, че когато се спасява човек от пожар, законът признава хванатия в капана на огъня за живо човешко същество. За съжаление, когато спасяваният е бебе от смърт чрез аборт, законът не признава неродения човек за живо човешко същество.

			Библията оценява високо неприкосновеността на човешкия живот и подчинението на властите. Този проблем разделя християните. Със същия проблем се бори Бонхофер, когато е поканен да се присъедини към заговор за покушение над Хитлер. Трябва да прекараме линия между законните и незаконните форми на протест. Отговорът на този въпрос не е лесен и трябва да призная, че за себе си аз не съм го разрешил. Неотложността на проблема с абортите обаче изисква да се протестира до ръба на това, което допуска съвестта ни.

			Борбата трябва да продължи

			Борбата против аборта е трудна, но си заслужава. Колкото по-дълго трае тя, толкова повече бебета ще бъдат избити. Колкото по-дълго остават в сила законите за аборта по желание, толкова по-вероятно е, че обществото ще закоравява сърцето си. Да продължим борбата против аборта не е достатъчно. Ние трябва да ускорим усилията си, докато не остане дете, което да се унищожава с одобрението на закона.

			Обобщение

			
					Борбата против аборта е трудна и може да изисква значителни лични жертви.

					Защитниците на златната среда – позицията за свобода на избора, може би са най-удобната стратегическа цел на движението в подкрепа на живота.

					Другите цели за действия в подкрепа на живота включват либералните църкви, либералите, които подкрепят човешките права, лекарите и другия медицински персонал, политиците и държавните служители и родителите-християни и техните деца.

					Степента, до която всеки би могъл да протестира против аборта, е въпрос на лична съвест. Но всеки, който подкрепя живота, може най-малкото да говори и да представя мнението си за живота.

			

			Въпроси за обсъждане

			
					Кои стратегии на движението за живота са били най-ефективни? Кои са били най-неефективни?

					Каква е нашата отговорност към бременните, които са против аборта?

					Трябва ли защитниците на живота да организират протести в църквите, които стоят зад правото на избор? Какво въздействие би имало това?

					Кое е правилното място на чувствата при въпроса за аборта?

					Какъв натиск може да се окаже върху медицинската общност?

					Как родителите-християни могат да образоват своите деца във връзка с аборта?

					Защо не сме готови да действаме в името на тази кауза? Какво би вдъхновила по-голяма активност?

			Приложение А

			Свидетелство 
за началото на живота

			С напредъка на медицинските технологии, чиято сложност става все по-голяма, все по-сложни стават и нашите етични въпроси. Един от пробивите, оплождането инвитро, което позволява до този момент бездетни жени да родят деца, се оказва особено труден морален проблем. Преди повече от двадесет години един съд в щата Тенеси изслушва дело, в което семейство, което се развежда спори за правата над техните замразени ембриони. Макар да не се занимава пряко с проблема за аборта, този случай е насочен към фундаментален проблем – част от научните открития за началото на човешкия живот.

			Следва стенографски запис на част от заседание по делото (Окръжен съд Блаунт, щата Тенеси, Меривил, 10 август 1989 г.), в което показания дава лекарят и доктор по философия Жером Льожен. (Изтрити са част от показанията, които не са свързани с основната тема). Д-р Льожен (1926 – 1994 г.) е професор по основна генетика във Факултета по медицина в Париж, получил наградата „Кенеди“ (за това, че е първият откривател на болест, причинена от генетична аномалия – Синдрома на Даун) и членува в редица престижни медицински и научни организации.

			По рождение д-р Льожен е французин. Неговите показания са записани, докато се изказва на английски, който не му е майчиният език.

			Г-н Кристънбери, г-н Клифорд и г-н Тейлър са адвокатите. Със „Съдът“ са обозначени изказванията на съдията, а със „свидетелят“ – показанията, дадени от д-р Льожен.

			Г-н Кристънбери: Вярвам, Ваша чест, че в този момент, ще помоля Съдът да признае д-р Льожен като експерт в областта, в която е дошъл да даде показания.

			Съдът: Има ли възражения?

			Г-н Клифърд: Ваша чест, със сигурност признаваме експертизата на д-р Льожен в областта на генетиката.

			Г-н Клифърд: Благодаря, Ваша чест.

			В.	Благодаря. Относно проблематиката на делото, Вие разбирате – какво бихте казал за фактическото осъзнаване за това как се чувства г-н Дейвис и как се чувства г-жа Дейвис. Има известна публичност, нали, докторе? Чул ли сте нещо във връзка с тяхната дилема?

			О.	Чух, но много малко. Трябва да съм честен – не гледам телевизия, не слушам радио и знам само, че когато г-н Палмър ми телефонира, за първи път чух за това. Затова не бих казал, че знам докъде е достигнал дебатът, не. Знам, че има бебета, има човешки същества във фризера, това е единственото, което знам.

			В.	Благодаря, докторе. И така нека започнем от този аспект на случая. Запознат ли сте с оплождането инвитро?

			О.	Да.

			В.	Кога написахте първата си статия за него, ако си спомняте?

			О.	О, вие сте ужасен с датите; а аз не съм добър с отговорите. Може да е било преди петнайсет години, или нещо такова.

			В.	Добре.

			О.	Преди да започне да се използва.

			В.	Преди да започне да се използва. Значи преди да започне да се използва, се е зародило в ума на човека, така ли?

			О.	Ами, трябва да знаете, че в биологията изкуственото оплождане е много старо и е прилагано при животните далеч преди да се приложи за човека. И онова, което днес изглежда необичайно – да се замразява човешки ембрион – не е необичайно за кравата. Дълго време кравите са замразявани, използвани и изпращани с въздушна поща в малки контейнери. И новото е да приемем, че техниката, създадена в животновъдството, е достатъчно добра и за хората.

			В.	Разкажете ни за оплождането инвитро и Вашия възглед за него, за виждането Ви какво би могло да предложи днес.

			О.	Добре, мога ли да кажа още нещо за природата – 

			В.	Да.

			О. – на човека, който се намира в състояние на инвитро, защото за да разберем какво представлява оплождането инвитро, ние трябва да знаем какво значи моментът на зачеване на човешкото същество.

			В.	Добре.

			О.	И ако мога така да се изразя, бих казал, че историята на живота е много дълга, но всеки от нас има неповторимо начало, момента на зачеване. Знаем и всички генетици и цялата зоология ще ни кажат, че има връзка между родители и деца. Връзката се получава с дълга молекула, която можем да анализираме, молекулата на ДНК, която предава информация от родители на деца от поколение на поколение. Веднага след като на ДНК се запише програмата, двадесет и три различни части от програмата се носят от сперматозоидите и двадесет и три различни съответни части се носят от яйцеклетката. Веднага след като носените от сперматозоида двадесет и три хромозоми се срещнат с двадесетте и три хромозоми, носени от яйцеклетката, имаме събрана цялата необходима и достатъчна информация, за да се опишат всичките характеристики на новото същество.

			В.	Имаме какво?

			О.	Имаме събрана.

			В.	Събрана.

			О.	Събрана. Много е интересно, ако мога да отбележа, Ваша чест, че природните науки и правната наука всъщност говорят на един и същ език. В смисъл, че когато видим някой здрав, добре сложен, казваме, че е добре устроен (има здрава конституция) и когато видим страна, в която всеки гражданин е защитаван от закона, казваме, че има справедлива конституция. В процеса на съставяне на законите трябва да опишете всяко понятие, преди то да може да се смята за закон. Имам предвид в правната наука. И на второ място, информацията, записана в закона, трябва да се осъществява, което не може да стане преди законът да бъде гласуван.

			И така, животът прави съвсем същото. Вътре в хромозомите е записана програмата и всичките определения. Фактически хромозомите така да се каже са плочата със закона на живота. Ако вземеш правилния брой от своята плоча със закона на своя живот, тогава започваш своя живот. Наблюдаваме и процес на гласуване. Той е самото оплождане, защото имаме много предложения – много, много сперматозоиди. Но се приема само едно – това е гласуването, което прокарва конституирането на новия човек. И точно, както би казал един адвокат, след като в една страна съществува конституция, можете да говорите за нея по същия начин, както когато информацията, носена от сперматозоида и яйцеклетката, се събере заедно, тогава се самоопределя новият човек, защото тогава изцяло се формулира личното му човешко конституиране.

			В посланието, предавано от бащата и от майката, даже от един и същи баща и от една и съща майка, съществуват много дребни различия; във всеки сперматозоид и във всяка яйцеклетка ние не предаваме абсолютно еднаква информация. Оттук следва, че процесът на гласуване при оплождането води до личностно конституиране, което е изцяло типично за самото човешко същество, каквото никога до този момент не се е случвало и никога няма да се случи след него. То е напълно уникално. Това се знаеше – то беше известно не от сто години, но да кажем, от над петдесет години. Очарованието обаче беше колко прецизно е записаното върху плочите на закона.

			Трябва да си представите какво е молекулата на ДНК. Бих казал, че е като дълга нишка от един метър дължина, разделена на двадесет и три части. Всяка част е здраво завита около себе си спирала на спиралата на спиралата, което накрая изглежда като малко въже, което можем да наблюдаваме с микроскоп и наричаме хромозома. Двадесет и три от тях носи бащата и двадесет и три носи майката. Казвам, че очарованието е в прецизността на езика, защото ако донеса тук в Съда цялото еднометрово ДНК на сперматозоидите и цялото еднометрово на яйцеклетките, които ще образуват всички пет милиарда души, които ще ни заместят на тази планета, количеството ще представлява грубо около две таблетки аспирин. Това ни показва, че пренасянето на информация от бащата на децата, от майката на децата, от поколение на поколение, използва възможно най-миниатюрния език. И е много необходимо, защото животът се възползва от придвижването на частиците, на молекулите, за да създаде ред в случайното развитие на хаотичното движение на частиците, така че случайността да се преобразува в необходимост от ново същество.

			Цялата записана информация трябва да се пренапише на най-миниатюрния възможен език, за да се определи как да се развива нататък частица по частица, атом по атом, молекула по молекула. Трябва да застанем на истинския кръстопът между материя, енергия и информация.

			Сега, Ваша чест, бих искал да Ви покажа какво се случва обикновено. Повечето хора са заченати преди да започне да се използва оплождането инвитро и голямата част от човечеството, надявам се, ще продължи още дълго да се създава по начина от доброто старо време. Обикновено когато яйцеклетката е зряла, тоест веднъж в месеца, петнайсет дни след мензиса, става разкъсване на фоликула и яйцеклетката се всмуква, така да се каже, от фалопиевата тръба, която има специално разширение – наричаме го павилионът73 – не знам названието на английски. Той може да се движи и ако направите снимка, прилича на ръка, която бавно засмуква с ресничките яйцеклетката, за да намери място, където да загнезди яйцеклетката.

			Обикновено яйцеклетката е голяма кръгла клетка, не се движи сама, а се носи бавно в течността на тръбата и тръбата ще успее да отнесе голямата клетка до матката с движенията на ресничките по стените си. Сперматозоидът напротив е неуморен пътешественик. Той се оказва на входа на гениталиите на майката и обикновено се изкачва чак до шийката на матката, преплува цялото пространство на маточната кухина и във фалопиевата тръба е мястото, където става срещата на няколко хиляди, десетки хиляди, стотици хиляди сперматозоиди и единствената яйцеклетка. И именно защото всеки човек е заченат във вътрешността на малката тръба, тръба от тъкан, която наричаме фалопиева тръба, е възможно да имаме тези бебета в епруветка. Единствената разлика е, че сперматозоидът и яйцеклетката се срещат в тръба, която е стъклена, защото яйцеклетката е извадена от тялото на жената и в малкия съд се прибавя сперма. И защото обикновената fecundation – на английски трябва да кажа оплождане – обикновеното оплождане се случва в тръба така, че ако създадем правилната среда… Оплождането изобщо не се прави от гинеколога, той само създава точната среда, поставя зрялата яйцеклетка, активните сперматозоиди и сперматозоидите са тези, които извършват оплождането. Човекът не е в състояние да извърши оплождането. То трябва да се извърши от самите клетки. И понеже те обикновено плуват в течността, затова изобщо е възможна такава техника на оплождане извън тялото.

			Репродуктивният процес е много впечатляващо явление в смисъл, че възпроизведеното никога не е материя, а информация. Например, когато искате да възпроизведете статуя, можете да направите отливка и ще има точно съответствие между атомите на оригиналната статуя и атомите на шаблона. По време на отливането ще има контакт между гипса и отливката атом по атом, за да възпроизведе статуята. Но възпроизведеното не е оригиналът, защото може да го отлеете от гипс, бронз, от каквото и да е. Възпроизвеждате формата, която геният на скулптора е отпечатал в материята. Същото се отнася са всяка репродукция, независимо дали е по радиото, по телевизията, чрез фотография, отпечатаното или възпроизведеното е информацията, а не материята. Материята подкрепя информацията. И това ни обяснява как изобщо е възможен животът, защото би било невъзможно да възпроизведем материя. Материята не е жива, тя не може въобще да живее. Материята си е материя. Това, което се възпроизвежда и предава е информация, която ще събуди материята за живот. Тогава не съществува жива материя, а само събудена за живот материя. И това, което научаваме от генетиката е да знаем какво събужда материята за живот, какво кара материята за приеме формата на човешко същество.

			За да добиете представа, ще ви дам един прост пример – бих искал да дам пример с това малко устройство тук, с касетофона.

			В.	Добре, господине.

			О.	И така, хромозомите са дълга нишка от ДНК, на която е записана информация. Те са завити много здраво и всъщност една хромозома може да се сравни с малка касета, на която е записана симфония, симфонията на един живот. Така ако отидете и си купите аудио-касета, на която е записана Малка нощна музика на Моцарт, и я поставите в обикновен касетофон, няма да се възпроизведат музикантите, нито нотите на произведението, те не са там; това, което ще се възпроизведе е движението на въздуха, който ще ви предава гения на Моцарт. Именно по този начин се възпроизвежда и животът. На миниатюрните мини-аудиокасети, които са нашите хромозоми са записани различни части от опуса, който е човешката симфония и веднага щом имаме цялата информация, необходима и достатъчна да се означи цялата симфония, симфонията зазвучава сама, тоест, един нов човек започва своята кариера.

			Оплождането инвитро не променя нищо от това, което току-що описах. То е само техника, която понякога се използва, за да се преодолее затруднение в срещата на яйцеклетката и сперматозоида, тоест то е извеждане. То въобще не променя основния механизъм, основният механизъм се запазва същият.

			Сега ако мога да отида малко по-нататък – тук не става дума за оплождане, а за замразяване на ембриони. Не съм специалист по замразяване на ембриони. Но в моята лаборатория замразяваме, размразяваме клетки, използваме много тези процеси, така че съм запознат, макар да използваме друга система, а не ембриони, всички клетки са много подобни в своите реакции. Трябва да съзнавате – не знам дали на английски е вярно, но мисля, че е доста вярно или поне на всички латински езици използваме една и съща дума за време – tempo, с която отчитаме часовника и градусите на термометъра. На френски казваме temps и temperature; на английски казвате time-време, което е изменението на tempo, което е временно и temperature – температура. И това не е грешка в обикновения език, а определение на основно явление. Не знам как са го осъзнали толкова отдавна, че да го заложат в езика. „Време“ означава потока на трептене на молекулата, движението на частицата, който протича непрекъснато. А „температура“ е само мярката на скоростта, с която се движат молекулите в дадена среда.

			Ако постепенно понижавате температурата, ще намалите скоростта и броя на сблъсъците между молекулите и без да се шегувам за думите, постепенно ще забавите, ще забавите температурата, ще замразите времето. И всъщност грешите, когато казвате, че замразявате ембриони. От една страна е много вярно, все едно е дълбоко замразяване на месото в супермаркета, много правилно. Но в основния смисъл това, което правите с понижаване на температурата, не е пълно преустановяване, а само много дълбоко забавяне на движенията на атомите и молекулите. Така че вътре в контейнера, термалния контейнер, където в миниатюрни метални кутии поставяме клетките на ембрионите, повече или по-малко сме прекъснали потока на времето. Може да прилича на риторика, но не е, защото по друг начин не бихме могли да разберем защо е възможно замразяването на клетка – да получим клетка, която не се движи, не диша, няма химична обмяна и ако се направи прецизно (така че да не се образуват кристали в клетката, което би разкъсало нейната много точна архитектура), ако я размразите, размразите я постепенно и внимателно, тя ще възстанови буйното си развитие и делене. Напълно видно е, че ние не сме прекъснали живота и не сме го започнали отново. Това, което сме прекъснали е времето за конкретния организъм вътре в този контейнер.

			Ако бихме могли да охладим една клетка до -273 Со, тоест до абсолютната нула, ще спре всякакво движение. И ако температурата се поддържа на същото ниво, клетката ще остане непроменена за неопределено време. Не бих казал вечност, а неопределено време. Когато замразяваме клетки в моята лаборатория не постигаме това (и вие тук също); не използваме течен водород, защото е много скъп и много взривоопасен – той се използва само в НАСА за ракетите. В повечето случаи използваме течен азот, защото не може да избухва и е доста по-евтин, лесно се работи с него. Но така в металния контейнер имаме само -190 Со. Доста е студено, но не е абсолютната нула и затова съхранението не е стопроцентово.

			И вероятно бихте съхранили клетката само за определен брой години; колко никой не знае, защото зависи от клетката. Например, доколкото ми е известно за обикновените клетки, които са много устойчиви, имаме примери за над 15-годишен престой в металната контейнер и след размразяване оцеляват и оживяват. За ембрион на мишка времето е около десет години. При нашия вид мисля, че е не е за дълго, може би една-две години, не повече. И никой не знае при реалния метод колко дълго съхранението ще е действително съхранение. На този въпрос не бих могъл да отговоря и мисля, че към днешния ден никой не може да отговори с точност.

			Това, което мога да кажа е, че информацията вътре в тази първа клетка очевидно й казва всички търговски трикове, за да се изгради като отделен индивид, какъвто клетката вече представлява. Имам предвид, че това не е теоретично определение как се изгражда човека, а как се изгражда конкретния човек, който по-късно ще наречем Маргарет, Пол или Питър; информацията вече е там, но е толкова миниатюрна, че не можем да я видим. За момента я знаем по метода на индукцията. Бих искал да използвам и сполучлив израз на математиците. Те биха казали, че човекът е сведен до най-простия си израз, какъвто може да е един алгебричен израз, ако правилно сте го опростили. Ако искате да разберете крайния вид на алгебричния израз, трябва да заместите променливите с дадени рационални числа; за да използвате израза, търсите стойността му. Това представлява животът, един израз; ако търсите неговата стойност, просто му осигурете подслон и храна и ще получите развитие на пълноправен човек.

			Наясно съм с обсъждането на понятията напоследък и бях много изненадан, когато преди две години някои от нашите британски колеги създадоха понятието пред-ебмрион. Пред-ембрион не съществува и никога не е съществувал. Бях любопитен и отворих енциклопедията, френската енциклопедия, която съм наследил от моя дядо от преди петдесет години. Срещу думата ембрион там пише: „Най-ранната форма на живот,“ едно много ясно и просто определение, и продължава: „Тя се появява като една оплодена клетка (оплодената яйцеклетка се нарича зигота), когато зиготата се раздели на две клетки, имаме двуклетъчен ембрион. Когато се раздели на четири, се нарича четириклетъчен ембрион.“ Това е много интересно, защото тази терминология е възприета в света в продължение на повече от петдесет години от всички специалисти по света и ние нямаме никаква нужда от под-клас, който да се нарича пред-ембрион, защото преди ембриона не съществува нищо. Преди ембриона има сперматозоид и яйцеклетка и толкова. А сперматозоидът и яйцеклетката не могат да се наричат пред-ембрион, защото не може да кажете какъв ембрион ще станат, защото не знаете кой сперматозоид коя яйцеклетка ще оплоди, но щом това се случи, имаме зигота и когато тя се раздели, вече имаме ембрион. Точка.

			Мисля, че уточнението е важно, защото хората вярват, че пред-ембрионът няма същата значимост като ембриона. Всъщност е обратното – първата клетка знае повече и е по-специализирана, ако мога така да се изразя, от всяка друга клетка в нашия организъм по-късно.

			Не знам дали мога да злоупотребя с Вашето търпение, Ваша чест?

			СЪДЪТ: Спокойно. Добре се справяте.

			СВИДЕТЕЛЯТ: Съвсем младото човешко същество, непосредствено след оплождането, след като се е разделило на две клетки, а после – на три клетки. Любопитно е, че ние не се делим на две, четири, осем и така нататък, не, в началото не е така. Делим се на две клетки с грубо казано еднакви размери и после една от двете клетки се дели на две. В един момент вътре в zona pellucida – нещо като пластмасова торбичка, един вид стените около личния живот на ембриона, ограждащи го отвън, имаме етап на три клетки. Това е известно от петдесет, шестдесет години и все още е мистерия за ембриологията, защото след този етап от три клетки, отново става делене, стават четири и броят на клетките пак продължава да е четен.

			Какво би могло да е значението? Не знаем точното значение, но за нашето обсъждане днес е от голяма важност, защото можем да работим с нечовешки ембриони, например, с тези на мишките. Можем да разглобим клетките, които са вътре в zona pellucida на шестнайсет-клетъчен ембрион на мишка и да вземем няколко клетки от него, да вземем няколко от друг ембрион, и от трети и после, ако поискате, да съберем всички тях в нова zona pellucida, откъдето сте извадили законния обитател. Какво се случва? Повечето опити са неуспешни, но понякога се получава химера. Например, ако сте избрали черен и бял ембрион и сте ги смесили в едно, откривате мъничка мишка, която може да тича по масата ви с шахматна дъска по тялото. Има черни и бели части, защото се е изградила от двата вида клетки, които сте събрали в една и съща zona pellucida. Трябва да се прави с много малък брой клетки.

			Когато се опитваме, би трябвало да кажа, когато ние, генетиците, се опитваме да съберем три различни линии, сме получавали три различни вида клетки, които се виждат по козината. Опитвали са с четири, но не работи; с пет, не работи. Възможно е само с три клетки. И това напомня, че когато в началото на нашия живот се делим (две клетки и после едната се дели на две), имаме етап от три клетки. Вероятно по това време от едната клетка до другите две клетки се изпраща съобщение, което се връща обратно до първата и изведнъж осъзнаваме, че ние не сме съвкупност от клетки. Ние сме длъжни да бъдем индивидуалност. Тази индивидуализация е разликата между съвкупност от клетки, които са само тъкан и индивидът, който ще се развие по собствено правило; тя се проявява в етапа от три клетки, тоест доста скоро след самото оплождане.

			Ако прекратим процеса, ако забавим движението на молекулите, постепенно ще стигнем до относителен покой и когато ембрионът замръзне, тези микроскопични човешки същества, те са много малки, милиметър и половина, една сфера от милиметър и половина, можете да сложите в метални кутии хиляди такива. И после с необходимия оттенък, фактът, че микроскопичните човешки същества са поставени в много студено място, лишени от свобода, от всякакво движение и дори от време (за тях времето е замразено), ги прави да оцеляват така да се каже в отложено време в концентрационен контейнер. Тя не е така гостоприемна и подготвена за живот като свещения храм вътре в женското тяло, какъвто представлява утробата, която е далеч по-пригодена физиологически, химически и бих казал интелектуално и от най-добрите лаборатории за развитие на новия човек.

			Това е причината, мислейки за тези неща, да се развълнувам много, когато ми се обадихте, знаейки че мадам, майката, иска да спаси бебетата от този концентрационен контейнер. И да даде на бебето – не бих използвал думата бебе, не е съвсем точна, недобър английски – да предложи на тези малки човешки същества, нейната собствена плът, гостоприемството, което тя е в състояние да им даде най-добре на света. И понеже г-н Палмър ми каза по телефона, че ако Вие, мадам, не сте лишена от правото да дадете такъв подслон на бебето – на малките човешки същества (като съм напълно точен в това, което имам предвид) – предпочитате те да получат друг подслон, а не да останат в концентрационния контейнер или да бъдат унищожени. Бях впечатлен, защото това ми припомни необикновения процес, станал преди повече от две хиляди години и не можех да повярвам, че би могло да се случи отново, двама души да обсъждат дали е по-добре човек на ранен етап от своето развитие да се даде на определен човек или на друг човек или предпочитат бебето изобщо да не живее. И доколкото си спомням тази присъда, издадена от Соломон, се счита за пример за правосъдие. Не съм си мислил, че ще дойда от Париж да говоря в Тенеси за един процес от преди две хиляди години. Но когато ми позвънихте, осъзнах, че това се случва за първи път с микроскопично малки хора, защото до този момент ние не сме имали достъп до тях, те са били защитени в тайния свещен храм. И тогава помислих, че е възможност за генетика да ви покаже каква е нашата наука.

			Ако този процес се беше състоял преди две години, щях да спра, защото щях да съм ви казал всичко, което сме знаели до онзи момент. Но с Ваше позволение, Ваша чест, ще продължа още малко и по-бързо.

			СЪДЪТ: Добре.

			СВИДЕТЕЛЯТ: След последните две години знаем далеч повече; знаем, че уникалността на човека в началото, за която говорих в преди малко и която беше статистически сигурна (заради всичко, открито за честотата на гените, за различията между индивидите), днес е експериментално доказан факт. Открито е преди по-малко от две години от Джефрис в Англия, забележителен изследовател на ДНК. И Джефрис открива, че може да избере малка част от ДНК, от която може да произведе много, със специфично послание в нашите хромозоми. То се повтаря много пъти в много различни хромозоми и което навярно представлява система за регулиране. Индикатор да се направи това или да се направи онова, не кулинарна рецепта, а точно какво да се прави.

			И понеже на клетките се казва, че това работи, а другото не работи, може да се приемат множество незначителни промени в гените, които получаваме от бащата и от майката – матрица от гени, които можем много просто да осъществим – вземате ДНК, поставяте я в разтвор и я простирате в специална среда. После поставяме специалния еталон на Джефрис и ще видите, че прилича точно на баркод, какъвто сте виждали в супермаркета, тоест малки линии с различна дебелина и на различно разстояние една от друга. Когато се прочете с електронно устройство, този баркод показва цената на продукта и други неща.

			Ами, точно това ни казва и когато погледнем баркода на ДНК и разчитаме, че всеки индивид е различен от другия по своя баркод. И това вече не е проявление на статистически разсъждения. Направени са толкова много изследвания, че вече знаем, че разглеждайки баркода със системата на Джефрис, вероятността да откриете същия баркод в друг човек е по-малко от едно на милиард. Така че фактът, че всеки от нас е неповторим, вече не е теория. Той вече се доказва просто както с баркода в супермаркета. Но за разлика от супермаркета, баркодът не ви казва колко струва човешкия живот.

			Вторият направен напредък е, че вече знаем, че можем да открием произхода на една клетка. Това се дължи на откриването на нова система, наречена PCR (писиар), която става изключително популярна. Започна преди две години. Може да вземете малка част от ДНК, една молекула, взета от една клетка, разбирате колко малко е това, с тази техника може да я размножите с милиарди и когато имате достатъчно, да направите анализа на Джефрис и да видите отново, че имате цялото доказателство на уникалността, не само на образеца взет от индивида, но и в една клетка, в едно ядро от даден индивид.

			Друго е третото откритие, което засега е най-важното от всички, което е, че ДНК не е скучна като магнитна лента, както казах преди. Природата се имитира от нашите открития, но тя знае далеч повече от това, което сме открили. В този смисъл съобщението, написано на ДНК, е написано чрез промяна на различните основи, които следват една след друга в тази еднометрова молекула. Сега се оказва, че преди двайсет години е описано със сигурност, че някои от основите на ДНК носят допълнително малко късче, което наричаме метил (СН3), който е само закачен за нея и променя малко формата на една от елементите на тази дълга ДНК молекула. Никой не разбираше какво означава. И само преди четири години (особено с откритието на Сурани74) започнахме да разбираме, че сме стигнали до нещо необикновено, тези малки късчета метил, поставени в основата, цитозин, който се превръща в метил – цитозин – съжалявам, че използвам такива термини, Ваша чест, но не мога да го преведа, това е химическо понятие.

			СЪДЪТ: Разбирам.

			СВИДЕТЕЛЯТ: Прилича съвсем на това, което прави интелигентен читател, когато иска да подчертае с химикал, да подчертае с маркер един пасаж или да зачеркне, да изтрие изречение. Така е при метилирането, един ген, който все така съществува се блокира, заглушава, но ако се деметилира на следващото деление, в следващата клетка, тогава отново започва да говори.

			Основното откритие беше, че това е възможно, защото тази малка промяна в ДНК променя повърхността на голямата вдлъбнатина/ канал на основната спирала на ДНК. То е вид език, който казва на хромозомата: Трябва да дадеш тази информация или да мълчиш за другата информация, да не казваш на никого за сега. Много е необходимо, защото в нашите клетки има толкова много информация, че ако те изразяват всичко по всяко време на една клетка ще й е нужна далеч повече енергия от енергията за цялото ни тяло. Затова се налага едни гени да мълчат, а други да се проявяват, да са проявени.

			И така основното откритие е следното, а то е пряко свързано с нашето обсъждане: Чрез метилирането ДНК, носено от сперматозоида, не е подчертано (или кръстосано) на същите места, които не са еквивалентни на ДНК хромозомите, носени от яйцеклетката. Има индикации, че по време на производството на сперматозоидите те са отбелязани с молив, така да се каже. Подчертани са, вие трябва да го направите. Но на еквивалентния ген, в еквивалентната хромозома, произведена от майката, подчертаното е на друго място, там е подчертано друго нещо. В момента, когато двата набора от хромозоми, носени от сперматозоида и от яйцеклетката, се съберат заедно, не са еднакви, както вярвахме години наред. Знаехме, че има разлика в хромозомите „Х“ и „Y,“ но за останалите се вярваше, че пренасят една и съща информация – оказа се, че не е вярно. Една информация трябва да се чете като идваща от мъжката хромозоми, а друга – като от хромозома от майката. Причината за това е, че оплодената яйцеклетка е най-специализираната клетка под слънцето, защото има специална индикация, подчертаваща сегменти от ДНК, които ще се проявят и други, които няма да се проявят, каквато няма да има никоя друга клетка през живота на този индивид. Когато тя се дели на две, знаем, че информацията се пренася от едната към другата клетка. Когато се дели на три, получава информация, че ние сме индивид. А когато продължи нататък системата за подчертаване постепенно се променя, така че клетките започват да се различават – едни са специализирани да образуват ноктите, други – косата, кожата, невроните и т.н.

			А самото нещо е, че по време на този процес – разширяването на първоначалната формула/ израз, записан на ранния етап от развитието на човека – не се научава нищо ново, а постепенно се забравят много неща. Първата клетка знае повече от клетка в три-клетъчния етап, а три-клетъчният етап знае повече от морула (ембрион в стадий на развитие от 16-32 клетки), гаструла (зародишът заприличва на мехче), първично черво и първична нервна система. В началото всъщност е записано не генетичното послание, което четем във всяка клетка, а начинът, по който трябва да се прочете от една до друга последователност. Точно като при компютърна програма не залагате само еквивалента на алгебричната формула, но и казвате на компютъра да го прави; ако получиш този резултат, тогава иди там и продължи програмата; или ако не получиш този резултат, продължи и премини към друга програма. Това е записано в първата клетка и то постепенно се забравя от другите клетки в нашето тяло.

			В края на процеса, когато организмът е пораснал, започва да произвежда свои клетки за размножаване, занулява брояча и оттам подмладяването. Когато мъжката и женската клетки се срещнат, за да се получи ново поколение, ще започне друг нов живот. Затова много точно бих казал, Ваша чест, че преди две години не бих могъл да Ви дам тази много проста, но изключително ценна информация, която без съмнение имаме днес.

			Ще Ви дам пример защо това не е само теория. Можем да експериментираме с мишки – не аз, а колегите ми. И с мишките те успяха да получат псевдо-зигота, тоест да вземат яйцеклетка, да извадят нейното ядро и да сложат, например, две ядра от сперматозоид, тоест да получат диплоидна клетка (с двоен хромозомен набор 2 по 23, общо 46), диплоидна зигота, която има само два хромозомни набора от бащата; тя обаче не расте. Опитали са да го направят с две ядра от майката, тоест две хромозомни клетки от майката без клетка от бащата. Тя е диплоидна и според старата теория би трябвало да расте, но не го прави. Любопитно е, че и в двата случая клетките правят нещо, но не изграждат пълно imago75, тоест цялостна форма. Но се специализират. Ако имаме две мъжки ядра, те образуват нещо, което се нарича андрогенот, произвежда малки кисти, които приличат на мембраните и плацентата, което детето обикновено развива около себе си, за да си направи своя капсула във времето и пространството, за да може да поема течност от съдовете на майката. Зиготата, която съдържа само мъжки хромозоми, може само това.

			Ако съдържа само хромозоми от женски произход, зиготата образува резервни части. Образува късчета кожа, парче зъб, може да направи малък нокът, но всичко това в пълен хаос, без никаква структура, просто резервни части. Знаем това от пряк експеримент с мишки, проведен от Сурани миналата година. Знаехме го и преди, но не можехме да го обясним.

			Познаваме го при човека, защото у човека има така наречените дермоидни кисти, което е делене на неоплодени яйцеклетки в маточната тръба на девствено момиче. Клетката не може да се развие. Рядко е, но е добре известно. Никога няма да образува малко бебе, но произвежда резервни части, зъби, нокти и всички в необясним хаос. От друга страна знаехме, че понякога при явно нормално оплождане, полученото не се дели правилно, а образува кисти, малки топчици отново и отново и се нарича мола (гроздове), мола хидатидоза (гроздовидна бременност), която е много опасна, защото може да причини рак на бременната.

			Вече открихме – (не аз), знаете, че съм професор и когато казвам ние, имам предвид всички професори по света, а не конкретно аз. Открихме, че при гроздовидната бременност има само бащини хромозоми. Има два хромозомни набора от бащата, а ядрото на майчината яйцеклетка е умряло по незнайна за нас причина. От експериментите с мишки знаем, че е свързано с метилирането на ДНК.

			Оттук знаем от човешко наблюдение, че има специализация на информацията, носена от сперматозоида, съпоставена с информацията, предавана от яйцеклетка. И бих казал, че се удивих, не се изненадах, а се удивих, че откриваме още на микроскопично ниво на информацията, вградена в хромозомите, че бащиното задължение е да изгради подслон и да събира храна, да направи къща и да ловува. А задачата на майката е домакинството и изграждането на резервни части, така че индивидът да расте сам. Изпитваме един вид възхищение към природата, че след като сме видели при възрастните как мъжът ходи на лов, а майката се занимава с кухнята, точно същото е записано дълбоко в нашите хромозоми още в самото начало, в първия момент на конституиране на човека.

			И така, навярно злоупотребих с Вашата добрина, Ваша чест. Говорих твърде много, и за да завърша бих казал, никак, никак не е трудно да се разбере, че в самото начало на живота, генетичната информация и молекулен строеж на яйцеклетката, духът и материята, душата и тялото са здраво вплетени, защото това е началото на новото чудо, наречено човек.

			За генетика е удивително, че използваме една и съща дума, за да назовем новопоявила се идея в ума ни, както и появяването на човек на белия свят. Използваме една и съща дума: зараждане/ зачеване. Идеята се заражда, а бебето се зачева. И генетиката не ни казва, че грешим, когато използваме същата дума, понеже какво всъщност е зачеването? То всъщност е предаване на информация, записана върху материя, в момента на което тази материя престава да бъде материя, а става новопоявил се човек.

			Когато се върнем обратно към микроскопичните човешки същества в концентрационния контейнер, мисля, че вече имам доказателство, че те не са резервни части, от които можем да си вземаме произволно, не са експериментален материал, който след използване можем да изхвърлим, не са стоки, които можем да замразяваме и размразяване според желанието си, не са собственост, която можем да заменим срещу нещо. Ако добре разбирам настоящия казус и ако мога да се изкажа като генетик, бих казал: Зародишът вътре в това отложено време, каквото представлява контейнерът, не може да е собственост на никого, защото той единствен на света има способността да се развива. И мисля, че науката има много проста концепция за човека; в момента, в който бива заченат, човекът е човек.

			В.	Д-р Льожен, да предположим – като хипотетичен въпрос, да предположим, че при това изслушване сме чули свидетелство, според което всяка майка и всеки татко имат еднакъв принос за създаването на ембриона и че в техния принос няма никаква разлика, бихте ли ни казал какво е Вашето мнение за това дали клетките са обособени?

			О.	Трудно е да се отговори, защото щом знаете нещо в науката, би било трудно да кажете какво бихте мислили, ако не го знаехте. Ако бащиният и майчиният хромозомен принос за бебето е един и същ, не бихме имали никаква представа как се получава обособяването на клетките. Значи, ако бях свидетелствал преди две години, бих казал, че тайната на обособяването на клетките е абсолютна и не знаем къде е записана. Днес вече започваме да разбираме къде е записана. Разликата е, но това е огромна разлика, че започваме да разбираме. Определено разбираме онова, което преди само предполагахме, че трябва да е записано в първата клетка (този вид диференциация трябва да се случи по това време, а по друго време трябва да настъпи друга диференциация). Знаехме, че трябва да е записана, но нямахме идея как се случва.

			В.	Добре. И затова най-подробно дадохте показания за диференциацията.

			О.	Да.

			В.	И с каква цел направихте това?

			О.	С цел да се разбере как от явно недиференцирана клетка, каквато е единствената клетка на оплодената зигота, може да се появи пълният imago или същинският ембрион. Ако науката не може да каже нищо за механизма, то ще остане чисто конституиране, без никакво обяснение. Причината да искам да се протоколират всичките тези нови открития за метилирането на ДНК е, защото е доказано, че изводът на цялата генетика за диференциацията, предварително написана в първата клетка, вече има разбираеми физически доказателства. Вече не може да се твърди, че първата клетка е недиференцирана клетка. Вече трябва да се каже, че първата клетка знае как да диференцира потомството, клетъчното потомство.

			В.	Добре. И за да мога да го разбера – 

			О.	За да стане по-ясно, ако разглеждам масата растящи клетки, от личния си двайсет годишен опит в моята лаборатория знам, че в нашите шишенца никога няма само да се образува бебе, защото ние отглеждаме клетки, които са взети от тялото. Напротив, знаем, че ако клетката, която се дели е оплодена зигота, току-що е започнал да се развива новият индивид.

			В.	Какви морални съображения имате по отношение на замразяването?

			О.	Мисля, че любовта е противоположна на мраза. Любовта е топлина и животът има нужда от подходяща температура. Затова мисля, че най-доброто, което можем да направим за микроскопичните човешки същества е те да бъдат в нормалната си среда, а не в хладилника. Хладилникът не е втори, а според мен трети вариант. И обикновено няма да се изненадам, ако след няколко години, този дълъг път извън женското тяло, каквото представлява изкуственото оплождане и дългият престой в концентрационния контейнер, може да се считат и за не много ефективни. Може би за да се отстранят затрудненията, свързани с неспособността на тръбите, ще е далеч по-добре да се присаждат яйцепроводи или да се използват антибиотици – нови антибиотици, за да се предотвратят специалните затруднения с лигавицата на тръбите, или да се намерят препарати, които да открият защо дадени двойки, въпреки нормалното производство на клетки, не стигат до зачеване или имплантиране. Със сигурност е химичен проблем, който още не е установен и би бил реално разрешение. Тогава бих разглеждал оплождането в епруветка, като така да се каже вариант спешна помощ на настоящия етап на медицината, който обаче не е добро лечение. Доброто лечение предстои да бъде открито за всеки отделен случай. В никакъв случай не е окончателният отговор, така да се каже. Това е моето усещане, но е само усещане.

			В.	В рамките на Вашите познания, докторе, може ли да ни кажете какво знаем и какво можем да кажем за човешките същества след етапа на трите клетки? Какви познания добиваме и с каква скорост ги получаваме? Разбирате ли въпроса ми?

			О.	Не.

			В.	Добре. Чухме показания, че на три седмици вече имате това, на този етап започва да функционира нервната система – 

			О.	Да.

			В.	Кога започва това и е объркващо, защото се опитвахме да елиминираме – опитвахме се да открием частите на тялото, мислехме с такива понятия, а Вие идвате при нас с различна гледна точка. Бихте ли ни казали още веднъж какво е това, което имаме и как напредва в своето развитие?

			О.	Ами, от самото начало имаме ембрион. Първо имаме зигота, ембрион от две клетки, а после три-клетъчен, по-късно четири-клетъчен ембрион, после осем и шестнайсет и всички са кратни на две. Този ембрион, който нараства постепенно, се намира в zona pellicida и изведнъж около шестия-седмия ден започва да се „загнездва.“ На практика zona pellicida е защита или лично пространство, така че ако са близнаци, например, те няма да се съберат, защото всеки от тях си има своя zona pellicida.

			В мига, когато ембрионът започва да се загнездва и да образува трофобласт, който ще се захване върху лигавицата, има толкова много посвещения, които не можем да видим. Вече е сигурно, че ще израсне индивид, че той няма да се слее с евентуален близнак. Иначе, при видове, при които се раждат по много малки, например пет, десет, като при котетата и кученцата, ако не бяха обособени, всяко от тях още от начало се намира в собствен сак (своя собствена zona pellicida), нямаше да станат отделни животни, а биха се смесили и образували някакво чудовище. Но когато всичко е така добре премерено, когато всички клетки са така добре подредени да продължат да си сътрудничат помежду си, тогава природата е открила, че ембрионът ще се загнезди, ще разкъса zona pellicida и ще започне да се захваща за матката.

			Втората стъпка, можем да опишем около дванайстия ден след оплождане; това е началото на малката линия, която клетките започват да оформят върху ембриона; тази малка линия постепенно ще се превърне в gouttiere – не знам думата на английски – и накрая ще я затворят в една тръба, което е началото на невралната тръба.

			Тогава, какво още да кажа? Ще опиша цялото развитие на imago, да кажем на три седмици: сърдечните съдове започват да туптят, така че сърцето започва да бие три седмици след оплождането. И постепенно стигате до края на ембрионалния стадий от два месеца след оплождане. В този момент малкото приятелче ще е голямо колкото моя палец. И точно затова всички майки разказват приказки на децата си за Палечко, просто защото това е истинска история. Всеки един от нас е бил Малечко Палечко в утробата на майка си и жените винаги са знаели, че има една скрита страна, един издигнат подслон, с червена светлина и любопитен шум, където много миниатюрни хора водят своя страшно интересен и прекрасен живот. Това е историята за Малечко Палечко.

			След като става видим, тоест на възраст от два месеца, Малечко Палечко е два сантиметра и половина от темето до дупето и ако го държа – ако го сложа в юмрука си, няма да забележите, че държа нещо, но ако разтворя юмрук, ще видите микроскопично човече с ръце, пръсти на ръцете и на краката. Всичко е там, мозъкът е там и той ще продължи да расте.

			От този момент нататък, който е два месеца след оплождането, преставаме да наричаме човешките същества ембриони и ги наричаме фетус (или плод). И е много правилно да се промени името, защото това показва едно много явно доказателство: Никой на света, поглеждайки за първи път към сака на Малечко Палечко, към двумесечен ембрион на шимпанзе, горила, орангутан и на човек, никой на света няма да допусне грешка. Очевидно е, че този ембрион е на шимпанзе, този – на орангутан, този – на горила, а този – на човек.

			Причината да дадем ново име и да го наречем плод, значи, че то вече носи такова име, защото пълният вид вече е налице. Но човекът съществува още преди всички да могат да го отличат от шимпанзе. Например, ако вземем една клетка – не бих го направил, защото ще застраша живота му, но ако вземем една клетка от четири-клетъчен ембрион, тя навярно ще оцелее и ще компенсира. Знаем го от мишките. А сега да вземем една клетка от ембрион на шимпанзе, на човек, и на горила и да ги дадем на един от моите студенти с диплома по цитогенетика в Париж и ако той не може да определи от какъв ембрион е клетката, няма да си вземе изпита, толкова е просто.

			В.	Когато разглеждате развитието на етапа от три клетки – 

			О.	Да.

			В.	И ако използваме най-сложните компютри, да кажем, които се използват в космическите програми на НАСА, може ли тези компютри да се програмират да са в крак с това, което се случва?

			О.	Не, в никакъв случай. Няма как количеството информация, което е в зиготата, да се изрази и да се въведе на компютър, който да изчисли какво ще се случи по-нататък – това количество информация е толкова много, че никой не може да го измери.

			Налага ми се да го обясня по много прост начин. Имате двата метра ДНК, единият от бащата, а другият – от майката, това значи десет на степен 11 бита информация, само за представяне на онова, което е записано в тази ДНК. Ако добавите записа, за който говорих за метилирането, тогава числото ще нарасне до десет на степен 4 или 5. По този начин много бързо само за ДНК ще стигнем до десет на степен 15, което е огромно число. За да добиете представа, само, за да се запише буква по буква записа на ДНК на оплодена яйцеклетка, ще ви е нужно, пишейки Г, С, Т, А и цялата поредица от символи, ще ви трябва пет пъти Енциклопедия „Британика“76, само за да запишете ДНК, пет пъти Енциклопедия „Британика.“ Но никой не би могъл да я прочете. Можете да я въведете на компютър. Тогава обаче трябва да се погрижите за всички молекули, които са в цитопласта, които ще разпознаят съобщението и ще изпратят съобщение на следващата клетка. И за да се изрази този обем информация, което е абсолютно необходимо (в противен случай животът не би бил възможен), мисля, че ще са ви нужни хиляди, милиони пъти повече бита информация. Няма компютър на света, който да съхрани толкова много данни. А на компютъра трябва да се зададе и алгоритъм за използване на информацията, което никой не знае как да направи. Трябва да съзнавате, че тази огромна по обем информация, която създава човека, е огромна по обем в сравнение с информацията, ползвана от компютъра, защото компютърът е направен от човека, не човека – от компютърът.

			Г-Н КРИСТЪНБЕРИ: Можете да го попитате. Бих искал да направя прекъсване, ако Съдът – докато е свежо в ума на Съда, ако имате някакви въпроси към доктора. Той е свикнал да се изправя пред съдия, след като е разказал своята версия на историята и понякога същото се случва и в нашата система.

			СЪДЪТ: На този етап нямам въпроси.

			Г-Н КЛИФОРД: Благодаря, Ваша чест.

			КРЪСТОСАН РАЗПИТ ОТ Г-Н КЛИФОРД:

			В.	Бонжур, д-р Льожен.

			О.	Мерси.

			В.	Сега, в генетиката, бих казал, че на теоретично ниво се е смятало, че целият генетичен материал, цялата информация, както я нарекохте, се намира в зиготата и това се е приемало за факт много дълго време?

			О.	Без съмнение.

			В.	И това, което ни описахте така подробно днес е разработването на точния механизъм, по който се случва?

			О.	В известна степен, да, но е малка промяна, която преди това беше заключение, а сега вече имаме доказателство. За учения това много променя нещата.

			В.	Разбира се. Но ако бях дошъл при Вас, д-р Льожен, преди десет години и бях казал, моля Ви, помогнете ми в генетиката, докторе, вярвате ли, че цялата информация необходима за развитието и съзряването на едно пиле –

			О.	Да.

			В.	се съдържа в тази клетка-зигота, която виждаме първо в яйцеклетката – 

			О.	Да.

			В.	Щяхте ли да ми кажете, че вярвате в това?

			О.	Ами, за да съм напълно коректен, тогава бих казал, че го вярвам; днес бих казал, че го знам. Има малка разлика.

			В.	Но аз приемам, че би било вярно, повтарям, ако преди десет години Ви бях задал този въпрос за пилето, че Вашето ниво на убеждение относно цялата информация, съдържаща се в зиготната клетка, би било много високо?

			О.	Да, доста.

			В.	И със сигурност, ако в генетиката, бяхме открили, че в клетките постъпва информация от друг източник, различен от генетичния материал, която оказва въздействие, всички бихме били смаяни, научният свят би бил поразен, нали?

			О.	Да, да.

			В.	И така, Вие описахте много подробно тази сутрин точната същност на развитието на ембрионите във връзка с механизма, по който се предават гените, хромозомите и информацията от всяка гамета77 в тази зигота, и Вие, разбира се, я описахте като изключително сложен процес.

			О.	Аха (утвърдително).

			В.	Приемам, че на въпросите отговаряхте конкретно за човешките ембриони, зиготи, сперматозоиди, яйцеклетки, но приемам и че същото се отнася и за шимпанзетата, горилите, мишките, че и при тези видове е също толкова сложен и очарователен механизъм?

			О.	Да, но не е точно същият механизъм.

			В.	Сигурно. Мисля, че съм чел някъде и съм сигурен, че ако бъркам, ще ме поправите, че генетично що се отнася до хромозомите и до съдържанието на ДНК в тях, например, човекът, Homo sapiens, и по-висшите бозайници, по-специално горилите, шимпанзетата – помогнете ми с други видове.

			О.	Орангутанът.

			В.	Имат забележителна прилика?

			О.	Ами, зависи какво отбелязвате. Може да забележите подобието или да отчитате различията. Сухите разлики са невероятно интересни. Не съм сигурен какво точно ме питате.

			В.	Ами, чул съм или съм чел, че приблизително деветдесет и осем процента от генетичния материал, открит при шимпанзе или горила, е идентичен с това, което може да се намери в едно човешко същество.

			О.	Писано е и е написано чрез статистически изчисления на ДНК, но не и за значението й. Да кажем, какво представлява деветдесет процента прилики в броя на думите в два отделни текста? Те могат да значат нещо много различно заради начина, по който са построени изреченията. Такава е разликата между видовете.

			В.	Но нали има прилики в ДНК?

			О.	О, да, точно както приликата във факта, че те имат две ръце като нас, но не и същия палец, но имат ръце, имаме стъпала, но те наистина най-много приличат на нас, безспорно. Не е изненада, че ДНК също има известни прилики.

			В.	Но същият основен процес, който наблюдаваме при човешките същества, наблюдаваме и при шимпанзетата?

			О.	О, да.

			В.	При мишките?

			О.	При мишките не бих отишъл толкова далеч, само отчасти.

			В.	Мишките имат ли зиготи?

			О.	О, да, искам да кажа – искам да съм ясен, че когато говорим за основния механизъм, трябва да знаем какво имаме предвид под основен. Например, казах ви за огромното значение на метилирането на ДНК, което открихме през онези години. Но, например, Drosophila (плодова или винена мушица – бел. пр.) не метилира ДНК.

			В.	Плодовата мушица ли?

			О.	Да, това е плодовата мушица, но тя е много сложен организъм. Тя прави диференциране на клетките, което ме кара да вярвам, че с метилирането ние сме разбулили един от триковете, използвани в природата, но има и други трикове, които, ние хората, все още използваме, които са достатъчни да създадат Drosophila, но не и човешко същество. Не бих твърдял, че основният механизъм е един и същ в цялата жива система. Безспорно е далеч по-сложно да се изгради човешко същество, да се определи в една клетка записът на неговия мозък, така че един ден да открие машина, която да помогне на собствения му ум да разбере закона на вселената. Знаете, че има нещо специално в човешките същества, сравнени с другите. Ще ви кажа едно нещо, много просто: Пътувам много и доколкото ми е възможно, озова ли се в нов град, посещавам две места, много важни за мен: едното е университета, а другото – зоологическата градина. В университета често срещам много сериозни преподаватели, които се питат дали в крайна сметка, когато са били малки децата им не са били животни, но никога в зоологическата градина не съм виждал конгрес на шимпанзета, които да се питат дали когато пораснат техните деца, няма да станат университетски преподаватели. Имам чувството, че има известна разлика.

			В.	Докторе, забравих да ви задам два въпроса за Вашите експертни познания и моля Ви, извинете ме, че се връщам назад, но от Вашите показания приемам, че г-н Кристънбери Ви задава въпроси в област, в която не сте работил и която в тази страна се нарича оплождане инвитро?

			О.	Не.

			В.	Вярвам, че във Франция има друго понятие.

			О.	Не, нарича се също fecundation in vitro.

			В.	Но Вие не сте работил в нито една клиника за оплождане инвитро?

			О.	Не съм.

			В.	Не сте бил канен да консултирате клиники за оплождане инвитро по въпросите за генетиката или други такива?

			О.	Не пряко, но съм консултирал много родители, които обмислят дали да направят или не такъв вид проучване.

			В.	Предполагам, че трябва да попитам следното, да разбирам ли, че във Франция се извършва оплождане инвитро?

			О.	О, да.

			В.	От колко време се извършва тази процедура във Вашата страна?

			О.	Мисля, че Аманда е вече на шест години сега, шест години и половина, тя е първото бебе в епруветка в Париж. Мисля, че е на шест-седем години, може би.

			В.	Да видим сега, д-р Льожен, дали съм разбрал мисълта, която внушавате тази сутрин. Вашето убеждение като генетик е, че може да влезем и да открием в ядрото на зиготата цялата информация, необходима за създаване на човешкото същество, на едно уникално индивидуално човешко същество,?

			О.	Не, никога не съм казал това. В зиготата, бих казал, а не в ядрото й. Нужно Ви е ядрото и цялата цитоплазма. Зиготата не може да се оприличи на магнетофонен запис. Освен нея ни е нужен и работещ магнетофон.

			В.	Можем да вземем, ако пожелаем, в един да кажем философско-научен експеримент, можем да вземем зигота, да я разгледаме, да разгледаме ДНК, да проучим другите елементи в тази една единствена клетка и да приемем, че разполагаме с цялото знание, за да сме в състояние да кажем всичко за човешкото същество?

			О.	Бих казал да, с изключение на инцидента, който не можем да предвидим, бих казал, че няма достатъчно голяма машина, която да поеме тази информация, това е чисто хипотетично.

			В.	Точно така.

			О.	На практика не е възможно.

			В.	Навлизаме във философски експеримент.

			О.	За да съм откровен и да споделя своето убеждение, не съм сигурен, че някога ще настъпи денят, в който да сме способни да конструираме достатъчно голямо устройство за целта. Нямаме основания за подобен извод.

			В.	Д-р Льожен, тогава теоретично –

			О.	Иначе самото устройство ще е оплодена яйцеклетка.

			В.	Но ако в нашия философски експеримент имахме подобно устройство, бихме могли да погледнем в зиготата и да кажем какъв цвят коса ще има човека?

			О.	Без съмнение.

			В.	Какъв цвят ще бъдат очите на този човек?

			О.	Да.

			В.	Бихме ли могли да погледнем в зиготата, в структурата или в хромозомите или в ДНК и да кажем какъв език ще говори този човек?

			О.	Не вярвам, господине, защото езикът е основен феномен, заложен в него. Във Вашия пример, теоретичен пример, бихме могли да кажем, че това създание ще е способно да говори, но то ще говори японски, ако се роди в Токио. Но със същата система бихме могли да кажем и обратното, ако погледнем първата клетка на шимпанзето, че това същество никога няма да проговори.

			В.	Бихме ли могли да погледнем в зиготата, в гените на хромозомите, в структурата на ДНК и да кажем дали този индивид ще харесва музиката на Бетовен?

			О.	Отчасти, да, защото според Вашата хипотеза ще можем да сме сигурни, че той ще е напълно нормален и тогава би харесвал Бетовен.

			В.	Д-р Льожен, възнамерявате ли да изследвате, за да откриете дефектните хромозоми на онези, които не харесват Бетовен?

			О.	Не, не, но Вие ме питате за нормалността.

			В.	Бихме ли могли да погледнем в зиготата, в хромозомите, в ДНК, в баланса на структурата и да кажем дали този индивид ще израсне като човек с либерални или консервативни убеждения?

			О.	Ами дори когато гледам един пораснал човек, не бих могъл да кажа това, господине.

			В.	Естествено, както осъзнавате, професор Льожен, аз се опитвам да стигна до философски извод, тоест, че докато известна информация, голяма част от която явно се съдържа в тази зигота, очевидно ще има неща, които не бихме могли да определим с нашето философско устройство за индивида, когато той ще бъде на двайсет, четиридесет или шестдесет години?

			О.	Аха (утвърдително).

			В.	Д-р Льожен, нека да стигна до това, което, предполагам, е същността на темата и същността на Вашите показания. Споменахте употребата на думата зараждане/ зачеване и й дадохте две различни определения – като момента, при който в съществуване се появява зигота и момента, когато ни хрумне някаква мисъл и в действителност. Д-р Льожен, съгласен ли сте, че това, от което се интересуваме в настоящето дело и в големия дебат за човешкия живот, са определенията? Какво е нашето определение за човешко същество?

			О.	О, да.

			В.	Естествено, когато Вие определяте човешкото същество, това, което ние приемаме е, че то има известни права, независимо дали са дадени от Бога или от закона?

			О.	Това не е нещото, което определя човешкото същество.

			В.	Разбира се, че не. Разбирам. Но аз приемам и ще Ви попитам директно, д-р Льожен: Вие наричахте зиготата и ембриона „първоначални човешки същества.“

			О.	Да.

			В.	Смятате ли, че първоначалното човешко същество има същите морални права каквито и късното човешко същество като мен самия?

			О.	Трябва да ме извините, аз съм много, много директен. Що се отнася до Вашето естество, не виждам никаква разлика между първоначалното човешко същество, което сте бил, и късното човешко същество, което представлявате сега, защото и в двата случая, Вие сте бил и в момента сте част от нашия вид. Това, което определя един човек, е: Той принадлежи към вида човек. Тоест първоначалният човек и късният човек не преминава от един вид в друг. Принадлежи към нашия вид. Това е определението. И бих казал с голяма точност, че аз изпитвам същото уважение към Вас, независимо от броя на килограмите и без значение на количеството специализирани тъкани.

			В.	Д-р Льожен, нека се уверя, че разбирам това, което твърдите – че към зиготата трябва да се отнасяме със същото уважение като към възрастния човек?

			О.	Не твърдя това, защото не съм в позиция да го знам. Казвам, че тя е човешко същество и тогава правосъдието ще каже дали това човешко същество има същите права като останалите. Ако правите разлика между човешките същества, сами трябва да докажете причините, поради които правите разлика. Но като генетик, Вие ме питате дали това човешко същество е човек и аз бих Ви казал, че след като е същество и е човек, значи е човешко същество.

			В.	От Вашите показания днес приемам, че Вие вярвате, че е морално много погрешно да се убива съзнателно зигота?

			О.	Мисля, че не е добро, то е убиване на представител на нашия вид.

			В.	И би било същото както, ако двайсет години по-късно убием човека, човешкото същество, в което би се превърнала зиготата?

			О.	Трудно е да се каже, защото Вие ми задавате въпрос от правосъдието, а аз съм биолог.

			В.	Така е, но такива ли са Вашите убеждения?

			О.	Моето убеждение е, че не е добре да се убива представител на вашия вид, много просто убеждение.

			В.	И за Вас няма голяма разлика дали имаме развитие на ниво зигота, или на ниво плод?

			О.	Има голяма разлика, защото не са на една и съща възраст. Някои са много млади, други са възрастни. Но за мен няма голямо значение, в истинския смисъл фактът е, че се премахва един представител на моя вид. Това е единствената причина, поради която не убивам хора, те са човеци. Иначе, някои от тях – някои трудности в живота…

			В.	Д-р Льожен, Вие, разбира се, сте учен и съм сигурен, че в по-голямата си част основавате своите убеждения и чувства върху познанията си по генетика и по другите науки. Ще признаете ли, д-р Льожен, че има други много известни учени, хора, образовани колкото Вас, които са разсъждавали и имат достъп до същата научна информация като Вас, но достигат до различно заключение?

			О.	Относно кое?

			В.	Относно моралните права и моралното задължение спрямо зиготата.

			О.	О, в този случай, да, но не и относно факта дали това е човешко същество или не.

			В.	Разбирам.

			О.	Но там е въпросът.

			В.	Разбирам. Има дори, според мен, отделни хора във Вашата собствена страна, чието мнение какъв е етичният ни дълг спрямо зиготата, се различава от Вашето.

			О.	Ами, мисля, че във Франция сме разделени на четиридесет милиона мнения по този въпрос.

			В.	Но Вие признавате, че има хора в собствената Ви страна, много образовани, чието мнение относно морала на ниво ембрион и зигота е различно от Вашето?

			О.	О, това е очевидно.

			В.	Вярвам, д-р Льожен, в началото – или бих казал малко преди средата на 1980-те години Вашата страна сформира комисия, която да проучи етичните въпроси, повдигани от технологията на метода за оплождане инвитро. Вие запознат ли сте с националната комисия?

			О.	Да, може да я наричате национална комисия, тя е специално създадена от президента на Франция, всичките нейни членове са определени от президента. Това е президентска инициатива. На практика не е национална. Нарича се национална, но не е създадена с избори, затова няма никаква представителност.

			В.	Добре, но аз вярвам, че е наречена национална комисия.

			О.	Наричат я национална комисия, но трябва да знаете, че не е представителна. Членовете й не са избрани от никакви органи.

			В.	Участвали ли сте в този комитет?

			О.	Не и мога да Ви кажа защо, защото съм член на Academie des Sciences Morales et Politiques (Академия за етични и политически науки) и обикновено всеки член на тази академия трябва да бъде назначен служебно. Целенасочено в устава учредителите на комисията не включват нашата Академия, защото знаят, че Academie des Sciences Morales et Politiques ще посочат мен за представител. Просто интересно явление.

			В.	Значи чувствате – 

			О.	Нищо не чувствам. Това е просто факт. Не чувствам нищо.

			В.	Вие вярвате, че целенасочено сте държани далеч от този комитет?

			О.	Вярвам, че нашата Академия е държана далеч, без съмнение.

			В.	Тъй като те са знаели, че ще бъдете определен, сте държани съзнателно далеч от нея?

			О.	Това е научна хипотеза, не е доказано.

			В.	Но Вие, разбирам, признавате, че членовете на националната комисия, назначени в нея, са бележити личности в своите области?

			О.	Никога не съм виждал човек в комитет, който да не е известен, сър.

			В.	И относно тези индивиди, дори да не сте съгласен с тях, приемам, че бихте признали тяхната почтеност?

			О.	За всеки отделен случай.

			В.	За всеки отделен случай.

			О.	За всеки отделен случай.

			В.	Познавате ли всички членове на комитета?

			О.	Не.

			В.	Но бихте, по принцип, се съгласили, че те са хора с почтеност и познания?

			О.	За всеки отделен случай.

			В.	Запознат ли сте с доклада на националната комисия?

			О.	Да, чел съм го.

			В.	Чел сте го?

			О.	Да.

			В.	Докладът на Вашата национална комисия изразява някои много сериозни резерви относно техниката, която тук е позната като криоконсервация. Запознат ли сте с това?

			О.	Аха (утвърдително).

			В.	Нека Ви попитам следното, д-р Льожен: Споделяте ли тези резерви относно криоконсервацията?

			О.	Имам много резерви. Вероятно не е много добра.

			В.	Чухме показанията на д-р Шивърс, който е ембриологът, работил по този случай, че при криоконсервацията има статистическа загуба на замразени ембриони в рамките, мисля, че той спомена, от петнайсет до трийсет процента.

			О.	Той е по-добрият специалист от мен във връзка с този процент на отпадане.

			В.	Следователно според правилата на статистиката може да очаквате, че ако замразим сто пред-ембриона и в даден момент ги размразим, вероятността да имаме седемдесет, седемдесет и пет или осемдесет ембриона е много, много висока?

			О.	Аха (утвърдително).

			В.	Знаехме ли това преди да ги поставим във фризера?

			О.	Да.

			В.	Бихте ли приели това като съзнателно убиване на ембриони?

			О.	Не, но бих го считал като поставяне на ембриона в риск, а дали такъв риск е в най-добър интерес на ембриона или не остава отворен въпрос. Ще обясня. Когато правим интервенция на бебе заради увреждане на сърцето, при някои интервенции знаем, че около двайсет процента от тях ще бъдат убити от интервенцията. И в такъв случай тя се предприема, само ако знаем, че без операцията има деветдесет и девет процента вероятност детето да умре заради увреждането. Тогава казваме, че в интерес на този пациент най-доброто за него е да се оперира, дори ако операцията е все така опасна, опасността е далеч по-голяма, ако не оперираме. Това е методът за вземане на решения в медицината, които са рискови, но които, на практика, са най-доброто, което може да се направи в интерес на конкретния пациент.

			В случая с ембриона, аз не съм сигурен, че този избор се прави в негов интерес.

			В.	Всъщност е направен избор, както по-рано свидетелстваха д-р Шивърс и д-р Кинг, който просто дава на жената по-добър шанс, понеже няма да се налага да минава през стимулиране на цикъла с инжекции и лекарства, инжектиране на хормони, просто ще й се даде по-добър шанс да забременее. Наясно ли сте с това?

			О.	Наясно съм.

			В.	И така при криоконсервацията знаем, че ще убием десет, двайсет, трийсет процента от тези първоначални човешки същества само за да може жената да има по-голям шанс да забременее?

			О.	Това би била една от резервите, които бих имал, но не ми харесва да казвате „вие ще убиете.“ Това не е убиване.

			В.	Ако взема членовете, отделните хора, които са съдебни заседатели и имах стая, където да ги затворя, знаейки че трийсет процента от тях ще излязат мъртви, няма ли да се съгласите, че щях да съм виновен за убийство?

			О.	Ами, зависи, сър, защото ако стаята, за която говорите, е бомбоубежище по време на бомбардировки и ако останат тук, всички те ще загинат, но в бомбоубежището някои ще оцелеят дори при тридесет процента смъртност, ще сте справили добре. Така че зависи от причината да го направите.

			В.	Ами ако не ги изведа от място на по-голяма опасност, а просто в полза на някое друго лице, а не на самите тях, не на някой от тях, а на г-н Палмър?

			О.	Предполагам, той би отказал да го направите, сигурен съм.

			В.	Вие осъзнавате нравствената и морална дилема, която повдигам, естествено?

			О.	Не, не я осъзнавам, сър.

			В.	Така ли?

			О.	Не, защото Вие използвате думата убиване. Ако вземете ембрион, който е бил замразен и рязко го изложите на нормална температура, така че да умре, вие го убивате. Ако замразявате ембриона, не се опитвате да го убиете; ако правилно разбирам какво имате предвид е да помогнете на ембриона да оцелее така, че да се имплантира в утробата на майката. Следователно вашият метод не е добър, защото губи част от ембрионите, но вие не убивате. И аз не бих казал, че моите колети, които замразяват ембриони, са убийци. Това не е вярно. Иначе, може да е защото не разбирам английски, но не бих използвал думата убивам.

			В.	В своя доклад националната комисия използва понятие, което на английски е излишен?

			О.	Да.

			В.	Във връзка с излишните ембриони, във връзка специално с криоконсервацията, ембрионите, които няма да се използват за конкретен пациент, жена, която се е подложила на процеса. На първо място, запознат ли сте с това понятие?

			О.	Знам понятието и то е неправилно понятие. Може ли да ми посочите човек, който е излишен?

			В.	Може би някой адвокат.

			О.	Не вярвам, че като човек той е излишен. Може би – нищо не казвам.

			В.	Но това е понятието, използвано в доклада на националната комисия?

			О.	Да, но е доста подвеждащо понятие, точно като пред-ембрион. Променяте названието, защото ще промените поведението си и това не ми харесва. Харесва ми да наричам котката котка и човекът човек. Мисля, че Уендел Холмс е този, който е казал: „Човек който е човек е човек.“

			В.	И кучето куче, и пилето пиле?

			О.	Не, но във вашата страна има израз „Човекът който е човек е човек.“

			В.	Добре, вместо на този етап да обсъждаме дали понятието е разумно или не, питам дали това е понятието, което е употребено.

			О.	Това е.

			В.	Мисля, че ви попитах и Вие ми отговорихте преди малко, френската комисия има резерви относно целия процес по криоконсервация, защото естествено тя води до същия проблем, който имаме по този казус. Разбира се, Вие знаете, че обикновените инвитро оплодени ембриони, които се имплантират в жената или пред-ембрионите – извинете, се слагат в рамките на четиридесет и осем часа?

			О.	Възможно най-скоро, да.

			В.	Докато при криоконсервиран ембрион може да е шест месеца, може да е година. Всъщност вярвам, че сте наясно, че френските указания регламентират една година за първото дете, препоръчват криоконсервираният ембрион да не се съхранява повече от дванайсет месеца за първото дете?

			О.	Мога ли да Ви кажа, понеже говорите за това, което е казано на френски, че този комитет е консултативен. Това означава, че заявеното от него са указания за самия него.

			В.	Но това са насоки, публикувани от националната комисия, която е назначена от Вашето правителство – 

			О.	Тя има консултативна функция. Няма законодателни функции, нито власт; само изказва мнение.

			В.	Но знаете ли, че комисията препоръчва една година за първото дете?

			О.	Да.

			В.	А след това удължаване с допълнителни дванадесет месеца в случай, че се иска второ дете?

			О.	Не следя мисълта Ви.

			В.	Един от въпросите, повдигнати в комисията, е колко дълго трябва да се пази един криоконсервиран ембрион.

			О.	Да.

			В.	И комитетът препоръчва този срок да не надвишава дванадесет месеца без много специални обстоятелства и без много мислене от хора, загрижени за моралната дилема при оплождането инвитро, помните ли това?

			О.	Наясно съм с това, не разбирам смисъла.

			В.	На този етап Ви питам само за доклада.

			О.	Да. Никой не знае откъде се появи този период от една година. От небето?

			В.	И така френската комисия отчита, че една от дилемите, поставяни от криоконсервацията отново е с неопределения период, времето, през което, както е в този случай, нещата могат да се променят. Така ли е?

			О.	Трябва да съм съвсем точен, не знам наизуст целия документ, за който говорите.

			В.	Няма да Ви карам да го цитирате. Но нека Ви попитам следното: Знаете ли, че националната комисия на Франция, която се е произнесла по темата, препоръчва когато намеренията на двойката, тоест, намеренията за оплождане инвитро на двойката междувременно бъдат изоставени, и междувременно споменава за използване на криоконсервация или че не е осъществимо, защото например двойката се е разделила, единственото решение, поддържано от комитета по правилото за най-малкото зло в унищожаването на ембрионите, е възможността да бъдат дарени за научни изследвания?

			О.	Не съм запознат с всичко това, сър, понеже консултативният комитет заяви, че няма да даде никакви указания, понеже не е достигнал до никакво становище. Не знам за какъв документ говорите, но онзи, който съм чел, не е същият. Ако говорите за същия документ, мненията са, че е по-добре да се убият замразените ембриони, което по мое мнение е неправилно, не съм съгласен с него.

			Г-Н КЛИФЪРД: Ваша чест, може ли да се приближа до свидетеля?

			СЪДЪТ: Може.

			В.	Нека Ви покажа една страница, която за мое нещастие е на френски.

			О.	За мен е добре.

			В.	И да Ви помоля да прочетете заглавието на документа?

			О.	(чете на френски).

			В.	Бихте ли – 

			О.	Ще се опитам да направя превод. Съвет във връзка с изследване на човешки ембриони инвитро и тяхното използване за медицински и научни цели.

			В.	Бихте ли продължили да четете страницата? Ако предпочитате да не –

			О.	Добре, какво Ви интересува?

			В.	Само заглавията.

			О.	Препоръка за използване на оплождането инвитро като отговор на безплодието – много е дълго.

			В.	Добре, това всъщност е докладът на националната комисия, нали?

			О.	Да, съжалявам, сър, но не е публикувано. Това е направено на компютър. Не виждам никакъв важен документ тук, защото е – вероятно проект за документ, но не е публикуван като окончателно становище, защото доколкото ми е известно каквото чух по телевизията, казаха, че не са достигнали до становище по въпроса. Съжалявам, но така или иначе няма значение. Това е консултираща част.

			В.	Донякъде съм изненадан от този отговор, д-р Льожен, защото разбрах, че – може да ме поправите – през декември 1986 г. комитет от бележити френски учени съставят доклад за правителството. Писането на доклада е започнало през 1983 г.

			О.	Не, не, няма окончателно становище, даден от този орган по конкретния проблем. Те са го обсъждали и казаха, че ще продължат да го обсъждат, доколкото знам.

			В.	Доколкото знаете?

			О.	Аха (утвърдително).

			В.	Вие не сте запознат с доклада на националната комисия?

			О.	Запознах се, след като беше публикуван. Прочетох го, но това не е публикувана материя. Не разбирам докъде искате да стигнете с този въпрос.

			В.	Всъщност, д-р Льожен, ще се съгласите ли, сър, че има изтъкнати, образовани мъже и жени в собствената Ви страна Франция, които заемат становището, че когато една двойка се раздели или разведе, ембрионите, които евентуално притежава в криоконсервация, трябва да се отстранят или унищожат?

			О.	Че съществуват хора, които мислят така, няма съмнение, защото ако казват това, вероятно го мислят. Но това не доказва, че са прави.

			В.	Разбира се, че не. Разбира се, че не. И, разбира се, аз предполагам, че понеже Вие имате определени чувства, бихте признали, че това не доказва, че сте прав?

			О.	Тук не бих се съгласил напълно с Вас.

			В.	Окей. Добре. Бихте ли се съгласили с мен, д-р Льожен, че наистина това, за което говорим в този съд, ще стане правен въпрос?

			О.	Да, отчасти.

			В.	И този правен въпрос ще цитира „правата,“ ако има такива, които ембрионът трябва юридически да притежава?

			О.	Не се съгласявам с това. Не мисля за правата на ембрионите; мисля за задължението на родителите и на обществото. Задължението е нещо различно.

			В.	Нека поговорим за задължение, защото това е дума, която съдилищата разбират. Вие всъщност вярвате, че има задължение, сериозно задължение ембрионът да се доведе или да се опитаме да го доведем до термин и раждане?

			О.	Ембрионите са били замразени с такава цел.

			В.	Не говоря толкова за конкретните седем ембриона по това дело, а за всеки ембрион, създаден чрез оплождане инвитро.

			О.	Ако е създаден, той е бил създаден с цел да се постави някъде, където да може да се развие, тоест в утробата.

			В.	И Вие вярвате, че човекът е длъжен да го доведе до живот, по-точно да го доведе до раждане. Така ли е?

			О.	Кой човек?

			В.	Този човек, човекът, който е дарил спермата.

			О.	Да.

			В.	Че той има задължение, морално задължение да го доведе до термина?

			О.	Да.

			В.	И вярвате, че и жената има такова задължение?

			О.	Вярвам, че ако тя не чувства такова задължение, не би приела да започне целия процес.

			В.	И така, Вие, разбира се, сте най-известен със своето откритие на хромозомата, свързана със Синдрома на Даун?

			О.	Това беше отдавна.

			В.	Оттогава насам Вие сте проучвали други условия и болести, аномални състояния, които са свързани с хромозоми, предавани по наследствен път. Така ли е?

			О.	Да.

			В.	Ако съм разбрал това, което ни казахте тази сутрин, възможно е да се каже на ниво зигота дали – 

			О.	Не на ниво зигота.

			В.	На ниво ембрион?

			О.	Да, на ниво късен ембрион.

			В.	На ниво късен ембрион дали това първоначално човешко същество ще страда от Синдрома на Даун?

			О.	О, да, да.

			В.	И като – 

			О.	Фактически това по същество е за плода. Това е след втория месец.

			В.	Но няма причина, известна на Вас, в някакъв момент в недалечното бъдеще да не можем да поставим тази диагноза дори на ниво ембрион?

			О.	В някакво бъдеще, да.

			В.	От Вашите показания приемам, д-р Льожен, че вярвате, че дори ембрионът, това първоначално човешко същество да страда от Синдрома на Даун, от някакво друго сериозно състояние или аномалия, пак е задължение на майката и на бащата да го доведат до термина?

			О.	Бих казал, че задължението е да не се убива, а то е общочовешко. Бих казал, че ако чрез способ разгледам хромозомите на това бебе и видя увредени хромозоми, да кажем например, то има тризомия двайсет и едно, бих казал, че това е болестта. Но ако видя, че другите четиридесет и шест хромозоми са нормални, ще видя, че бебето е човек. И няма да осъдя представител от моя вид.

			В.	Вие вярвате, че донорите на този ембрион имат моралното задължение, длъжни са да –

			О.	Да не убиват ембриона.

			В.	Да доведат първоначалното човешко същество на късен етап човешко същество?

			О.	Да не го убиват.

			В.	Сега нека се върнем към малко по-обикновено ниво на въпроси, д-р Льожен. Изтърпете ме. Нека вземем ембриона по принцип, само твърдения, които можем да направим за всички ембриони, които да са верни. Очевидно е налице генетичен принос както от страна на жената, така и от страна на мъжа?

			О.	Да, има генетичен принос и от бащата, и от майката.

			В.	И от бащата и от майката?

			О.	Да.

			В.	И без участието на един от двамата няма да съществува ембрион?

			О.	Правилно.

			В.	В този смисъл приносът на майката и приносът на бащата – 

			О.	са необходими едновременно.

			В.	Са еднакви?

			О.	Не, не са еднакви. Те са различни, но и двете са необходими.

			В.	И двете – 

			О.	са необходими, абсолютно.

			В.	А сега да поговорим за конкретен ембрион, първоначално човешко същество и да видим кога то става човешко същество на по-късен етап. Очевидно що се отнася до генетичния състав на този конкретен индивид, може да е всъщност по-силно повлиян от участието на майката, поне в някои области, или може да е по-силно повлиян от приноса на бащата.

			О.	Кой знае.

			В.	Кой знае. И, разбира се, докато не го изследваме, няма как да знаем.

			О.	Аха (утвърдително).

			В.	И несъмнено Вие не сте в този съд, за да кажете, че жените носят по-голяма част от генетичния материал?

			О.	В действителност съм длъжен да кажа, да, те внасят повече генетичен материал. Например, цялото ДНК върху митохондрията идва от майката, а не от бащата. Има малка разлика. Това е факт.

			В.	Това е факт?

			О.	Това е факт.

			В.	Но също така е факт, че без принос и на двамата – 

			О.	Без съмнение, и двамата са необходими.

			В.	Но Вие тук днес не казвате, д-р Льожен, че причината, единствената причина г-жа Дейвис да спечели това дело е, защото нейният дял ДНК е малко повече от дела ДНК на г-н Дейвис?

			О.	Не разбирам въпроса. Не виждам как може да разрешите съдебен проблем с дялове на ДНК.

			В.	Вие твърдите, че според Вас, на тези ембриони трябва да се позволи да се развият в тази млада жена, защото вярвате, че те са първоначални човешки същества?

			О.	Вярвам, че са първоначални човешки същества и ми беше казано, че тяхната майка им предлага подслон. Кой може да откаже такова нещо?

			В.	Но не заради дела на ДНК?

			О.	Защото те са нейна плът.

			В.	Но те също така са и негова плът, нали?

			О.	Да.

			В.	И несъмнено ако те са деца, той ще бъде завинаги техен баща, до края на живота си?

			О.	(Свидетелят кима с глава утвърдително.)

			В.	Няма да отречете, че това би имало значение?

			О.	Не бих отрекъл нищо.

			В.	Следователно, д-р Льожен, приемам, че ако вярвахте, че ембрионът не е човешко същество, както се употребява този термин в юридическо, морално, философско и религиозно отношение, Вашето мнение по това дело може да е доста по-различно?

			О.	Напълно. Ако бях убеден, че тези първоначални човешки същества, всъщност са вид имущество, а от имуществото може да се освободим, за мен като генетик не би представлявало интерес. Но ако те са човешки същества, каквито са, тогава не могат да се смятат за имущество. Имат нужда от настойник.

			В.	Това, от което наистина зависи, е какъв може да бъде ембрионът от философска, морална, правна гледна точка. По Ваше мнение, сър, сте стигнали до много твърдото убеждение, че първоначалният ембрион или ембрионът е човешко същество, първоначално човешко същество, както го описвате?

			О.	Да.

			В.	И съзнавате, че други образовани хора след дълго и задълбочено обмисляне на своите убеждения са достигнали до противоположно заключение на Вашето?

			О.	Не, не съм съгласен.

			В.	Не сте съгласен?

			О.	Досега не съм срещнал нито един учен, който е стигнал до мнението, че е имущество. Това е казусът. Дали те са имущество, което може да бъде изхвърлено или са човешки същества, които имат нужда от настойничество. Това е. Вие ми задавате въпрос, аз отговорям точно: Никога не съм чул свой колега – ние се различаваме в мненията си по много неща, но никога не съм чул някой да ми казва или да казва на друг, че замразеният ембрион е нечия собственост, която може да се продава, може да се унищожава като собственост, никога. Никога не съм го чул.

			В.	Само за да разбера какво ни казвате, от Вашите показания предполагам, д-р Льожен, че Вие бихте се противопоставили на аборта?

			О.	О, аз не харесвам да убивам никого. Това е истина, сър.

			В.	Вярвате ли, че абортът не бива да е разрешен от закона?

			О.	Това е друга тема, която е много различна. Мисля, че абортът е убиване на хора и мисля, че доброто законодателство ще направи така, че убиването на хора да се случва рядко. Не можете да предотвратите всичко.

			В.	Предполагам, отново, че основата на Вашето вярване е, че плодът или ембрионът е първоначално човешко същество?

			О.	Точно така. Ако беше зъб, нямаше да се притеснявам.

			В.	Накрая, д-р Льожен, бих искал да Ви благодаря много първо за идването Ви тук в Меривил, Тенеси, за да споделите своите научни и философски възгледи със съда. Надявам се да се насладите на Вашия престой и пътуването Ви обратно да е приятно. Имам само един последен въпрос към Вас. Може ли? Какво е това?

			О.	Ами, оттук предполагам, че е яйце, но не съм сигурен.

			В.	Нека се приближа.

			О.	Прилича на яйце.

			В.	Това яйце ли е?

			О.	Прилича.

			Г-Н КЛИФОРД: Благодаря, докторе, мислех, че ще ми кажете, че това е първоначално пиле.

			СВИДЕТЕЛЯТ: О –

			Г-Н КЛИФОРД: Нямам повече въпроси.

			СВИДЕТЕЛЯТ: Ваша чест.

			СЪДЪТ: Можете да отговорите, ако желаете.

			СВИДЕТЕЛЯТ: Да, бих желал да отговоря, защото никога не съм се преструвал, че умея да виждам през черупка. Не знам дали е замразявано, затова не мога да кажа дали е първоначално пиле.

			В.	Добре. Нека поговорим за момент относно разликата. Ако в ръката си имах живо пиле, бихте ли се съгласил, че ако го взема и му извия главата, то ще изпита болка?

			О.	О, вероятно.

			В.	Че ще е изплашено?

			О.	Да.

			В.	И че ще преживее психологически, ако можехме да употребим това понятие за пиле, стрес?

			О.	Не съм компетентен по психология и особено във връзка с пилетата.

			В.	Но ако взема това яйце и приема, че е замразено – не бих го направил наистина, Джей – но го счупя в ръката си, това яйце няма да изпита болка, то няма да има и най-малка представа за това, което се случва?

			О.	Да. Но ще продължи да е пиле и само пиле.

			В.	Мислех, че ми казахте, че е яйце?

			О.	Вие ми казахте, че е пиле.

			Г-Н КЛИФОРД: Нямам повече въпроси.

			(Провежда се кратко обсъждане извън протокола.)

			КРЪСТОСАН РАЗПИТ ОТ Г-Н ТЕЙЛЪР:

			В.	Д-р Льожен, имам съвсем малко въпроси. По-рано заявихте, че в случая със замразени човешки ембриони температурата се понижава само до, мисля, сто и осемдесет-деветдесет градуса под нулата. Така ли е?

			О.	Да, по принцип.

			В.	И понеже това не е абсолютната нула, в ембрионите продължават да протичат определени процеси?

			О.	Много бавно.

			В.	И понеже по Ваше мнение животът или процесите не са прекъснати напълно, следователно ембрионът продължава да расте или да се развива. Така ли е?

			О.	Не, той не продължава да се развива, но може да расте в смисъл да изгуби определени способности заради движението на молекулата и невъзможността да се възстанови. Това е причината, поради която, ако замразявате клетки, обикновени клетки в тъканна култура и после ги размразите, след един месец ще получите деветдесет процента сполучливи, след десет години – петдесет процента, значи някои от тях междувременно ще умрат.

			В.	Тогава Вашето мнение е, че ако тези ембриони бъдат оставени в същото замразено състояние за неопределено време, в крайна сметка ще загинат?

			О.	Ако трябва да бъдат съхранявани за дълго време, бих ги поставил в течен водород, но това ще струва твърде скъпо.

			В.	Ако те са в течен водород, който не е абсолютната нула, по Ваше мнение те в крайна сметка ще загинат ли?

			О.	Не мога да определя времето, но в крайна сметка, да.

			В.	Смятате ли, че крайният ефект от подлагането им на криоконсервация накрая би довел до същия ефект, като унищожаването им днес?

			О.	Накрая, да, но не харесвам да говоря за твърде много време, защото не съм сигурен какво би се случило междувременно.

			В.	Да, сър. Вие показахте, че не сте против оплождането инвитро като процес. Нали така?

			О.	Не го одобрявам по теоретични причини. Предполагам, че е хитрина, която използваме на днешния етап на познание, но не е най-доброто разрешение. Ако четете вестника, то сякаш е последната дума в помощ на възпроизводството и мисля, че е погрешна представа. Но това е техническо мнение.

			В.	Дори да не е най-доброто разрешение, идеалното разрешение, бихте ли се съгласил, че без съмнение на много, много безплодни двойки оплождането инвитро е помогнало.

			О.	Бих смятал, че на някои е помогнало, но броят, на които се помага чрез други методи, е далеч по-голям. Безспорно, на някои е било помогнато.

			В.	Докторе, Вие уточнихте, че една от причините да сте против криоконсервацията е заради процента на смъртност, защото определен процент ембриони не оцеляват в този процес. Така ли е?

			О.	Не е само това. Това е една от причините, но не е единствената причина.

			В.	Наясно ли сте, докторе, че в един нормален цикъл, при естествен възпроизводствен процес само около шестдесет процента от яйцеклетките, произведени от майката претърпяват действително оплождане? Запознат ли се с тази конкретна статистика?

			О.	Не, не разбирам какво имате предвид.

			В.	Беше ни казано, че до шестдесет процента от яйцеклетките, отделени от една майка, могат да бъдат действително оплодени, но според статистиката само около двадесет и пет реално достигат до раждане.

			О.	Имате предвид ранната смърт на първоначалните човешки същества. Ами, това е много дискутирана област. Доколкото ни е известно, можем да разчитаме на експериментални животни, защото можем да погледнем броя на жълтото тяло, което се развива в яйчника и ни казва колко яйцеклетки са заложени и погледнем в котилото, например, на мишки или на други животни. Изглежда, че тридесет процента от conceptus (заченатите) умират, но повече от шестдесет процента от conceptus стигат до раждане и до нормалното – това е установено при много диви животни. Тогава като че ли напоследък броят на преждевременната смърт за нашия вид се преувеличава. Бих предположил, че е около тридесетпроцентовия дял. Някои от тях казват шестдесет процента; аз самият бих предположил, че е по-близо до тридесет, отколкото до шестдесет, но това е – 

			В.	Вие признавате – 

			О.	Значителен брой.

			В.	Вие признавате, нали, докторе, че когато един мъж и жена се опитват да имат дете чрез нормален сексуален акт, има процент човешки ембриони, според Вашата терминология, които са създадени и никога няма да достигнат до раждане; това е риск, на който са изложени?

			О.	Трудно е да се отговори на Вашия въпрос заради някои от тези оплождания вероятно са анормални оплождания, които могат да бъдат ранни кисти и това, което наричаме, празни кисти, които вероятно не са истински оплождания. Много е сложно, но съм съгласен с Вас, че пътят на живота е опасен, още от самото начало.

			В.	Предполагам моят въпрос, докторе, е че дори при естествен акт в опит да се постигне бременност, ще има риск, че някои от ембрионите няма да оцелеят, точно както при оплождането инвитро?

			О.	Да.

			В.	Накрая, докторе, доколкото разбирам Вашите свидетелски показания тук днес, ако трябва да посъветвате Негова чест за разрешение на този много обезпокоителен проблем, Вашето първо предпочитание по този казус би било ембрионите да се върнат на майката, г-жа Дейвис. Така ли е?

			О.	Бих искал да премина стъпка по стъпка, ако ме питате. Може ли Ваша чест?

			СЪДЪТ: Да, може.

			СВИДЕТЕЛЯТ: Първо бих казал, че те не са имущество, затова не бива да се унищожават. На второ място, те са поставени в отложено време с надеждата, че един ден ще получат подслон от собствената си майка и тяхната майка им предлага подслон. Не виждам никаква причина да не го позволим на тях и на нея.

			В.	Нека направя още една стъпка по-нататък: ако Негова чест трябва по някаква причина да реши, че не е уместно майката, г-жа Дейвис, да получи тези ембриони, бихте ли се съгласил тогава, че второто за предпочитане, второто най-добро решение би било да се дарят на други хора, на други майки, които да им дадат или да се опитат да им дадат съществувание?

			О.	Бих се съгласил с това, защото това би запазило живота на ембрионите, но ако се съгласите с това, Вие се връщате към соломоновското разрешение. Истинската майка е онази, която предпочита бебето й да се даде на друга вместо да бъде убито. Тогава предполагам, че справедливостта би била на страната на Соломон.

			Г-Н ТЕЙЛЪР: Всички ние се надяваме, че Негова чест притежава мъдростта на Соломон. Благодаря Ви, докторе.

			СЪДЪТ: Имате ли още нещо?

			Г-Н КРИСТЪНБЕРИ: Не, благодаря, Ваша чест.

			СЪДЪТ: Повторни въпроси?

			Г-Н КЛИФОРД: Не, Ваша чест.

			СЪДЪТ: Д-р Льожен, може да слезете и да заемете мястото си там заедно с г-н Палмър и г-н Кристънбери (Свидетелят беше освободен.)

			

			
				
					73 На български става дума за фуниевидното разширение на лат. infundibulum (бел. пр.).

				

				
					74 Екипът на проф. Азим Сурани от Кеймбридж за първи път наблюдава „рестарт“ в първичните полови клетки преди генерирането на яйцеклетки и сперматозоиди. Този процес е необходим, за да може новият организъм да започне развитието си „от нулата,“ без влияние на процесите, които протичат в тялото на родителите. Нашата ДНК не е статична структура. Тя е постоянно в движение: едни гени се активират, за да повлияят на едни или други процеси, протичащи в тялото, а други – „се изключват,“ след като изпълнят ролята си. Това се случва чрез химическото метилиране – https://bit.ly/41oKcdi (бел. пр.)

				

				
					75 На лат. образ е последната фаза от метаморфозата на насекомите, на който етап те са способни да се размножават. Навярно под този термин д-р Льожен има предвид напълно развит ембрион (бел. пр.).

				

				
					76 Енциклопедия „Британика“ или Британската енциклопедия се публикува за първи път през 1768 г. от Андрю Бел във Великобритания, а от 1901 г. насам и в САЩ. Последното печатно издание от 2010 г. излиза в 32 тома и 32 640 страници. В момента се предлага само онлайн https://www.britannica.com (бел. пр.).

				

				
					77 Гамета – специализирана полова клетка с хаплоиден хромозомен набор – сперматозоид или яйцеклетка (бел. пр.)

				

			

		


		
			Приложение Б

			Ресурси в подкрепа на живота

			Съществуват голям брой организации, които могат да ви предоставят повече информация по дебата за аборта. Даденият по-долу списък е едно добро начало и в никакъв случай не е изчерпателен.

			В България:

			Запази живот
Facebook: zapazijivot
Instagram: @zapazijivot
email: abort@zapazijivot.org
www.zapazijivot.org

			В САЩ:

			American Center for Law and Justice
P.O. Box 90555, Washington, DC 20090-0555
www.aclj.org 

			American Family Association
P.O. Box 2440, Tupelo, MS 38803
www.afa.net

			American Life League
P.O. Box 1350, Stafford,VA22555
www.all.org 

			Birthright International
P.O. Box 98363, Atlanta, GA 30359-2063
www.birthright.org

			Care Net
44180 Riverside Parkway Suite 200 Lansdowne,VA20176
www.care-net.org

			Churches for Life
P.O. Box 411752, St. Louis, MO 63141
www.getintolife.org

			Concerned Women for America
1015 Fifteenth St. NW, Suite 1100, Washington, D.C. 20005
www.cwfa.org

			Conservative Caucus
450 Maple Ave. East Vienna, VA 22180
www.conservativeusa.org

			Coral Ridge Ministries
P.O. Box 1920, Ft. Lauderdale, FL 33302
www.coralridge.org

			Eagle Forum
P.O. Box 618, Alton, IL 62002
www.eagleforum.org

			Eternal Perspective Ministries
39085 Pioneer Blvd., Suite 206 Sandy, OR 97055
www.epm.org

			Family Research Council
801 GSt. NW Washington, D.C. 20001
www.lfc.org

			Focus on the Family
Colorado Springs, CO 80995
www.focusonthefamily.com

			40 Days for Life
3515-B Longmire #316 College Station, TX 77845
www.40daysforlife.com

			Human Life International 
4 Family Life Lane FrontRoyal, VA22630
www.hli.org

			King’sMeadowStudyCenter P.O. Box 1601
Franklin, TN 37065 
www.kingsmeadow.com

			Life Decisions International
P.O. Box 439, FrontRoyal,VA22630-0009
www.fightpp.org

			Life Dynamics
204 Cardinal Drive Denton, TX 76209 
www.lifedynamics.com

			Life Issues Institute
1821 W. Galbraith Road, Cincinnati, OH 45239
www.lifeissues.org

			National Institute of Family and Life Advocates
P.O. Box 42060, Fredericksburg, VA 22404
www.nifla.org

			National Right to Life Committee
512 Tenth St. NW, Washington, DC 20004
www.nrlc.org

			Pro-Life Action League
6160 N. Cicero Ave., Chicago, IL 60646
www.prolifeaction.org

			Stop Planned Parenthood International
P.O. Box 1350, Stafford, VA 22555
www.stopp.org

			World Magazine
P.O. Box 20002, Ashville, NC 28802
www.worldmag.com

			За автора

			Д-р Р. Ч. Спроул е основател на Лигониър Министрис (Ligonier Ministries), първи капелан в „Сейнт Андрюс“ в Санфорд, Флорида, първият президент на Библейския колеж на Реформацията и главен редактор на списание Тейбълток (Tabletalk). Радиопрограмата му Renewing Your Mind (Обновяване на ума) все още се излъчва ежедневно по стотици радиостанции по целия свят и може да се слуша и онлайн. Автор е на повече от сто книги, сред които са и преведените на български език Святостта на Бога, Избрани от Бога, Основни истини на християнската вяра (издадени от „Динамик Консулт“) и Истината за кръста, Отровната чаша на принца, Свещеникът с изцапани дрехи (издадени от „Нов човек“). Той е познат в целия свят заради своята ясна защита на непогрешимостта на Писанието и необходимостта Божият народ да стои с убеденост върху Неговото Слово.

			Лигониър Министрис е международна християнска организация за ученичество, основана от д-р Р. Ч. Спрул през 1971 г., за да провъзгласява, поучава и защитава Божията святост в цялата ѝ пълнота пред възможно най-много хора. Логото Библиотека Лигониър се е превърнала в знак за надеждност по целия свят и на много езици. 

Мотивирани от Великото поръчение, Лигониър споделят ресурси за ученичество в световен мащаб в печатен и дигитален формат. Достоверни книги, статии и поредици от видео обучения се превеждат или дублират на повече от четиридесет езика. Нашето желание е да подпомагаме църквата на Исус Христос, като съдействаме на християните да знаят в какво вярват, защо го вярват, как да го живеят и как да го споделят.

			„Запази живот“ съществува днес, за да промени общественото мнение относно убийството на неродени деца и да защити правата на най-уязвимите сред нас. Стремежът на „Запази живот“ е да информира обществото за същината и последствията от аборта и да се установи и узакони еднаква справедливост за всички деца чрез праведно законодателство, което забранява разчленяването, обезглавяването и отравянето на деца в утробата.

			Нашето послание е неразделно от Благовестието, добрата новина за примирение, прощение, и спасението единствено чрез вяра по благодат в Исус Христос (Йоан 3:36, Йоан 8:24, Ефесяни 2:8-9). Вярваме, че Църквата носи отговорност и е призована да не си мълчи, когато несправедливо се изтребват беззащитни и безпомощни човешки същества (Причи 24:11-12).

